
Kae avea opt ani când a văzut-o prima dată pe Otsugi. O implorase 
pe Tami, dădaca ei, să-i înles-nească un asemenea prilej. Aşadar, într-o 
zi căldu-roasă de vară, au pornit amândouă spre cătunul Hirayama, 
aflat în apropiere. Când au ajuns la locul râvnit de fetiţă, au văzut o 
casă cam dărăpănată şi o curte năpădită de buruieni. însă din mijlocul 
lor îşi iţeau creştetul florile de vinete sălbatice, albe precum chipul 
delicat ce se ivise pe neaşteptate în prag. 

— Uite-o, uite-o! şopti Tami, apăsat. 

Fermecată de frumuseţea lui Otsugi, care se pre-gătea să ude 
grădina, Kae, cu nasu-n vânt, nici măcar n-a catadicsit să răspundă. 
Adulmeca, fericită, aerul din jur. 

Lui Kae i se povestise că Otsugi, fiica lui Matsu-moto din orăşelul 
Chono, districtul Ito, trecuse râul pentru a deveni soţia unui biet 
medic de ţară, Hanaoka. Familia acestuia locuia în cătunul Hirayama, 
care aparţinea satului Nate din districtul Kaminaka. Satele aflate la 
nord de Hirano, de-a lungul râului Kino, erau binecuvântate cu recolte 
bogate datorită climei calde din prefectura Kishul. 

1 Fosta prefectură Kishu cuprinde actuala prefectură Wakayama şi 
sudul prefecturii Mie. 

Pacea adusă de guvernul Tokugawa se resimțea până în 
îndepărtata prefectură. Sătenii din Nate aveau rareori subiecte de 
discuţie palpitante. Insă când apărea unul nu se mai opreau. Vestea 
umbla repede din gură-n gură. Otsugi se mutase în Hirayama pe la 
jumătatea perioadei Horekil. Aşadar, nu trecuseră nici zece ani de- 
atunci, însă lumea ştia totul despre ea si familia ei, cu lux de 
amănunte. 

Shinjiro Matsumoto din orăşelul Chono nu se putea compara, ca 
rang, nici măcar cu familia Imose din Nate. Pe lângă faptul că era 
mare moşier, mai avea şi o instalaţie pentru extragerea culorilor 
naturale din plante, precum şi o boiangerie renumită. Fiica lui, Otsugi, 
fusese o fetiţă frumoasă şi inteligentă, însă aproape de vârsta 
măritişului căpătase o cumplită boală de piele. Au tratat-o mulţi 
specialişti, dar toţi au dat greş, recunoscând că boala nu are leac. 
Naomichi Hanaoka a auzit povestea fetei. A trecut râul Kinokawa, a 
bătut la poarta familiei Matsumoto şi a promis că o vindecă pe fată. 
Le-a cerut, în schimb, să i-o dea de nevastă. Disperaţi, părinţii lui 
Otsugi au încuviinţat. Aşa a ajuns ea soţia unui medic de ţară sărac. 

Naomichi şi-ar fi putut câştiga o reputaţie exce-lentă în urma 
vindecării lui Otsugi, însă lucrurile nu s-au petrecut tocmai aşa. în 
primul rând, era tare lăudăros, ceea ce nu era pe placul sătenilor; în al 
doilea rând, soţia îl eclipsa prin frumuseţe şi isteţime. Ori de câte ori 
venea vorba de ei, auzeai: „S-o vezi pe Otsugi! E nemaipomenit de 
frumoasă!" Cei care 

o zăreau erau pur şi simplu fermecaţi, asemenea lui Kae. Curioşii 


se aventurau până-n Hirayama, ca s-o vadă cu ochii lor. Frumuseţea ei 
întrecea orice imaginaţie. 

Otsugi împlinise treizeci de ani şi nu se mai considera în floarea 
tinereţii. Fetiţa de opt ani însă nu-i dădea vârsta. în ciuda căldurii 
înăbuşitoare, se îmbrăcase cochet. Purta un chimono din bumbac, cu 
dungi subţiri, iar brâul era bine strâns pe talie. Pe Kae o impresionau 
la fel de mult pielea albă, precum florile imaculate din curte, şi 
strălucirea părului prins într-o coafură înaltă şi impunătoare. Părea ca 
scoasă din cutie. Copila n-avea s-o uite niciodată pe fiinţa aceea 
stranie, cu sprâncenele proaspăt rase, ca ale unei mirese. Contrastul 
dintre părul negru ca pana corbului şi tenul alb ca laptele era de-a 
dreptul izbitor. 

în ziua aceea sau a doua zi, Kae i-a povestit mamei sale tot ce 
simţea. Nu credea că făcuse ceva rău mergând s-o vadă pe Otsugi şi, 
prin urmare, nu avea ce să ascundă. în plus, era atât de entuziasmată 
de Otsugi, încât îi venea să spună tuturor, în gura mare, cât de mult o 
impresionase. Mama a ascultat-o, tăcută, încuviinţând. Ba mai mult, la 
un moment dat s-a pornit şi ea cu laudele. 

— Nu e numai frumoasă, ci şi foarte deşteaptă. Eu n-o cunosc, 
aşadar nu pot spune cât e de grozavă, dar aşa zic cei care o ştiu. 

Din ziua aceea, Kae a început s-o adore pe acea femeie considerată 
desăvârşită. Dacă ar fi fost mai mare, ar fi fost poate geloasă sau ar fi 
văzut în ea o rivală de temut. însă fetiţa cea nevinovată, care nu 

se simţea înzestrată din belşug cu frumuseţe şi inte-ligenţă, dar 
care nici nu suferea din pricina aceasta, o admira pe Otsugi din tot 
sufletul. 

Cu toate că Hirayama nu era departe de satul ei, Kae, fiica lui 
Sajihei Imose din satul Ichiba, n-a mai avut apoi ocazia s-o vadă pe 
Otsugi. Domnul Imose era samurai şi, în plus, primarul satului. Mai 
mult, el îl găzduia pe seniorul de Kishu, ori de câte ori acesta se afla în 
pelerinaj spre templul zeiţei Amaterasul din Ise. Dat fiind rangul înalt 
al familiei, Kae nu avea voie să alerge pe câmp ca o ţărăncuţă. Mama 
ei o educase destul de strict. O învățase să citească şi să scrie, să coasă 
şi să facă ordine. O pusese încă de mică să dea o mână de ajutor la 
bucătărie, chiar şi atunci când nu aveau oaspeţi de seamă. Mama ei 
învățase din propria experienţă să acorde atenţie lucrurilor practice 
încă de când se măritase cu Sajihei. Aşadar, îşi dorea mult ca şi fiica ei 
să se descurce în orice situaţie. 

Atât Sajihei, cât şi soţia lui erau foarte mândri de Kae. La vârsta de 
paisprezece ani, fetiţa ajunsese chiar să-l servească personal pe 
seniorul ținutului cu mâncare gătită de ea, oferită frumos pe o tavă 
lăcu-ită, cu blazonul familiei - o nalbă superbă. 

Rangul familiei Imose nu-i îngăduia lui Kae s-o întâlnească pe 
Otsugi în public. De aceea, ori de câte ori soţul acesteia venea să-l 


vadă pe bunicul ei, intra, fără vreun motiv anume, în camera 
bătrânului. Kae era o fată sănătoasă şi nu prea răcea. Prin urmare, 

1 Zeița Soarelui în panteonul japonez. 

dacă nu se îmbolnăvea cineva în familie, nu avea ocazia să-l vadă 
nici măcar pe doctorul Hanaoka. 

Bunicul lui Kae lăsase pe mâna fiului său gos-podăria şi toate 
afacerile. Din cauza vârstei înaintate, avea nevoie de îngrijire 
medicală. În satul Ichiba erau medici buni, dar bătrânul îl alesese pe 
Hanaoka, cu toate că acesta era chirurg. Poate pentru faptul că se 
dădea în vânt după trăncăneala doctorului. Toată lumea ştia cât de 
mult îi plăcea acestuia să vorbească și cum îşi găsea întotdeauna timp 
pentru aşa ceva. Când se îmbolnăvea alt membru al familiei Imose, 
chemau un doctor din sat. 

Pe Kae n-o interesaseră medicii până când n-o văzuse pe Otsugi. 
Ştia doar din spusele altora că N.iomichi era soţul ei. De când cu 
admiraţia pentru Qtsugi, abia aştepta să se îmbolnăvească bunicul, ca 
să-l vadă măcar pe soţul femeii pe care o adula. 

Vara a trecut fără evenimente deosebite. Kae se simţea chiar 
dezamăgită când intra în camera bătrâ-nului şi-l vedea mestecând 
zgomotos feliile de crap crud, cu puţinii dinţi care-i mai rămăseseră. 
Parcă îşi dorea să-l găsească bolnav. 

La venirea iernii, bunicul a zăcut în pat îndelung, spunând că e 
bolnav. Lipsa de mişcare 1-a doborât în cele din urmă şi a răcit, având 
dureri de cap cum-plite, în asemenea situaţii, Naomichi Hanaoka îşi 
făcea liniştit apariţia în casa lImose, aducând cu el cutia cu 
medicamente. 

Kae, care-l aştepta nerăbdătoare, se întrista ori de câte ori îl 
vedea. Nu-i venea să creadă că era soţul femeii frumoase şi îngrijite pe 
care o admira, femeia cu coafura ireproşabilă care o impresionase atât 
de 

mult. Naomichi era urât, iar părul lui nu părea să > li întâlnit cu 
pieptenele de multă vreme. Avea IMI/( groase, iar dinţii lui arătau ca 
nişte cioturi. Era i "-.II şi buhăit la faţă de prea multă băutură. Arăta 
„ii.ii de jalnic, încât Kae nu se aştepta la nimic bun ilm partea unui 
asemenea om şleampăt. E adevărat că avea blazonul familiei pe 
chimono, dar acesta era aşa de ponosit, încât Kae se întreba dacă-l 
dădea vreodată jos, dacă nu cumva dormea şi noaptea tot cu el. Era 
murdar din cale-afară, de parcă nu-l mai spălase de ani de zile. Kae 
nu pricepea nici în ruptul capului cum putea femeia aceea frumoasă, 
curat îmbrăcată, să trăiască cu un soţ atât de neîngrijit. Fetiţa chiar nu 
mai înţelegea nimic. 

Vocea răsunătoare a lui Naomichi se auzea în toate încăperile din 
jur. De cum intra în camera bătrânului, începeau bârfele. Nu neapărat 
cele locale, îi plăcea mai mult să foarfece tot ce era la modă. Când se 


apuca să toace mărunt familia Tokugawa, îl prindea şi miezul nopţii, 
mai cu seamă că bunicul lui Kae îi ţinea isonul. într-adevăr, Naomichi 
era la curent cu ultimele noutăţi, oricât de greu ajungeau în ţinutul 
Kishu, aflat departe de forfota din Edol. Sau, chiar dacă-i povestea 
bătrânului întâmplări vechi de patru-cinci ani, le prezenta cu atâta 
înflăcărare, încât lăsa impresia că abia s-au petrecut sau că le-a văzut 
doar cu o zi în urmă. Interlocutorul său era îndeajuns de înţelept ca să 
treacă peste lucrurile mai puţin credibile. 

1 Vechiul nume al oraşului Tokyo în perioada Tokugawa (1603-1868). 

Naomichi ţinu apoi să povestească următoarele: — Vă rog să mă 
credeţi, o să pătrundă şi la noi medicina din Apus. Cât de curând. Ne-a 
avertizat profesorul Bangen Iwanaga, pe vremea când făceam practică 
în Osaka. De fapt, ne-a şi arătat o mulţime de metode apusene. Cred 
că avea dreptate. Prin urmare, pot afirma că ştiu cum va arăta viitorul 
medianei japoneze de parcă eu însumi i-aş fi luat pulsul. Profesorul 
Toyo Yamawaki din Edo a iniţiat disecţia pe cadavrele prizonierilor, 
iar profesorul Genpaku Sugital foloseşte de la o vreme metode 
olandeze de investigare înainte de a stabili diagnosticul. Mare 
deosebire faţă de abordarea chinezească, bazată în mare parte pe puls! 
Acum se poate cerceta amănunţit fiecare părticică a corpului uman, 
care e o alcătuire uimitoare. Gândiţi-vă doar la faptul că un singur 
deget are, pe lângă oase, carne şi sânge, un ţesut nervos extrem de 
delicat. Diagnosticul se poate pune şi prin cunoaşterea unor asemenea 
detalii, iar dacă e corect se găseşte şi remediul potrivit. De vreme ce şi 
guvernul central a recunoscut importanţa practicii medicale europene, 
se vor lua cu siguranță măsuri pentru aplicarea acestora. E 
nemaipomenit! Apropo, ştiţi câţi ani au trecut de când ne-au vizitat 
renumiţii doctori olandezi Hali şi Van Tanno ? 

Naomichi făcu o pauză, fără să se sinchisească între timp să mai ia 
pulsul bătrânului. 

1 Medic japonez (1733-1817), care a tradus în limba japoneză tratate 
olandeze de anatomie. 

— A, da! Doctorul Hali a venit în 1760, chiar în ziua în care s-a 
născut fiul meu, Unpei. 23 octombrie. Era toamnă. Când mi-am dat 
seama de coincidenţă, mi-am propus să ţin minte toate amănuntele. 
Cerul senin s-a întunecat brusc, umplându-se de nori ameninţători. 
Fulgerele despicau cerul şi tuna asurzitor. Unpei s-a născut chiar 
atunci. Eu însumi am asistat-o pe soţia mea. Imediat după aceea, cerul 
s-a înseninat şi păsă-relele şi-au luat din nou zborul. îmi amintesc că 
am strigat în gura mare: „S-a născut un geniu!" Cred că şi doctorul 
Hali a rămas uimit de semnele trimise din cer. Nici n-a păşit bine pe 
pământul Japoniei, că 1-a şi salutat tunetul. Prin urmare, n-am nici o 
îndoială legată de însemnătatea acelei zile. Ca să imortalizez semnul 
primit, l-am botezat pe fiul meu Shin. „Shin" înseamnă tunet. Unpei e 


porecla şi înseamnă „nor paşnic". Grozave nume, nu ? Cred că e 
destinat să deschidă orizonturi noi în medicină. 

Naomichi îşi încheie pledoaria, lăudându-se cu 

fiul său. 

Lui Kae i se părea tare ciudată deosebirea dintre doctorul 
nemanierat, părând mult mai bătrân decât era de fapt, şi energia lui 
demnă de invidiat. Nu-şi putea imagina cum arăta copilul unui 
asemenea om. O altă discrepanţă izbitoare venea din diferenţa de 
vârstă. Doctorul era cu paisprezece ani mai mare. Femeia nu-şi trăda 
însă anii nici pe departe. Cu cât se gândea mai mult, cu atât Kae 
accepta mai greu faptul că Naomichi era soţul lui Otsugi. 

Ori de câte ori venea la familia Imose, Naomichi trăncănea vrute şi 
nevrute şi sfârşea prin a se lăuda cu Unpei. Făcea caz din orice fleac şi 
de-aici reieşea 

marea speranţă pe care şi-o pusese în băiat. Din această cauză, Kae 
nu manifesta pic de interes pentru fiul doctorului. Cu toate astea, nu 
era în stare să-i ignore vizitele. 

Naomichi aducea rareori vorba despre Otsugi. Considera, probabil, 
că toată lumea ştia cine era ea. Sau, mai degrabă, ţinea la obiceiul 
respectat de bărbaţi de a nu vorbi în public despre nevestele lor. Nu 
voia să fie o excepţie în sensul ăsta. De dragul lui Otsugi, Kae a 
încercat de nenumărate ori să fie mai amabilă cu el, însă n-a reuşit 
niciodată. 

II 

Când i-a murit bunicul, Kae avea optsprezece ani. Bătrânului îi 
plăcuse mult să stea de vorbă cu doctorul. Cu toate că, până în ultima 
clipă, n-a avut probleme mari de sănătate, într-o bună zi a făcut 
accident vascular cerebral. Familia Imose nu l-a chemat atunci pe 
Naomichi, ci pe doctorul de familie, însă până să ajungă bătrânul 
murise şi n-a mai avut ce să-i facă. Trecuseră deja zece ani de când 
Sajihei preluase afacerile familiei, astfel că dispariţia bruscă a 
bătrânului nu i-a stânjenit deloc. Moartea lui senină a fluturat multă 
vreme pe buzele sătenilor. 

Bunicul lui Kae fusese un om de vază şi funeraliile promiteau să fie 
fastuoase. Pentru că toţi voiau să-i aprindă tămâie, se adunase o 
mulțime de lume. Membrii familiei se ocupau de cei veniţi să-şi ia 
rămas-bun de la bătrân, aşa că n-aveau timp de jelit. Atmosfera nu era 
câtuşi de puţin tristă. Kae, ajunsă la vârsta la care ştia ce înseamnă 
stingerea unei vieţi, a primit vestea ca atare şi s-a lăsat dusă de valul 
treburilor. Urma să sosească şi vremea jelirii, dar până atunci avea de 
făcut faţă altor încercări. 

Kae îmbrăcase un chimono de doliu, din mătase, şi-şi prinsese 
părul în coc. Aflându-se la vârsta 

măritişului, toată lumea era cu ochii pe ea. Principala grijă a 


părinţilor era ca ea să arate bine în orice situa-ţie. Acum trebuia să-i 
salute, împreună cu mama ei, pe cei veniţi să-şi ia rămas-bun de la 
bunicul. 

Era a doua oară în viaţa ei când o vedea pe Otsugi. Naomichi 
venise cu o zi în urmă şi rămăsese la priveghi, bând fără oprire. Otsugi 
se afla printre cei aşezaţi la coadă ca să aprindă tămâie. Purta un 
chimono superb, din mătase, potrivit cu împrejurările, iar în mână 
ținea nişte mătănii roşii. Era atât de frumoasă, încât prezenţa ei te 
izbea de la distanţă. Lui Kae i se părea pur şi simplu divină, cu un 
nimb în jurul capului, asemenea unui Bodhisattva venit să întâmpine 
spiritul mortului. Kae îşi pironise privirea asupra ei şi nu şi-o mai 
putea desprinde. 

Prezenţa lui Otsugi la funeralii n-o mira doar pe Kae, pentru că 
femeia îşi făcea rareori apariţia în public. Nu participa nici măcar la 
sărbătorile populare ale satului. Acum, că se afla iar în mijlocul lor, 
sătenii si-au amintit de trecutul ei si nu le venea să creadă că trecuseră 
douăzeci de ani de când n-o mai văzuseră. Erau si acum uimiţi de 
frumuseţea ei, în ciuda faptului că născuse opt copii. Femeile sărite de 
patruzeci de ani, care au trecut prin multe naşteri, nu mai arată bine 
deloc. Pielea se zbârceşte, ridurile le copleşesc... ce mai, se urâţesc. 
Otsugi arăta însă cu vreo zece ani mai tânără în ţinuta ei sobră, dar 
elegantă, iar chipul privit din profil era absolut încân-tător. Kae n-o fi 
fost singura care văzuse aureola din jurul capului ei. 

Oare Otsugi îşi dădea seama că toată lumea stătea cu ochii pe ea ? 
Neîndoielnic, admiraţia celor din jur 

scotea şi mai mult în evidenţă tinereţea şi frumuseţea femeii. Ţinea 
ochii plecaţi, ceremonios, şi spatele drept, cum cerea eticheta. îşi 
dădea seama de tot ce se petrecea în jurul ei, de toate reacţiile pe care 
le stârnise. Fetei inocente nu i s-a părut nimic suspect sau prefăcut în 
atitudinea femeii. Kae o privea iermecată şi o găsea chiar mai 
frumoasă decât cea pe care visase timp de zece ani să o revadă. 

Sătenilor nu li se îngăduia să intre în casă. Nu aveau voie nici 
măcar să privească sicriul. Ei se rugau în faţa unui altar aflat într-un 
colţ al grădinii, unde li se pusese la îndemână si tămâie. Pentru că 
Naomichi Hanaoka fusese medicul preferat al bătrânului, a fost invitat 
înăuntru, însă fără soţie. Aşa era ceremonialul. Nici măcar lui Kae nu 
i-a trecut prin minte să o poftească în casă. Continua să o privească, 
vrăjită, uitând parcă sa şi respire. 

Otsugi moştenise probabil îmbrăcămintea şi încăl-ţămintea din 
familie şi de aceea arăta mai bine decât arendaşii sau ţăranii din sat. 
Mătasea aceea ţesută manual se potrivea perfect poziţiei sale. Pentru 
că familia Hanaoka se afla, din punct de vedere social, pe o treaptă 
inferioară celei ocupate de familia Matsumoto, mama lui Otsugi nu 
găsise cu cale să o înzestreze cu un chimono din mătase fină şi stră- 


lucitoare, gândind că oricum nu va avea ocazia să-l poarte. Cu toate 
astea, negrul părea intens, bogat, iar chimonoul avea o linie elegantă 
la ceafă şi o croială perfectă în față. Brâul era strâns cât trebuie. Şi de 
căutai cu lumânarea, nu-i găseai vreun cusur. Ajunsă în faţa vasului cu 
tămâie, a făcut o plecăciune adâncă. în clipa aceea i s-a zărit panglica, 
de un 

gălbui-deschis, de la baza cocului. Frumoasă şi elegantă. Kae o 
admira din toată inima. A luat nişte tămâie. Pe când strângea 
mătăniile în palme, Kae se gândea că oamenii frumoşi se nasc să fie 
frumoşi toată viaţa. Frumoşi până-n vârful unghiilor. Otsugi avea şi o 
frumuseţe interioară, dată de inteligenţă. A făcut o plecăciune către 
sicriul aflat în casă şi a salutat apoi din cap fiecare membru al familiei 
Imose. Kae stătea mai retrasă şi nu se aşteptase să fie băgată 

în seamă. 

Când simţi privirile uşor melancolice ale lui Otsugi, avu senzaţia că 
vârful unei săbii îi străpunge fruntea. Rămase încremenită locului. 
Femeia o salută pe Kae cu o plecare uşoară a capului, nedibuindu-i, se 
pare, starea de spirit. Apoi se îndreptă spre poartă. Cusătura 
chimonoului, ce se ivea de sub brâu, nu se clintise nici măcar cu un 
milimetru. 

III 

Otsugi şi-a făcut apariţia la familia Imose la vreo trei ani după 
înmormântare, spre sfârşitul primă-verii. Sajihei a poftit-o imediat la 
el în birou - o încăpere mai izolată de restul casei. Datorită pozi-ţiei 
lui sociale, avea nevoie de linişte şi, mai ales, nu voia ca servitorii să 
audă ce vorbeşte. Kae ar fi vrut să se apropie, ca să afle motivul vizitei 
lui Otsugi, însă n-a îndrăznit. Nici n-a reuşit să obţină infor-maţii de la 
vreo slujnică. Tami era plecată să-i cum-pere fir de mătase, deoarece 
în ultima vreme Kae se apucase de brodat. Tare ar fi vrut ca dădaca să 
fie prin preajmă ca să-i dea un sfat bun. Singură, nu ştia ce-i de făcut 
în asemenea situaţii. La gândul că oricum o să afle de la tatăl ei 
amănunte despre dis-cuţia cu Otsugi, Kae s-a mai liniştit şi şi-a văzut 
mai departe de brodat. Nu i-a trecut însă nici o clipă prin minte că 
tocmai despre ea aveau să vorbească. 

în primele momente, nici Sajihei nu şi-a dat seama ce vânt o 
aducea pe Otsugi la el. Nefiind ocupat în clipa aceea, a poftit-o 
imediat în birou. Imaginea tatălui dispărut nu se stinsese cu totul în 
sufletul său. Aşa li se întâmplă mereu bărbaţilor ai căror taţi sunt 
sfetnici buni. Prin urmare, s-a hotărât să se poarte 

cordial cu toţi cei care îi fuseseră apropiaţi tatălui său, chiar dacă 
nu mai apelase la Naomichi Hanaoka de când bătrânul se prăpădise. 
Nici măcar nu i se părea ciudată prezenţa lui Otsugi în casa lui după 
atâta amar de vreme. 

-Ce mai face domnul Naomichi ? o întrebă el, blând. 


— De când s-a stins tatăl dumneavoastră, e cam descurajat şi am 
impresia că a îmbătrânit brusc. Mă aflu aici ca să vă transmit un mesaj 
din partea lui, zise Otsugi, plecându-şi uşor capul. 

— Ce frumos din partea lui! Cu ce vă pot ajuta ? 

— Am venit să vă rog să ne-o daţi pe Kae de noră... pentru fiul 
meu Shin. 

Sajihei era uluit. Nu-i venea să-şi creadă urechilor. Totuşi, nu i se 
părea că Otsugi glumeşte. Familia Imose se trăgea din marele clan 
Inbe, cunoscut pentru splendidul Castel Tanishiro din Niudani. Chiar 
şi acum treceau drept samurai foarte bogaţi, cu un venit anual de 2 
800 de baniţe de orez. Ei se ocupau de perceperea taxelor din Gojo 
până la gura râului Kinokawa. Deţineau terenuri vaste - mai mult de 
trei kilometri pătraţi - dotate cu tot confortul necesar şi pentru 
găzduirea seniorului regiunii. I se părea de-a dreptul absurd că această 
femeie îi cerea să-şi dea fiica pe mâna unui medic sărac de ţară. 

— Este cam neașteptată propunerea dumnea 

voastră, zise Sajihei, zâmbind stânjenit. 

Ar fi vrut să-i spună că era complet nepotrivită, însă Otsugi a 
început să-i înşiruie, nestânjenită, moti-vele pentru care o peţea pe 
Kae. Nu era înzestrată cu talentul de orator al lui Naomichi, însă 
folosea 

cuvinte scurte şi precise. în ciuda faptului că nu avea deloc chef, 
Sajihei s-a trezit ascultând-o până la capăt. 

— O soţie de medic trebuie să fie, în primul rând, sănătoasă. Apoi, 
curajoasă şi ambițioasă. E foarte important să-şi înţeleagă soțul. Un 
doctor trebuie să fie disponibil zi şi noapte. Boala nu întreabă cât c 
ceasul. Chiar dacă nu ştie nici măcar să ia pulsul, trebuie să-i țină 
locul soţului cât timp acesta e plecat. Şi n-are voie să se culce până ce 
soțul ei nu se în-toarce acasă. Dacă intervine vreo urgenţă - dacă apare 
vreun rănit sau e adus în cârcă un bolnav -, ca trebuie să se descurce 
singură, fără să leşine la vederea sângelui sau a infirmităţilor. Trebuie 
să curețe rana, iar la nevoie să aibă curajul chiar să scoată puroiul cu 
propria ei gură. 

Credeţi că o fiică de ţăran simplu, învățată cu săpatul şi recoltatul, 
ar fi în stare să facă faţă unor asemenea situaţii grele ? Sunt de acord 
că oricine se poate adapta la un moment dat. Dacă fata nu are o 
educaţie aleasă, speranţele sunt cam deşarte. 

Nici fiica unui negustor n-ar fi mai potrivită. In casa unui medic nu 
trebuie să existe socotitoare. Nu se face nici o deosebire între pacienţi. 
Ştiţi bine că c posibil şi aşa ceva. Ce s-ar întâmpla atunci cu aceia care 
nu pot plăti ? Boala cade şi pe capul săracilor, şi pe al bogaţilor, 
deopotrivă. Ajutorul dat bolnavilor trebuie considerat un act de 
binefacere, nu unul care să aducă profituri. Asta ar ştirbi mult bunul 
nume al doctorului. 


Ca să nu mai vorbim de fata unui meşteşugar. Ea nu învaţă acasă 
decât cum să manevreze oameni. Vă 

gândiţi cum i-ar trata pe studenţii şi asistenții unui doctor ? Aceştia 
n-ar fi decât nişte biete marionete pentru ea. Sau, în cel mai bun caz, 
ar umbla după favoruri, ceea ce ar fi extrem de neplăcut. 

în concluzie, Otsugi considera că o fiică de ţăran, negustor sau 
meşteşugar nu se putea căsători cu un medic şi că singura alegere 
potrivită ar fi o fată de samurai. 

Discursul ei îndrăzneţ ar fi iritat şi o persoană calmă. Dacă 
Naomichi ar fi venit cu o asemenea propunere, Sajihei l-ar fi pus 
repede la punct şi l-ar fi trimis la plimbare. Numai că vocea cristalină 
şi frumuseţea femeii l-au copleşit. 

Otsugi interveni, de parcă i-ar fi citit gândurile: 

— V-am spus toate astea pentru că îmi dau seama că eu nu sunt 
deloc potrivită pentru soţul meu. Ştiţi, am fost crescută printre ţărani, 
negustori şi meşteşugari. Naomichi a învăţat la Osaka şi a preluat tot 
ce-a putut din medicina apuseană, însă n-a mers prea departe. Sunt 
sigură că eu am fost de vină. Mi-am dat toată silinţa, dar asta nu 
ajunge. In primăvară, fiul meu Unpei a plecat la Kyoto ca să studieze 
medicina. Se întoarce peste trei ani. Ca mamă, eu trebuie să-i găsesc o 
soţie care să-l încurajeze şi să-l ajute / să devină un medic renumit. 
Socot că datorez măcar atât familiei Hanaoka, dacă n-am fost în stare 
să mă ridic la înălțimea aşteptărilor. înţeleg foarte bine că nu ne 
putem compara cu familia Imose şi că dumneavoastră propunerea mea 
vi se pare de-a dreptul ridicolă. însă vă rog din suflet să o întrebaţi şi 
pe Kae dacă preferă să ducă o viaţă liniştită, într-o familie bogată şi 
aşezată, sau preferă să-şi clădească un 

viitor al ei, făcând castel dintr-o bojdeucă. Ştiu că a primit o 
educaţie aleasă şi că e o fată serioasă. Eu cred că nu există altă soţie 
mai potrivită pentru fiul meu. 

Blândul Sajihei nu era omul care să se înfurie pe femei sau pe 
copii. A lăsat-o aşadar pe îndrăzneață Otsugi să spună tot ce avea de 
spus, nu neapărat din recunoştinţă fată de medicul tatălui său, 
doctorul Hanaoka, cât mai degrabă din generozitate. 

— M-aţi cam luat prin surprindere şi aş avea nevoie 

de timp de gândire. 

A condus-o, curtenitor, la uşă. Nici prin cap nu-i trecea să dea curs 
propunerii femeii. Ba chiar se gândea să trimită imediat pe cineva la 
familia Hanaoka cu un mesaj de refuz. 

Când i-a povestit, în seara aceea, soţiei sale despre vizita lui 
Otsugi, Sajihei nu a înfăţişat întâmplarea ca pe un subiect de discuţie, 
ci ca pe o obrăznicie din partea femeii. Otsugi a comparat, la un 
moment dat, un clopot de la un templu budist cu un felinar de hârtie, 
ca să reiasă şi mai bine nepotrivirea dintre mirii propuşi de ea. A mai 


spus în glumă că femeia s-a molipsit de la sporovăială soţului şi a 
ajuns chiar să-l întreacă. 

— O fi şi asta o boală, continuă el. Mi-a fost însă 

limpede că îşi făcea griji pentru viitorul fiului ei. 

Mama lui Kae n-a spus nimic, astfel că Sajihei a considerat 
problema încheiată. 

Kae a aflat în aceeaşi seară motivul vizitei lui 

Otsugi. Menajera, care le-a servit cina părinţilor ei, i-a spus lui 
Tami, care, la rândul ei, i-a povestit lui Kae. Fata nu mai putea de 
bucurie. In viaţa ei nu 

se simţise atât de emoţionată. Se întreba de când şi de unde a 
apărut interesul lui Otsugi pentru ea. Când a aflat însă că pe Sajihei 
nu-l încânta familia Hanaoka, a pălit şi bucuria i s-a risipit pe loc. N-a 
închis ochii toată noaptea. 

Sajihei a fost şi mai nedumerit a doua zi, când soţia lui a adus, cu 
alt ton, din nou vorba despre seara trecută. Ea a început prin a-l 
plânge pe Naomichi, care trebuia să întreţină o familie atât de mare, 
cu copii mulţi, într-o casă neîncăpătoare. Probabil că erau săraci de 
vreme ce nu-şi permiteau să aibă decât un student care să-l ajute pe 
doctor şi o singură slujnică pentru treburile gospodăreşti. Mai mult, 
lui Naomichi nu i s-a recunoscut poziţia până când nu s-a căsătorit cu 
Otsugi, cu toate că familia Hanaoka se mutase în prefectura Kishu cu 
generaţii în urmă. La urma urmei, şi-au sporit relaţiile cu ajutorul lui 
Shinjiro Matsumoto. Lui Naomichi nici măcar nu i s-a îngăduit să intre 
în casa Imose până la căsătorie. 

Mama lui Kae era din ce în ce mai aprinsă. 

— Toată lumea zice că Otsugi e deşteaptă. Nu e 

firesc atunci ca faima lui Hanaoka să fie pusă pe seama ei ? 

Soţia lui Sajihei rostea apăsat fiecare cuvinţel. 

— În plus, nu ni s-a mai făcut nici o propunere atât de concretă, 
continuă ea. N-am dreptate ? Ţi s-o fi părut obraznică, dar să ştii că 
fiica noastră ar fi foarte încântată dacă familia Hanaoka ar dori-o cu 
adevărat. 

Zelul aparent nestăvilit al soţiei 1-a pus pe Sajihei pe gânduri. 
Adevărul era că fiica lui trecuse de vârsta prielnică măritişului şi 
asta-1 îngrijora puţin. Cele 

câteva propuneri de până acum nu-l încântaseră deloc şi n-avea 
cum să nu-l îngrijoreze faptul că nu era deloc uşor să-şi mărite 
singura fată, pe care o iubea ca pe ochii din cap. Probabil că soţia lui a 
luat în considerare şi poziţia pe care o deţinea el ca om de nădejde al 
seniorului, şi nu se cuvenea să-şi lase fiica  nemăritată, 
compromițându-i astfel viitorul. Până acum nu dăduse importanţă 
unor astfel de amănunte. 

Despre Kae se ştia că e dintr-o familie onorabilă, care-l găzduieşte 


pe daimyo, însă pe undeva plutea îndoiala privind virginitatea ei. 
Oare nu-şi petrecuse nopţile cu stăpânul ținutului ? Sau măcar o 
noapte ? Nu că asemenea favoruri ar fi fost considerate înjo-sitoare în 
epoca Tokugawa. Bineînţeles că se îngă-duiau aventuri în cazul în care 
seniorul, mai ales dacă era rudă cu shogunul Tokugawa, punea ochii 
pe fiica vreunuia dintre oamenii săi. Chiar ar fi fost o mare onoare 
dacă i s-ar fi cerut să împartă cu el aşternutul. Dar dacă nu i-a pretins 
aşa ceva ? Asta însemna că nu-i stârnea interesul. Şi-atunci, situaţia nu 
era şi mai jenantă ? Sajihei şi-a dat seama că, în ciuda rangului său, 
nu reuşise să-şi scape fiica de gura lumii. Iar dacă stăpânul voia „s-o 
onoreze", asta ar fi însemnat doar o aventură de-o noapte. Nici nu se 
punea pro-blema să-i devină metresă pentru o perioadă mai 
îndelungată. Prin urmare, la vârsta de douăzeci şi unu de ani, Kae 
locuia cu părinţii, fără nici o per-spectivă de măritiş. 

Sajihei Imose stătea cu braţele încrucişate, neştiind ce hotărâre să 
ia. Nu pentru că ar fi împărtăşit opinia lui Otsugi, însă chiar nu ştia să 
încadreze meseria 

de doctor în nici una dintre categoriile clasice: samu-rai, ţărani, 
meşteşugari, negustori. Pe de altă parte, trebuia să recunoască faptul 
că medicii erau instruiți si mulţi dintre ei proveneau din familii de 
elită, îndeosebi al doilea şi al treilea fiu al unei familii înstărite îşi 
vedeau de afacerile familiei, practicând medicina ca activitate 
secundară. Şi-a amintit că Naomichi se lăudase că se trăgea din 
renumita familie Kusunoki, veche din secolul XIV. însă cei din familia 
Hanaoka din Nate fuseseră la început doar nişte bieţi ţărani şi nu s-au 
ocupat de medicină decât mult mai târziu. Tatăl lui Naomichi a fost 
primul din neam care şi-a profesat cu-adevărat meseria de medic. Cu 
toate astea, nu erau de nasul fiicei lui Sajihei. 

— Poate că ai dreptate, îi spuse soţiei. însă nu 

Otsugi e problema, ci Naomichi. îmi amintesc ce dur a negociat cu 
familia Matsumoto ca să i-o dea pe Otsugi, folosindu-se de boala fetei. 
Pun prinsoare că el a trimis-o să ne-o ceară. Se pare că e o tradiţie în 
neamul Hanaoka să-şi ia soţii din familii bogate. Ei bine, nu mă 
învoiesc. 

Sajihei Imose avea inima strânsă şi nu putea scăpa de îndoielile 
care-i dădeau târcoale. îi era limpede că soţia lui se gândise îndelung 
şi că de aceea stăruia. 

— Să le cerem s-o primească pe Kae fără zestre. 

Am auzit că nici Otsugi n-a luat nimic cu ea. Mă rog, o fi plecat cu 
anume veşminte. Dovadă că nu i-au dat însă nici un ban este starea 
jalnică a casei lor. 

înainte ca Sajihei să aibă răgaz să răspundă, a intrat brusc Tami, cu 
scuzele de rigoare. 

— Vă rog să mă iertaţi. Ştiu că nu-i frumos, însă trebuie să vă spun 


ceva. Aseară am întrebat-o pe Kae de ce era mâhnită şi n-a vrut să-mi 
spună. După părerea mea, ţine cu orice preţ să intre în familia 
Hanaoka prin căsătorie. 

Părinţii au fost uimiţi de veste. Cum de aflase Kae de propunerea 
ce li se făcuse ? 

— Pereţii au urechi, răspunse Tami, nestânjenită. Şi să nu uităm că 
domnişoara a cam trecut de vârsta măritişului. 

— Kae îl cunoaşte pe Unpei ? întrebă Sajihei îngrijorat. 

Dacă fiica lui se îndrăgostise deja, n-avea să accepte o asemenea 
neobrăzare în ruptul capului. 

— Nu l-a văzut în viaţa ei, răspunse Tami, clă-tinând din cap. 
Domnişoara se gândeşte neîncetat la femeia aceea frumoasă care v-a 
vizitat ieri. Se prăpădeşte de plâns şi zice că vrea să-i fie noră. Azi- 
noapte n-a închis un ochi. 

— Unde-a cunoscut-o pe Otsugi ? 

— Toate femeile o cunosc şi o admiră. Se ştie foarte bine că se 
trage dintr-o familie bogată şi că nu se plânge de sărăcia actuală. 
Datorită ei se bucură Hanaoka de succes în Kishu. Kae este înnebunită 
după ea. Nu mai poate de fericire că Otsugi o doreşte şi spune că va fi 
fericită în viaţă numai dacă va devein nora ei. 

Poate că Tami înflorea puţin lucrurile, dar asta simţea Kae. Cu 
siguranţă. Sajihei era uimit, ba chiar tulburat de cele auzite. Şi totuşi, 
inima îi spunea să nu se despartă de fiică. îl înfuria gândul că soţia lui 
se lăsase impresionată cu atâta uşurinţă de spusele dădacei. Disperarea 
îşi croia tot mai mult drum în sufletul lui. 

— Ce vezi tu atât de nemaipomenit la femeia asta ? Cine crezi că 
ar mai fi avut impertinenţa să vină cu o asemenea propunere ? 

— Ea o fi crezut că astfel se evită orice neîn-ţelegere datorată 
diferenţei de poziţie socială. N-a încercat chiar ea să sugereze asta ? 

— Otsugi mi-a prezentat lucrurile în aşa fel, încât medicina pare 
cea mai importantă meserie din lume. Mie nu mi se pare de bun augur 
că a venit la noi cu asemenea argumente. Noi suntem sănătoşi tun. 

— Când oamenii se îmbolnăvesc, sunt recunos-cători celor care-i 
vindecă. După ce se fac bine, se trezesc mulţumind zeilor, nu 
medicilor. Doctorii sunt uitaţi prea repede! 

După moartea bunicului, toţi membrii familiei Imose fuseseră 
sănătoşi, iar Sajihei uitase cu totul de existenţa medicilor. In asemenea 
condiţii era firesc ca vorbele lui Otsugi despre însemnătatea doctorului 
să i se pară exagerate. 

Pe Sajihei îl irita tot mai tare discuţia asta cu femeile, cu atât mai 
mult cu cât auzea şi oftaturile soţiei... poate din pricina greutăților pe 
care le întâmpinase în căsnicie. Nu i-o fi fost uşor să suporte toanele 
socrilor şi să-i slujească atâta amar de vreme, trăind într-o atmosferă 
austeră, impregnată de mân-dria poziţiei lor sociale înalte. Doar se 


trăgeau din clanul Inbe! De când se măritase şi se mutase la el, nu 
avusese parte de libertate şi fusese silită să respire, în fiecare ungher 
din casă, aerul posomorât şi apă-sător lăsat moştenire de generaţiile 
trecute. Poate că, într-un anume fel, trăise exact cum spusese Otsugi: 
„într-o familie bogată şi aşezată... dar atât". Tocmai 

pentru că viaţa de noră fusese atât de chinuitoare, îsi dorea ca fiica 
ei să respire din plin libertatea. Ea nu cunoştea familia Hanaoka, însă 
îşi închipuia, gân-dindu-se la firea doctorului şi la impresia lăsată de 
casa lui, că fiica ei nu avea să se sufoce acolo, că va fi tratată cu 
generozitate. Prin urmare, datorită trecutului ei şi a faptului că în joc 
era fericirea fiicei, îl înfrunta acum, hotărâtă, pe Sajihei. 

— Unpei este mândria familiei Hanaoka. Toată lumea vorbeşte 
despre el şi se aşteaptă să fie un medic excelent. S-ar putea ca tatăl lui 
să aibă o grămadă de defecte, dar pe noi ne interesează Unpei. El va fi 
capul familiei. 

— Am auzit că-i cam prost, zise Sajihei arţăgos. 

— Da, şi eu am auzit. Se zvoneşte că ar fi găsit ceva pe drum şi că 
a stat o zi întreagă lângă lucrul acela, până a venit omul care-l 
pierduse ca să şi-l recupereze. Se spune că nu ia parte la nici o sărbă- 
toare, indiferent de persoana care-i adresează invi-taţia, iar când urcă 
pe munte adună ierburi în loc de vreascuri. 

— Crezi că e firesc să facă aşa ceva ? Chiar vrei s-o dai pe Kae pe 
mâna unui nătâng ? 

— Bârfele pot desfiinţa cu uşurinţă pe cineva. Dar să ştii că sunt şi 
persoane care-l vorbesc de bine. Se spune că doctorul Hanaoka 1-a 
învăţat pe fiul lui să scrie şi să citească. Aşadar, n-a urmat şcoala din 
sat. Unii susţin că Unpei este sclipitor de inteligent. 

— Oricum, a fost un copil cam ciudat. 

— Nu există fum fără foc. Bârfele conţin şi un grăunte de adevăr. 

— Cu siguranţă. 

Soţia lui Sajihei nu se dădea bătută. 

— Dacă susţii că e tâmpit şi isteţ în acelaşi timp, poate ajunge 
geniu... Nu uita c are o mama sclipitoare. 

Sajihei nu ştia ce să mai zică. Soţia lui îl văzu că şovăie şi încercă 
să tragă o concluzie: 

— Mă bucură cererea lor foarte mult, deoarece Kae 

este dorită de o femeie luminată la minte si extrem 

de precaută. 

Sajihei nu avea de gând să-şi mai asculte soţia. Hotărât să nu o dea 
pe Kae familiei Hanaoka, încerca să îi zdruncine recunoştinţa faţă de 
Otsugi. Aşadar, a început să-şi impună punctul de vedere pe un ton 
mai liniştit: 

— Dacă stau bine şi mă gândesc, situaţia mi se pare cam stranie. 
Presupusul mire tocmai a plecat la Kyoto pentru trei ani, după spusele 


lui Otsugi. Dar cine poate fi sigur că va lipsi doar trei ani ? Şi să zicem 
că se întoarce, aşa cum spune maică-sa... 

Ştii câţi ani va avea Kae atunci ? Douăzeci şi patru! 

Sajihei îşi dădea seama însă că Hanaoka nu le-ar fi cerut-o pe Kae 
imediat şi necondiţionat dacă n-ar fi ştiut cât timp avea să lipsească 
fiul lor. Intuia că soţia lui ţinea morţiş ca fiica lor să se mărite cât mai 
repede. Nu se aşteptase la contraargumente din par-tea ei. Prin 
urmare, ca să rezolve situaţia, de altfel destul de încâlcită, a trimis 
după căpetenia satului Hirayama şi i-a înmânat răspunsul oficial al 
familiei Imose către familia Hanaoka. Acesta s-a simţit stân-jenit, de 
parcă el ar fi fost de vină pentru compor-tamentul agresiv al lui 
Otsugi. 

Otsugi a citit mesajul fără să se încrunte câtuşi de puţin. 
Netulburată de refuzul lui Sajihei, a trimis, piin acelaşi mesager, 
următoarea scrisoare: 

Cu îngăduința dumneavoastră, am dori să o aducem pe Kae la noi 
înainte de sfârşitul anului. In felul acesta, ar avea prilejul să se 
obişnuiască în casa unui doctor şi l-ar întâmpina pe Unpei ca membră 
a familiei Hanaoka. Desigur, am dori să anunţăm evenimentul în sat şi 
să pregătim un ceremonial nuptial simplu. 

Otsugi a dovedit iar inteligenţă şi mult tact, punân-OU i pe Imose 
în faţa faptului împlinit. Cu alte cuvinte, II inunţa că pregătirile urmau 
să fie cât se poate de simple, iar ceremonialul fără zestre şi 
îmbrăcăminte, locotind casa lor neîncăpătoare pentru aşa ceva. ( hsugi 
se comporta de parcă ştia despre frământările lui Sajihei. 

Datorită, în cea mai mare parte, voinţei neclintite a lui Kae, cele 
două familii si-au lămurit neînte-legerile şi au hotărât ca odraslele lor 
să-şi unească destinele. Sajihei s-a văzut obligat să-şi schimbe 
atitudinea şi să nu nesocotească orice spunea Otsugi. Kae nu mâncase 
un timp, dar nu în semn de protest, ci pur şi simplu pentru că 
stomacul ei respinsese orice fel de hrană. Chiar şi orezul care-i plăcea 
atât de mult, servit în bol de porțelan. Pe lângă asta, mai avusese şi 
dureri cumplite în piept şi nu dormise nopţile, ceea ce o alarmase pe 
Tami şi o îndemnase să intervină. 

într-o noapte, Kae o visase pe Otsugi la capătul unei cărări puternic 
luminate. Stătea acolo ca o zeiţă la poarta paraclisului. De ani şi ani 
de zile, de când se ştia cocoloşită de familia Imose, a fost prima oară 
când a simţit o emoție nestăvilită. Strălucirea a pălit repede, iar 
cărarea a dispărut. S-a trezit din nou în încăperea ei întunecată. N-a 
încercat să interpreteze visul în vreun fel, însă amintirea luminii 
puternice a întristat-o multă vreme. Kae nu şi-a îngăduit nici-odată să- 
şi învinuiască părinţii pentru situaţia în care se afla, însă era limpede 
că nu-şi revenea din şocul pe care-l suferise. 

Unul dintre motivele pentru care Otsugi pusese ochii pe Kae era şi 


faptul că o considera foarte sănă-toasă. Spre dezamăgirea tuturor însă, 
ea slăbise foarte mult. Părinţii erau chiar îngrijoraţi de starea ei. 

Kae fusese crescută cu foarte multă atenţie de către familia de 
samurai riguroşi din care provenea. Insă, în loc să fie robustă şi cu 
picioarele pe pământ, rămăsese tot un copil naiv, fermecat în 
continuare de frumuseţea lui Otsugi. lar Unpei n-a preocupat-o 
niciodată, deşi se afla la vârsta măritişului. 

În toamna anului 1782, familia Imose a dat o petrecere cu mare 
pompă în cinstea fiicei lor, care urma să se căsătorească. Apoi, după 
obiceiul locului, Kae, îmbrăcată într-un superb chimono de mireasă, 
cu pălărie pe cap şi cu un voal subţire din bumbac pe faţă, a fost 
purtată în palanchin, cu oblonul lăsat, până în satul Hirayama. Familia 
nu o însoțea. Eticheta cerea ca ea să ajungă singură în casa socrilor. 

La sosire, splendida mireasă a păşit singură în casă, fiind 
întâmpinată călduros de nerăbdătoarea Otsugi, care a luat-o de mână 
şi a condus-o în încăperea principală. Acolo o aştepta o pernă specială. 
Ceremonialul nupţial, pe cale să înceapă, urma să se desfăşoare în 
absenţa mirelui, care plecase la Kyoto cu aproape jumătate de an în 
urmă. Acesta ar fi motivul pentru care biografia doctorului Seishu 
Hanaoka, rescrisă mai târziu, cuprinde inexactităţi referitoare la data 
căsătoriei. Chiar dacă un asemenea aranjament era destul de rar, nu a 
fost criticat de nimeni. Atâta vreme cât mirele urma să se întoarcă, 
lipsa lui la ceremonialul nupţial nu afecta cu nimic poziţia nurorii în 
familie. Oricum, Kae nu avea de 

suferit, pentru că totul fusese pus la cale, până în cele mai mici 
amănunte, de viitoarea ei soacră. 

Locul lui Unpei la masă a fost ocupat de cartea Honzo Komokul. 
De fapt, era un manuscris, copiat cu pensula, foarte îngrijit, de bunicul 
lui Unpei -Unsen Naomasa Hanaoka - în vremea studen-y iei. 
începând cu Unsen, bărbaţii din familia lui practicaseră medicina în 
exclusivitate, ceea ce explică prezenţa unei asemenea cărţi în casă. E 
vorba de „biblia" ierburilor tămăduitoare scrisă de medicul chinez Li 
Shih-chen2 în timpul dinastiei Ming. Trei generaţii -Unsen, apoi 
Naomichi, iar acum Unpei -acordaseră o atenţie deosebită acestei cărți 
nepre-ţuite, însuşindu-şi toate cunoştinţele de care aveau nevoie. Aşa 
se explică şi că nu se afla într-o stare prea bună: hârtia era îngălbenită, 
coperţile, uzate, cerneala, ştearsă pe alocuri. Venerabilul text prezent 
la banchetul nupţial, alături de mireasă, părea să aibă propria 
existenţă, fiind menit să-i amintească lui Kae că devenea membra unei 
familii dedicate trup şi suflet medicinei. 

Kae era teribil de emoţionată. Nu numai pentru că locul de lângă 
ea nu era ocupat de mire, ci şi pentru faptul că percepea preţioasa 
carte ca pe o fiinţă vie. Au trecut-o fiori. Ea, care tocmai venise de la 
banchetul zgomotos oferit de familia Imose, se simţea brusc izolată. 


Trăia cu impresia că plonjase într-o singurătate înspăimântătoare. A 
apucat-o un tremurat pe care nu şi—1 putea stăpâni. 

1 Cartea plantelor de leac. 

2 1518-1593. 

Exact în faţa ei, la masă, şedeau Otsugi şi Naomichi, iar în dreapta 
şi-n stânga lor copiii mai mici. Folosindu-se de relaţiile familiei 
Matsumoto, unul dintre fraţi - al doilea fiu Hanaoka -se angajase 
ucenic într-o breaslă meşteşugăreasca Următorul intrase de curând în 
tagma preoţilor budişti. La ceremonialul nupţial luau parte şi surorile 
mai mici ale lui Unpei - Okatsu, de aceeaşi vârsta cu Kae, si Koriku, cu 
doi ani mai tânără. Nu lipsea nici mezinul familiei, Ryohei, care 
tocmai împlinise trei ani si care, în momentul acela, stătea cuminte in 
braţele'lui Otsugi. Kae abia distingea chipurile membrilor familiei 
Hanaoka prin voalul ce-i acoperea faţa. Asistentul lui Naomichi, 
Ryoan, a luat sticla cu sake rece şi a început să toarne în ceşcuţe 
Otsugi s-a ridicat uşor şi i-a scos voalul lui Kae. Mireasa a luat 
cescuta'şi a privit, tăcută, băutura ce acoperea fundul'bolului lăcuit în 
roşu, gândindu-se cu seriozitate la viaţa nouă pe care urma s-o 
înceapă. Daca licoarea aceea avea menirea să întărească legătura ei cu 
noua familie, atunci trebuia să o bea repede. 

Când a ridicat privirea, Kae a observat ca Otsugi o iscodea cu 
blândeţe, cu nişte ochi zâmbitori care păreau să-i grăiască: „Stai 
liniştită. Totul o sa fiecine. Bea-ti sake-ul. Aşteptam de mult pnle)ul 
acesta . Cu toate că i s-a părut oarecum jenantă manifestarea de 
afecţiune, Kae a mai prins curaj. A dus repede la gură bolul cu sake, 
pentru a-şi ascunde ochii înlăcrimaţi. Cu excepţia ceşcuţei de toso > 
servit la Anul 

1 Sake aromat. 

Nou, nu i se permisese, cu alte ocazii, să pună alcool în gură. 

Băutura, care pe vârful limbii i s-a părut rece, a încălzit-o imediat 
şi s-a trezit respirând uşurată. însă şi-a dat seama imediat că nu se 
cădea să aibă o ase-menea reacţie într-o casă în care abia intrase şi s-a 
înroşit toată. 

Viaţa în familia Hanaoka se anunţa mai austeră decât îşi 
imaginase. Pe tăviţa lui Naomichi nu se aflau decât două sticluţe de 
sake si două feluri de mân-care. Nici nu se putea compara cu 
banchetul de la familia Imose pe care tocmai îl părăsise şi unde 
veniseră vreo patruzeci de invitaţi. Fiecare avusese parte acolo de 
două tăvi cu câte patru boluri de mâncare. Aici, nici măcar un peşte 
întreg de persoană ! lar ca mâncare festivă, doar orez cu boabe de 
fasole roşie. Otsugi şi Okatsu au mai trecut o singură dată pe la 
bucătărie, pentru câte o porţie suplimentară. 

Cu toate astea, pe Kae a impresionat-o prima zi petrecută la familia 
Hanaoka. Cum Naomichi s-a îmbătat repede de la cele două sticluţe de 


sake, a început să se laude cu arborele lui genealogic. Susţinea că 
Hanaoka se trăgea din familia împăratului Bitatsu. Pe când îl asculta, 
avea un sentiment de împlinire pe care încerca să-l compare cu 
senzaţia de gol trăită mai devreme la Imose acasă. Familia cea nouă i 
se părea mai interesantă decât aceea în mijlocul căreia trăise atât de 
mulţi ani. 

Amintirile l-au purtat pe Naomichi până spre originea numelui de 
familie, care - susţinea el -provenea de la Goro Wada, nepotul fratelui 
mai mic 

al străbunicului lui Masashige Kusunokil. Acesta ţinuse să 
locuiască în satul Hanaoka din provincia Kawachi2. 

Când au terminat de mâncat, Okatsu şi Koriku au strâns masa. Kae 
se simţea stânjenită pentru că nu dădea o mână de ajutor, însă Otsugi 
i-a făcut semn să stea liniştită. 

— Mireasa trebuie să rămână cuminte lângă soţul ei, chiar dacă 
acesta lipseşte. Te rog să fii atentă la ce povesteşte bărbatul meu. 
Punctul culminant urmează. De la Goro Wada până la el s-au succedat 
şase generaţii. Noi cunoaştem bine povestea, însă tu o auzi pentru 
prima dată. Să nu te îngrijorezi că nu vei reţine toate detaliile, vei mai 
avea multe ocazii să o asculti. 

Okatsu şi Koriku au încuviinţat, zâmbind. Ştiau bine cât de des îşi 
istorisea tatăl lor povestea favorită. Au dispărut, chicotind, în 
bucătărie. Kae s-a liniştit. Aprecia din tot sufletul atenţia pe care i-o 
acorda soacra. Blândeţea ei o impresiona profund. 

Naomichi încărunţise şi chelise. Smocul de păr prins în creştet nu 
era centrat bine, semn că nu punea preţ pe înfăţişare. Ridurile din 
jurul ochilor îi trădau şi ele vârsta. Era solid, urât, cu pomeţii 
proeminenţi şi roşu la faţă. Purta un chimono din bumbac în dungi, 
iar pe haorP avea imprimat blazonul familiei: frunze albe de 
paulownia, mari cât pumnul, pe un 

1 Samurai (1294-1336) considerat model suprem de virtute militară şi 
devotament faţă de împărat. 

2 Partea de răsărit a actualei prefecturi Osaka. 

3 Chimono scurt purtat la ocazii festive. 

fundal colorat. Arăta foarte caraghios. Deosebirea dintre el şi 
Otsugi, cochetă ca de obicei, era izbitoare. 

Kae îl asculta nu pentru că se simţea obligată să cunoască dintr-un 
foc toată istoria neamului Hanaoka, de vreme ce aparţinea şi ea 
acestuia, ci pentru că îi făcea plăcere să-l asculte pe Naomichi 
depanând povestea familiei de medici care au ştiut, cu tenacitate, să-şi 
croiască drum în viaţă. Acesta părea mai degrabă îmbătat de propriile- 
i vorbe decât de sake-ul pe care-l băuse. 

— Ştim cu toţii că datoria unui medic este salvarea de vieţi 
omeneşti. O singură dispariţie mă umple de remuşcări şi tristeţe, chiar 


şi atunci când e vorba de o persoană în vârstă. Sentimentele unui 
doctor se citesc pe chipul lui. N-ar trebui să... Dar... despre ce 
vorbeam ? A, da! Până la Naochika Den'emon, cei din neamul meu au 
practicat agricultura şi medicina în acelaşi timp, însă, începând cu 
tata, ne-am dedicat medicinei în exclusivitate. Unpei face parte din a 
treia generaţie Hanaoka devotată trup şi suflet profesiei. Trecutul 
nostru e plin de greşeli, unele chiar greu de acceptat şi pe care le 
regretăm nespus. Cu toate astea, nici unul din familia noastră nu poate 
fi acuzat că ar fi profitat de medicină în interes personal. Ştiu că unii 
se amuză pe seama mea, considerând că mă laud prea mult cu Unpei, 
că nu-l văd decât pe el înaintea ochilor. Adevărul este însă că nu-l 
consider doar fiul meu. Cred că a venit vremea ca neamul Hanaoka să 
înflorească şi să dea roade adevărate. Unpei întruchipează chiar 
visurile strămoşilor mei, care şi-au dorit întotdeauna să înfăptuiască 
lucruri deosebite. Ca urmaşi ai unei familii de samurai 

obligaţi să-şi lepede sabia, nu ne-am socotit fericiţi când a trebuit 
să punem mâna pe sapă. Unpei s-a ridicat deasupra noastră. Pe al 
treilea fiu l-am făcut preot şi l-am trimis la muntele sfânt Koya, ca să 
se roage pentru cei dispăruţi de pe lume din cauza nepriceperii 
noastre sau chiar a ghinionului. E nevoie de o sută de ani ca să apară 
un geniu. Or cei din nea-mul Hanaoka s-au implicat în medicină de 
aproape un secol. Aşadar, o fi sosit momentul să arătăm cine suntem şi 
ce putem. Unpei va fi cu siguranţă un om mare. 

După ce-au terminat treaba la bucătărie, fetele li s-au alăturat 
celorlalţi. îl ascultau cu toţii pe Naomichi şi încuviințau, chiar dacă 
ştiau povestea lui pe de rost. Otsugi, Okatsu, Koriku, fetiţele. Kae se 
simţea pur şi simplu încântată de seriozitatea cu care împărtăşeau 
convingerile lui Naomichi. O im-presionase şi socrul, deşi lumea nu-l 
lua în serios din pricina îngâmfării. Era tot mai mândră, cu atât mai 
mult cu cât eroul istorisirii lui Naomichi era chiar soţul ei. Oare ce 
perspective minunate i-o fi deschis Otsugi atunci când a poftit-o să-i 
fie noră ? 

Naomichi a tot trăncănit până la miezul nopţii. 

— Cu mult înainte de a se naşte Unpei, mă hotă-râsem să-mi 
găsesc o nevastă frumoasă şi deşteaptă care să-mi dăruiască 
moştenitori. Vă daţi seama ce bucurie nebună m-a cuprins când am 
descoperit-o pe Otsugi! 

Kae a privit-o pe Otsugi pe furiş, însă aceasta asculta netulburată şi 
serioasă... asemenea unui cre-dincios absorbit de predica preotului 
său. In clipa aceea s-a gândit că familia Hanaoka a pus mâna pe 

ea din aceleaşi motive pentru care Naomichi se agă-ţase cu 
disperare de Otsugi. A străbătut-o un fior de plăcere când şi-a dat 
seama de rolul pe care avea să-l joace în arborele genealogic al 
acestui neam. 


— Unpei s-a născut cu douăzeci şi trei de ani în 

urmă. 

Depăna cunoscuta poveste a o suta oară, probabil. Chiar şi Kae mai 
aflase câte ceva de la bunicul ei, însă în seara asta parcă suna cu totul 
altfel. Fiind în familie, Naomichi şi-a permis să le dea amănunte 
despre naştere. 

— Otsugi a început să respire greu. Nu mai suportam să o văd 
suferind. Am ieşit în grădină şi am descoperit că buruienile 
cotropiseră ierburile de leac. 

Otsugi nu mai putuse plivi în ultima vreme. Era însă o zi însorită, 
minunată. Nici măcar un firişor de nor pe cer. Când să pun nişte 
ierburi la soare, ca să se usuce, mi-am amintit că avusesem mai 
demult presimţirea că moştenitorul familiei Hanaoka urma să se nască 
într-o zi frumoasă. M-am răzgândit. Am lăsat ierburile în pace şi am 
vegheat-o pe soţia mea. Au început durerile facerii. Otsugi ţipa şi se 
zvârcolea. La un moment dat, a strigat să fierb apă şi să chem moaşa. 
In clipa aceea s-a pornit o ploaie torențială şi un fulger a brăzdat 
cerul. Tuna cumplit şi 

pământul se zguduia la poalele muntelui Katsuragi. 

O ţineam în braţe şi o încurajam. Moaşa n-a mai ajuns din pricina 
furtunii, aşa că a născut cu mine. 

Eu l-am adus pe Unpei pe lume. Şi acum îmi răsună în urechi 
primele lui scâncete. 

A arătat, prin gesturi, cum îl ţinuse pe Unpei în braţe. încerca să-şi 
înăbuşe emoția care-l copleşea la amintirea acelor clipe. 

— Otsugi a mai născut şapte copii, însă eu am asistat-o doar la 
naşterea lui Unpei. Doamne, ce-a mai urlat! Am observat că dintr- 
odată cerul se luminase şi se făcuse iar frumos. O zi plăcută de 
toamnă. Am fost absolut convins că acesta era copilul pe care-l 
aştepta neamul Hanaoka. Când am terminat de spălat pruncul, a 
apărut şi moaşa. Ea s-a ocupat 

de restul. Am ieşit în grădină şi am văzut un nor alb plutind 
liniştit, de parcă nimic nu s-ar fi întâmplat. In clipa aceea am hotărât 
ce nume să-i dau. Unpei. 

„Norul liniştit”. Frumos nume, nu-i aşa? 

De fiecare dată când povestea, Naomichi mai înflorea câte puţin. 
Aşadar, exagerările erau fireşti. Kae, în calitate de noră acum, încerca 
să-şi închipuie cât de mulţumită şi liniştită se simţise Otsugi după 
naşterea băiatului mult dorit. A constatat că Otsugi îşi privea soţul cu 
tandreţe. Se întreba dacă nu se plictisise auzind aceeaşi istorisire de 
nenumărate ori. 

— S-a făcut târziu. Ce-ar fi să încheiem cere 

monialul, dacă tot avem un fiu atât de minunat ? 

zise Otsugi, hotărâtă să pună punct elogiilor lui 


Naomichi. 

Fetele au început pregătirile de culcare. Okatsu şi Koriku i-au dus 
lui Kae nişte apă caldă şi au ajutat-o să-şi îndepărteze machiajul. Nici 
una nu semăna cu Otsugi. Nu aveau nimic din farmecul şi graţia 
acesteia, ci aduceau mai degrabă cu Naomichi. In plus, erau foarte 
tăcute. Nici Kae nu părea mai vor-băreaţă şi se simţea destul de 
stânjenită. Se obişnuise 

cu Tami şi-i era greu acum să accepte ajutorul soacrei si al fetelor. 
Nici măcar nu ştia cum să le mulţumească. Oricum, nu avea de ales. 

In timp ce-şi împăturea chimonoul de mireasă, şi-a dat seama că 
mama nu-i spusese nici un amănunt legat de naşterea ei. Probabil că 
nu se întâmplase nimic deosebit. îi era dor de ea. Chiar dacă nunta se 
făcuse în pripă, îi pregătise totul cu multă grijă. Toată lumea din casa 
Imose şi oaspeţii îi admiraseră chimonoul de mireasă, însă aici i-au 
trecut sub tăcere splendoarea. Câtă lipsă de respect! Dacă ar fi ştiut 
mama, cu siguranţă că ar fi durut-o. Kae nu trebuia totuşi să se 
plângă. Se afla acum în sânul familiei pe care şi-o dorise. Pe când 
aşeza frumos mânecile chimonoului, şi-a dat seama că era totuşi foarte 
departe de casa părintească. 

Ryohei plângea în camera de alături. Poate îl tre-ziseră surorile lui, 
tot intrând şi ieşind. 

— Vreau să văd mireasa! scâncea el. 

Pesemne că îl impresionase profund înainte de 

a merge la culcare. Vedea şi acum în faţa ochilor voalul minunat 
care îi acoperise faţa. Fetele nu reu-şeau să-l potolească. A încetat cu 
smiorcăitul doar când Otsugi 1-a luat de mână şi i-a promis că-l va 
culca în acelaşi aşternut cu Kae. 

— Uite, Ryohei, ea e soţia fratelui tău mai mare, 

adică noua ta cumnată. 

Ryohei o privea mirat pe Kae. Nu-i venea să creadă că era una şi 
aceeaşi persoană. îşi îmbrăcase deja chimonoul de noapte şi arăta 
complet schimbată. 

Spre deosebire de surorile lui, Ryohei semăna foarte bine cu 
Otsugi, mai ales la ochi şi la gură. Ba 

şi la fire. în lumina palidă a lămpii cu petrol, Kae încerca să-l 
convingă de faptul că era una şi aceeaşi persoană. I-a venit brusc ideea 
să-i etaleze în faţa ochilor veşmântul de mireasă. 

— E tare frumos! exclamă el, sincer. E minunat, nu-i aşa ? 

Otsugi încuviinţă, tăcută. Kae se simţea mul-ţumită că, în sfârşit, 
cineva îi admira chimonoul. 

în noaptea aceea, Kae şi Otsugi au dormit în aceeaşi încăpere. 
Ryohei îşi pusese mâna pe pieptul lui Otsugi, de parcă era gata-gata s- 
o îmbrăţişeze, în timp ce mângâia cutia de lemn de sub căpătâi, care-i 
servea drept pernă, Kae se întreba cu care dintre părinţi semăna soțul 


ei, Unpei. Tânăra mireasă fecioară nu se simţea câtuşi de puţin 
nemulțumită că dormea lângă frumoasa ei soacră în noaptea nunţii. 
Ba dimpotrivă, era liniştită şi pregătită să-şi umple sufletul cu vise 
frumoase. 

V 

Familia Hanaoka şi-a reluat viața obişnuită încă de a doua zi. 
Okatsu şi Koriku făceau mâncare şi spălau rufe sub supravegherea 
mamei, iar slujnica se ocupa de curăţenie şi de cei mici. Asistentul 
Ryoan Shimomura îl ajuta pe Naomichi, pentru că femeile şi copiii nu 
aveau voie nici măcar să se atingă de sertarele în care se aflau 
medicamentele şi instru-mentarul. Pregătirea mâncărurilor simple şi 
casa cea mică nu ocupau prea mult timp, astfel că treburile zilnice se 
terminau destul de repede. De aceea, Okatsu şi Koriku treceau îndată 
în încăperea cu războaiele de ţesut şi lucrau acolo până seara, fără 
întrerupere. Erau chiar foarte pricepute. Kae bănuia că firele vopsite 
pe care le ţeseau veneau din boiangeria familiei Matsumoto, de 
dincolo de râu. 

La început, Kae a crezut că fetele ţeseau materiale pentru viitoarele 
lor chimonouri de mireasă. Tami îi spusese cândva că fetele de la ţară 
trebuie să-şi pregătească singure zestrea, iar banii munciţi erau tot ai 
lor. Kae se gândea să le dea din lucrurile aduse cu ea. 

Avea să afle însă foarte curând că Okatsu şi Koriku nu munceau 
pentru ele. De dincolo de râu venea 

destul de des câte un negustor care aduna toate baloturile tesute de 
sătenii din Hirayama şi le vindea în Sakail. La întoarcere, le aducea 
sătenilor produse sau le oferea bani pentru munca lor. Kae a băgat de 
seamă că familia Hanaoka nu cerea niciodată pro-duse, ci numai bani. 
Otsugi îi punea deoparte până reuşea să strângă o anumită sumă, pe 
care i-o trimitea apoi lui Unpei, tot printr-un negustor care ajungea în 
Kishu sau prin cineva care plănuia să meargă la Kyoto cu treburi. 
Când şi-a dat seama ce se întâmpla cu banii, Kae s-a simţit datoare să 
dea o mână de ajutor. 

— Vă rog să-mi îngăduiţi să-mi cumpăr un război 

şi să mă învăţaţi ce am de făcut. 

Otsugi a încuviinţat cu un zâmbet în colţul gurii şi i-a arătat lui 
Kae cum să folosească suveica. 

— Te rog să nu te grăbeşti, ca să nu încurci firele. 

Kae nu pusese în viaţa ei mâna pe o suveică, dar 

a învăţat foarte repede. A înţeles că, dacă ţinea minte ordinea în 
care trebuia să introducă firele, îi ieşea şi ei bine țesătura cu dungi. Şi- 
a dat seama în scurt timp că Okatsu era complet diferită de cum o 
crezuse la prima vedere. Era deşteaptă ca şi mama ei, chiar dacă nu 
semăna la chip cu ea. Koriku era ascultătoare şi făcea tot ce-i spunea 
sora ei mai mare. Kae, care crescuse singură, simţea o recunoştinţă 


profundă pentru amabilitatea celor din jur şi ţesea cu si mai multă 
râvnă. Se descurca tot atât de bine ca Okatsu, care se îndeletnicea zi 
de zi cu munca asta de mai bine de zece ani. Fiind îndemânatică și 

1 Mare centru comercial la sud de Osaka. 

înzestrată cu imaginaţie, a ajuns să creeze modele personale, foarte 
atrăgătoare. Şi o făcea cu o plăcere deosebită. Fetele recunoşteau că 
modelele lui Kae erau ieşite din comun, dar nu se încumetau să se 
abată de la norma impusă de mama lor. Okatsu ţesea materiale cu 
dungi, Koriku, simple. 

Kae era fericită. Ii făcea mare plăcere când negus-torii îi spuneau 
că ţesăturile ei erau foarte preţuite. Otsugi nu se lăsa nici ea mai 
prejos cu laudele. Kae se înfiora de încântare. 

— Uitaţi-vă cât sunt de frumoase! se minuna 

Otsugi. Şi când a venit la noi nici măcar nu ştia să facă aşa ceva. 
Ce mândru va fi Unpei că are o asemenea soţie! Şi el munceşte din 
greu acolo, la Kyoto. 

Când o auzea pe soacra ei, lui Kae îi venea să sară-n sus de bucurie 
şi să ţeasă încontinuu, zi şi noapte, fără să închidă ochii. La început, se 
simţise singură şi izolată în familia Hanaoka, neştiind ce să spună şi ce 
să facă. Acum avea senzaţia că era întru totul acceptată de noile ei 
rude şi nu-şi mai încăpea în piele de fericire când soacra o lăuda în 
prezenţa altora. 

— Vedeţi ce modele minunate face ? Sunt pur şi simplu fascinată. 

Lucrurile de bun-gust pe care le purta, precum şi brodatul, cu care 
se deprinsese de mică, îi cultivaseră lui Kae simţul frumosului. In 
general, negustorii încuviinţau spusele lui Otsugi cu o plecăciune a 
capului, însă nu considerau ţesăturile fetei cu totul ieşite din comun. 
Erau frumoase si-atât. Kae si-a dat seama şi ea că modelele ei nu 
aveau nimic excep-ţional, cu atât mai mult cu cât ţesăturile erau doar 

din bumbac, dar se simţea în al nouălea cer când o vedea pe soacra 
ei încântată. încerca să ţeasă tot mai mult ca să-i facă plăcere. Nu lăsa 
impresia că tânjeşte după soţul ei, cu toate că se gândea tot mai mult 
la el. Ii plăcea să viseze cu ochii deschişi. Dacă se vorbea despre 
Unpei, sorbea fiecare cuvinţel. Când se întorcea la războiul de ţesut, 
îşi amintea şi cele mai mici detalii, iar acestea o îmboldeau şi mai 
mult. Tânăra soţie fecioară nu-şi dădea seama că dragostea pentru 
soțul absent devenea tot mai profundă şi că tocmai de aceea alegea 
modele vesele şi îndrăzneţe. 

Unpei nu i-a scris lui Kae nici măcar o scrisoare şi nici n-a 
mulţumit vreodată familiei pentru banii trimişi la Kyoto. Naomichi 
primea şi el doar rareori veşti de la fiul său. Se resemnase deja. 

— Lipsa scrisorilor e semn bun, zicea el. Cei ocu-paţi cu învățatul 
n-au timp să se gândească acasă. 

încerca el să se prefacă nepăsător şi să arate că avea umor, dar i se 


mai ivea câte-o undă de tristeţe pe chip. 

Naomichi ştia din propria experienţă de student că nu-i uşor să te 
descurci într-un oraş mare şi străin. Ori de câte ori primea bani de la 
un pacient, o punea pe Otsugi să i-i trimită lui Unpei. 

După ce a împlinit şaizeci de ani, cu toate că a rămas acelaşi mare 
vorbăreţ de dinainte, Naomichi a simţit că-l părăsesc puterile. Mai cu 
seamă picioarele nu-l mai ascultau. Când a văzut că nu mai putea 
merge la pacienţi, 1-a trimis pe Ryoan în locul lui. Naomichi a ajuns 
să consulte doar acasă, dar trata orice, de la răceală şi ulceraţii până la 
fracturi şi boli grave. Asta era datoria medicilor de ţară. Fiind 

cunoscut ca dermatolog, mulţi pacienţi cu boli de piele i se adresau 
lui. Nu refuza niciodată pe nimeni. 

Tratamentul lui Naomichi era dur şi unii bolnavi îl suportau greu, 
cu toate că erau convinşi că se vindecă. La început, vaietele şi ţipetele 
suferinzilor au speriat-o pe Kae. Nici nu putea dormi noaptea din 
pricina lor şi avea coşmaruri. După un an, s-a mai obişnuit. Cu toate 
astea, i se mai întâmpla să se oprească în timpul țesutului când auzea 
gemete. Vedea în faţa ochilor sângele ţâşnind în urma rete-zării unui 
neg sau puroiul ţâşnind dintr-o rană infec-tată, care prinsese coajă. 
Atmosfera din casa unui medic nu era deloc plăcută. Lume multă la 
coadă. Copii plini de râie. Femei cu boli grave de piele, provocate de 
un tratament anterior nepotrivit. Când vedea asemenea bolnavi, îşi 
amintea de povestea pe care o auzise despre Otsugi şi de vindecarea ei 
mira-culoasă. Uneori îi venea să creadă că doar frumuseţea îi alungase 
boala şi că vindecarea nu i se datorase lui Naomichi. 

Situaţia lor materială s-a degradat pe măsură ce trecea timpul. Au 
renunţat la paharul de băutură de la cina lui Naomichi şi chiar 
intenţiile privind pregătirile de nuntă ale lui Okatsu n-au mai fost 
luate în seamă. Uneori n-aveau nici bani pentru medicamentele strict 
necesare, iar la cină se mulțumeau zile-n şir doar cu cartofi fierţi şi cu 
terci de orez. în ciuda greutăților, nu se văitau şi nu erau abătuţi, îşi 
puseseră cu toţii speranţele în succesul lui Unpei, care studia la Kyoto. 
Optimismul lor venea de la tinereţea, frumuseţea şi starea de spirit a 
lui Otsugi. Ea îi încuraja. Naomichi, Okatsu, Kae îşi dublaseră 

eforturile pentru susţinerea lui Unpei, din respect pentru Otsugi. 

Fiind foarte ocupată cu țesutul, Kae a început să-şi neglijeze 
coafura şi ţinuta. Otsugi însă arăta întotdeauna ca scoasă din cutie şi 
nu părea niciodată obosită. Oricât de devreme se scula, Kae o găsea 
întotdeauna pieptănată şi îmbrăcată îngrijit, cu gule-rul chimonoului 
aşezat fără cusur. Kae a descoperit secretul. Soacra ei îşi punea de cu 
seară chimonoul la presat şi se trezea cu noaptea-n cap pentru a-i 
ajunge timpul să se dichisească. înainte de culcare, la baie, îşi freca tot 
corpul cu săculeţul umplut cu târâte din orez. Aşadar, nu avea cine 
ştie ce secrete de păstrare a frumuseţii. Ţinuta ei era pur şi simplu 


impecabilă. Gesturile delicate erau fermecătoare, iar când mergea 
părea că dansează. Kae nu se simţea în stare să o imite nici măcar o 
singură zi. I se părea prea multă bătaie de cap. Dar, cu cât o vedea pe 
Otsugi mai preocupată de cum arăta, cu atât o admira mai mult. 

Nici fetele nu acordau mai multă atenţie ţinutei, deşi se aflau la 
vârsta măritişului. Poate se resem-naseră la gândul că nu vor arăta 
niciodată ca mama lor. Le-a văzut de nenumărate ori folosind 
săculeţul cu tărâţe aruncat de Otsugi, după ce-l puneau la uscat. Până 
la urmă a ajuns şi Kae în aceeaşi situaţie. Era destul de costisitor să ai 
propriul săculeţ. Kae a observat la un moment dat că târâtele folosite 
de soacra ei fuseseră amestecate cu zahăr nerafinat si cu excremente 
de privighetoare, semn că pe Otsugi o preocupa în mod deosebit 
pielea ei. Kae nu se aştepta să devină o frumuseţe numai pentru că 
folosea 

săculeţul soacrei sale. Cu toate astea, când făcea baie şi îl simţea 
pe propriul corp, avea impresia că pielea îi devenea mai albă şi mai 
fină. începuse şi ea să stoarcă şi să pună la uscat, sub streaşină, 
săculeţele soacrei sale. 

Otsugi îşi proteja trupul şi îmbrăcămintea prin diverse metode. De 
exemplu, când mătura, îşi aco-perea părul cu un prosop, îşi sufleca 
mânecile şi îşi îndoia poalele chimonoului. Uimitor era felul în care 
uda grădina; pe hainele ei nu se vedea nici măcar un strop de apă. 
Când ieşea în grădină să plivească buruienile, îşi punea mănuşi 
speciale, de culoarea pielii. 

Kae mai mergea şi ea din când în când în grădină s-o ajute pe 
Otsugi. Soacra o învăţa, cu o răbdare pe care nu i-o arătase nici 
propria-i mamă, numele diverselor ierburi de leac şi cum să le 
distingă. Kae privea atentă şi încerca să se familiarizeze cu mul-ţimea 
de frunze. De când se măritase, Kae dormea în aceeaşi cameră cu 
soacra. Prin urmare, nu se mai jena şi nici nu se simţea stânjenită în 
prezenţa ei. Când obosea din pricina țesutului, fugea în grădină să-i 
dea soacrei o mână de ajutor... fără să-şi pună mănuşi. Se apleca să 
plivească, alături de Otsugi, în bătaia razelor de toamnă. 

Trebuia să fie foarte atentă cum pliveşte. Cel puţin în grădina din 
faţă erau foarte multe ierburi de leac ce se confundau uşor cu 
buruienile. Dacă nu era atentă, smulgea şi ce nu era cazul. Soţia unui 
doctor era datoare să cunoască toate plantele din grădină. Otsugi avea 
grijă s-o dădăcească serios. 

— Ce-i cu florile alea nebune ? Parcă ar fi de vinete. 

— Care anume ? Alea mov-verzui ? întrebă Otsugi, 

privind în direcţia degetului nurorii sale. Să nu mai spui că-s flori 
nebune. Tulpinile lor seamănă cu cele ale vinetelor, însă dincolo de 
râu ele se numesc zorele coreene. Seamănă cu zorelele. Tot malul 
râului e îmbrăcat cu asemenea flori. 


Kae s-a simţit ruşinată din cauza nestiintei sale. La sfârşitul verii, 
zorelele coreene îşi pierdeau florile şi în locul lor apăreau nişte fructe 
purpurii cât un pumn de copilaş. Plantele astea, cu spinii ascunşi 
printre frunze, creşteau bine în cele mai aspre condiţii. 

— Tata le numea mandaragel, zise Otsugi. Ni se atrăsese atenţia să 
nu le ducem la gură pentru că erau otrăvitoare. Dacă pui limba pe ele, 
gata cu tine! Poate că li s-ar potrivi mai bine porecla dată de tine - 
„flori nebune". Frunzele lor uscate amestecate cu tutun se folosesc 
pentru tratarea astmului. Chiar şi drept calmante. 

în timp ce plivea, Kae îşi aminti brusc de ziua în care o văzuse pe 
Otsugi pentru prima oară. 

— Am văzut florile astea şi când am fost aici data trecută. Erau 
înflorite... albe si frumoase. 

— Când ai fost tu aici ? 

— Când aveam opt ani. 

— Chiar ai fost aici cu atâţia ani în urmă ? Eu de ce nu-mi 
amintesc ? 

Otsugi nu-şi amintea ca nora ei să se fi numărat printre pacienţii 
lui Naomichi. Se oprise din plivit şi o privea pe Kae, mirată. 

— Am venit să vă văd. 

1 Datura alba sau trompeta-îngerului. 

— Să mă vezi ? 

— Da, mamă. Când dădaca mi-a povestit cum aţi ajuns să locuiţi în 
Hirayama, am rugat-o să mă aducă până aici. Ţineam morţiş să vă 
văd. Vă rog să mă iertaţi. 

Când a auzit-o pe Otsugi râzând cu poftă de scuza ei, Kae a pufnit 
şi ea în râs. Chiar nu se mai simţea deloc ruşinată. 

— Cu toate că nu eu ţi-am dat naştere, îmi spui mamă. Şi eu te 
consider fiica mea, la fel ca pe celelalte. Legătura noastră e foarte 
puternică. Aşa ne-a fost soarta. 

Kae încuviinţă, gândind că, poate într-o viaţă anterioară, fuseseră 
mamă şi fiică. 

VI 

Ploile abundente au făcut să putrezească recolta pe câmp în anul 
dinainte. în toată ţara a fost neno-rocire mare. Acum, la începutul 
primăverii, iar ploua. Iernile sunt destul de blânde în ţinutul Kishu. 
Prin urmare, singura sursă de căldură din case era focul de la 
bucătărie. Ţesătoarele erau ferite de ploaie acolo unde lucrau, dar nu 
de vânt şi frig, care le pătrundea până la oase. Degetele lui Kae se cam 
albăstriseră de la culoarea indigo din ţesături, dar se şi crăpaseră de 
frig, aşa că a trebuit să le trateze, să le ungă, să le bandajeze. îi era 
greu să mai şi mânuiască suveica în asemenea condiţii, aşa că o scăpa 
deseori, iar firele se rupeau. De dimineaţă, toate îi merseseră pe dos. 
Pe cumnatele ei nu le deranjau umezeala şi frigul şi-şi vedeau de 


treabă nestingherite. 

— Ce naiba am azi ? se întrebă Kae, clătinând din cap. 

Era o zi mohorâtă şi îi era atât de frig, încât nu-i venea să creadă 
că iarna se sfârşise. La vederea firelor rupte, nici nu se mai putea 
concentra asupra modelului. La un moment dat, a auzit o voce în 
poartă, însă nu i-a acordat importanţă, crezând că era socrul 

ei. Okatsu s-a oprit din lucru şi a ciulit urechile. Koriku a rămas şi 
ea cu suveica în mână. 

— Aaaa! A venit fratele acasă! strigară fetele într-un 

glas şi dădură fuga la poartă. 

înțelegând că acela care s-a întors era soţul ei, Kae s-a ridicat să-l 
întâmpine, fără să schiţeze măcar ges-tul de a-şi netezi puţin părul. 
Unpei era înconjurat de mamă şi surori când a ajuns ea la el. 

— Bine-ai venit! 

— îmi place cum arăţi. 

— Nu te aşteptam aşa devreme. 

Femeile vorbeau toate odată, de parcă alcătuiseră ad-hoc un cor 
sărbătoresc. Unpei, cu un cufăr de nuiele în spinare şi cu altul în 
mână, rămase locului fără să scoată o vorbă. Era ud tot. Pelerina de 
paie nu-l apărase de ploaie, însă nu părea înfrigurat. îl încălzise 
probabil mersul pe jos. 

— Ce face tata ? E bine ? 

— Da, abia aştepta să vii acasă. 

Unpei profită de prilej şi se îndreptă spre intrare. 

— Ar trebui să-ţi pui picioarele în apă fierbinte, 

zise Otsugi. 

în clipa aceea şi-a dat seama că era şi Kae acolo. A străfulgerat-o 
dur cu privirea. Apoi, şi-a arborat iar zâmbetul încântător în timp ce 
se întorcea spre fiul ei. 

— Şi Kae te aştepta. 

Unpei a încuviinţat. Ochii lui mari şi sclipitori s-au oprit pe chipul 
lui Kae, fără urmă de stinghereală, aşa cum li se întâmpla tinerilor. 
Insă nu i-a venit pe buze salutul potrivit pentru femeia care era soţia 
lui, dar pe care n-o văzuse niciodată până 

atunci. Aşa că abia a reuşit să deschidă gura şi să scoată un sunet 
molcom. Kae, la fel de copleşită de eveniment, s-a limitat la o 
plecăciune şi a ţâşnit spre bucătărie, pretextând că merge după apă 
caldă. 

Kae a scos un ciubăraş, l-a umplut pe jumătate la fântână, a mers 
la bucătărie ca să adauge apă caldă, a mai luat un vas gol şi a dat fuga 
la Unpei. Insă el se şi ştersese pe picioare cu un prosop pe care i-l 
întinsese Okatsu şi deja intrase în casă când a ajuns Kae cu apa caldă. 

— O, tocmai a terminat! Mulţumesc frumos, zise 

Otsugi din vârful buzelor, împingându-l în acelaşi timp, 


zâmbitoare, pe Unpei în camera tatălui său, țintuit la pat de dureri de 
picioare. 

Kae rămase împietrită locului. Se simţea deza-măgită şi singură. 
Nu-i venea să creadă că i se întâm-pla aşa ceva la întoarcerea soţului, 
pe care-l așteptase atâta amar de vreme. Cu toate că era soţia lui 
Unpei, el se lăsa dus de mamă şi surori direct în camera tatălui, fără să 
se oprească o clipă în dreptul ei. Şi fără să folosească apa caldă după 
care se dusese înadins. 

Se îndreptă spre fântână, vărsă apa şi privi aburii ce se ridicau prin 
ploaia care nu mai înceta. 

Apoi Kae se duse la bucătărie. Ar fi fost de dato-ria ei să 
pregătească prima cină a soţului, însă nu reuşea să scape de 
sentimentul că era o străină. Okatsu şi Koriku au apărut fericite, gata 
să-i pună pe masă fratelui lor iubit tot ce ştiau că-i făcea plăcere. 

— Hai să-i tăiem mulţi napi şi să-i sărăm puţin. 

— Da, ai dreptate. îi plac la nebunie. 

Din discuţia celor două surori se înţelegea cât de mult timp 
petrecuseră cu fratele lor, căci ştiau tot ce era pe gustul lui. Kae venise 
ca soţie a lui Unpei, în lipsa lui, abia cu trei ani în urmă şi habar n- 
avea de nimic. 

Otsugi fusese întotdeauna foarte drăguță cu ea până azi, o zi atât 
de importantă în viaţa ei. 

„Poate că sunt eu prea obosită şi văd totul ana-poda", gândi Kae. 

Nu avea chef să meargă în camera lui Naomichi, însă şi fâţâiala 
prin bucătărie le încurca probabil pe Okatsu şi Koriku. Chiar nu ştia ce 
avea de făcut. Se simţea foarte abătută şi se tot întreba ce naiba căuta 
în casa aceea, ce însemna familia Hanaoka pentru ea. Recunoştea că 
nu se prea sinchisise de Unpei la început, însă acum, că venise acasă, 
îl considera soţul ei, pe care 1-a aşteptat atâta amar de vreme. Nu 
înţelegea de ce erau cruzi cu ea şi de ce se puneau între soţi. Strângea 
din dinţi şi-şi suporta cu resemnare singurătatea. 

Se gândea la Unpei. Avea douăzeci şi şase de ani, prin urmare era 
cu doi ani mai vârstnic decât ea. Era de statură mijlocie, cu un cap 
neobişnuit de mare, sprâncene stufoase, ochi pătrunzători. Probabil că 
nu se mai bărbierise de când plecase şi arăta înspăi-mântător. N-avea 
nimic din trăsăturile lui Otsugi. Ryohei, în vârstă de numai şase ani, 
moştenise fru-museţea mamei lor. Kae îşi imaginase că şi Unpei avea 
faţa ovală şi trăsături plăcute. Aşteptările i-au fost înşelate. Cu toată 
dezamăgirea, se gândea cu drag la el. Oricât ar părea de ciudate 
asemenea 

sentimente, Kae considera că era absolut firesc ca o soţie să-şi 
îndrăgească soţul. 

Atmosfera de la cină a fost veselă. Naomichi a părăsit patul şi li s-a 
alăturat celorlalţi la masă, aşe-zându-se în faţa lui Unpei. Ryoan şi 


Yonejiro Imose erau şi ei prezenţi, gata să asculte poveştile lui Unpei. 
Yonejiro Imose era o rudă mai îndepărtată de-a lui Kae, din Nate, care 
se angajase ca asistent al lui Naomichi cu vreun an în urmă. Mezinul 
era şi el prezent, cu beţişoarele în mână, gata să se servească, dar mai 
degrabă preocupat de ceea ce le spunea fratele mai mare. Se vedea 
limpede că lui Unpei îi făcea plăcere să vorbească. Cât despre Kae, ei 
i-a atras atenţia aluniţa cea neagră aflată imediat sub bărbie, pe partea 
stângă. Se mişca întruna, de parcă era vie. 

— Doctorul Kenryu Yamato folosea aceleaşi pro-cedee chirurgicale 
ca medicul olandez Caspar. Toate instrumentele pe care le-am adus cu 
mine provin din Olanda. Sunt convins, tată, că unele dintre ele te vor 
impresiona în mod deosebit. Diferă mult de cele pe care le-ai văzut tu. 

Atât doctorul Yamato, cât şi fostul său profesor, Kensui, sunt de 
părere că un chirurg trebuie să ia în considerare toată structura 
anatomică a corpului omenesc, şi nu doar zona afectată. Numai aşa 
ope-raţia se poate bucura de succes. Ideea e că trebuie să se 
investigheze cauzele primare. De fapt, asta face din medicină o ştiinţă. 
Pe lângă doctorul Yamato, mi l-am luat îndrumător şi pe doctorul 
Nangai Yoshimasu, care se numără printre tradiţionalişti. Am avut 
enorm de învăţat de la doctorul Caspar, 

tată. însă trebuie să-ţi mărturisesc că-ţi datorez şi ţie foarte mult, 
de pe vremea când priveam atent la tot ce făceai. E adevărat că tu te- 
ai pregătit să devii chirurg, dar ca medic de ţară a trebuit să tratezi 
orice boală, inclusiv o simplă răceală. Am înţeles atunci că în 
majoritatea cazurilor nu se pot pune diagnostice exacte. De multe ori 
nu era limpede care dintre ele cereau intervenţie chirurgicală şi care 
se puteau trata doar cu medicamente. Eu m-am hotărât să contribui 
personal la ştiinţa chirurgicală, aplicând ideile şi tehnicile avansate ale 
lui Caspar şi folosind, totodată, cunoştinţele vaste ale doctorului 
Yoshimasu legate de corpul omenesc. Unul dintre scopurile mele este 
să aflu adevărul prin studii obiective. 

— Aflarea adevărului... mda! făcu Naomichi. 

— Şi metodele chinezeşti, şi cele olandeze au părţi bune şi părţi 
slabe. Cei familiarizați cu medicina occidentală pot să depisteze 
cauzele, însă le lipseşte practica. Pe de altă parte, adepţii medicinei 
chine-zeşti sunt buni practicieni, dar nu sunt în stare să vadă cauzele 
şi efectele, ceea ce îi face de râs în ochii promotorilor medicinei 
occidentale. Adevărul este că un doctor bun trebuie să fie în stare să 
tragă concluzii din diagnostice şi să cunoască în acelaşi timp, la 
perfecţie, modul în care funcţionează corpul uman. 

— Ai mare dreptate, zise Naomichi. 

— Un chirurg trebuie să posede o mulţime de cunoştinţe. Nu e 
suficient să ştie doar cum se înde-părtează o tumoare. Chirurgul 
trebuie să-l aibă drept pacient pe cel nevindecat de internist sau de 


specia-list, adică să recurgă la cuţit numai în cazuri extreme. 
Asemenea samurailor... dacă vreţi să înţelegeţi mai 

bine diferenţa dintre ceea ce consider eu admisibil şi inadmisibil. 

— Bravo, Unpei! 

— înțelepciunea se dovedeşte cea mai de preţ calitate a unui 
doctor. Este important ca el să nu se ghideze după metode noi sau 
învechite. Corpul uman rămâne acelaşi. E nevoie să se particularizeze 
cazul... Când medicamentele şi regimul alimentar nu mai au efect, iar 
acupunctura dă greş, înseamnă că a sosit momentul să se apeleze la 
chirurgie. Chirurgul trebuie, în principiu, să rezolve cazul, iar dacă nu 
reuşeşte înseamnă că nu mai e nimic de făcut. Ţelul meu e să devin 
Hua Tu al Japoniei. 

— Grozav model ţi-ai mai ales, Unpei! 

Naomichi ştia că lumea îl credea lăudăros, dar îl 

mira acum faptul că fiul său părea încrezut. Era o lipsă totală de 
modestie din partea lui. Cum să-şi dorească să fie apreciat precum 
renumitul medic chinez, care trăise cu o mie şase sute de ani în urmă 
?! Căscă ochii mari cât cepele. Chiar nu-i venea să creadă, aşa că a 
repetat numele. 

— Hua Tu... 

— Da, încuviinţă ambițiosul Unpei. Chiar Hua Tu. în asemenea 
momente, fiul îi semăna leit tatălui. 

— Studiile pe care le-am urmat la Kyoto au fost 

doar începutul. I-am respectat din tot sufletul pe doctorii Yamato si 
Yoshimasu. Rar mai întâlneşti asemenea medici. Am avut enorm de 
multe de învăţat de la ei, dar nu se compară cu Hua Tu. Mai există 
boli incurabile cărora nu le-au dat de cap nici occidentalii, nici 
orientalii. De exemplu, cancerul. Mai ales cancerul la sân, în cazul 
căruia tumoarea e greu 

de extirpat. Sânii sunt organe vitale ale femeilor. Chirurgul e pur şi 
simplu neputincios în asemenea situaţii. 

— Asta e într-adevăr o mare problemă! încuviinţă Naomichi. 

— Hua Tu a reuşit să extirpe tumorile de pe creier şi să facă 
operaţii pe torace, cosând la loc porțiunile operate. Pesemne că a 
ajuns la asemenea performanţe cu ajutorul unui anestezic despre care 
se spunea că adormea pacientul... un fel de narcotic dizolvat în apă 
fierbinte. Operația se desfăşura până la capăt fără să se audă vreun 
scâncet al pacientului. Acesta nu simţea nimic. E mare păcat că nu s-a 
păstrat în chirurgie nici un singur document scris referitor la acest 
anestezic. Tată, nu eşti de aceeaşi părere ? 

— Ba da. însă eu socot că literatura chineză de acum aproape două 
mii de ani conţinea şi multe exagerări. 

— S-ar putea, deşi nu cred că totul e doar legendă. Dacă ar fi 
măcar pe jumătate adevăr în ceea ce se spune, gândeşte-te cât de 


nemaipomenit ar fi ca pacientul să doarmă pe tot parcursul operaţiei. 
Dacă n-ar mai simţi durerea, i s-ar dubla rezistenţa fizică. 

— Poate chiar mai mult. 

— Să fiu cinstit, tată, mi-ar plăcea enorm să găsesc un remediu pe 
care doctorii de până acum l-au ignorat cu desăvârşire. Cam în asta 
constă dorinţa mea de a deveni Hua Tu. Primul pas ar fi desco-perirea 
unui anestezic cu care să se poată opera orice organ din corpul 
omenesc. Aşa, s-ar putea înlătura orice tumoare înainte să devină 
malignă. Dacă azi 

s-ar extirpa sânii unei femei, ea ar muri cu siguranţă. Trebuie să 
existe totuşi o soluţie... un procedeu chirurgical... o incizie pe la spate 
sau pe la subsuoară. 

— Nu te arunca la operaţii! Pacientul se aşteaptă la alte soluţii mai 
întâi. 

— Imaginează-ţi că bolnavul e convins că n-o să-l doară. Nu crezi 
că va prinde curaj, că nu-i va mai fi frică de operaţie ? 

— Dacă tu ajungi să faci aşa ceva, eu mă voi 

odihni pe Tărâmul lui Buddha după moarte! ex 

clamă Naomichi, cu un zâmbet în colţul gurii, pe 

care se putea desluşi mândria de a-i fi transmis succe 

sorului său o ambiţie nemărginită. 

Apoi se întoarse spre Otsugi: 

— Vezi ce băiat grozav avem ? 

Otsugi nu se lăsă mai prejos. 

— încă din fragedă copilărie nu vorbea despre lucruri pe care nu le 
putea înfăptui. Eu sunt convinsă că năzuinţele lui se vor împlini într-o 
bună zi. 

Unpei deschise apoi unul dintre cufere şi scoase din el diverse 
instrumente medicale de tip Caspar, pe care li le arătă cu mândrie: 
seringi, bisturie de diverse mărimi, foarfeci speciale, spatulă din os de 
balenă, ace, forceps, un fierăstrău mic curbat, sondă, oglindă, 
pulverizator, catetere, cauter şi multe altele, îşi scoase preţioasele-i 
comori, una câte una, pe când Kae admira degetele subţiri ale 
mâinilor lui mari. Naomichi, care se simţise obosit la un moment dat, 
păru să prindă viaţă la vederea acelui instrumentar extraordinar. 

— Ce naiba e ăsta ? întrebă el. 

— Ştii adânciturile circumvoluţiunilor de pe suprafaţa exterioară a 
creierului. Instrumentul acesta serveşte la extragerea lichidului din 
tumoarea incizată. 

— Bine gândit! 

— Astea sunt foarfeci olandeze. Uită-te numai cum funcţionează! 

— Taie ? 

— Foarte bine. 

Ryoan şi Yonejiro s-au aplecat să le vadă mai de -aproape. Erau 


pur şi simplu fascinaţi. Le sclipeau ochii de încântare. Numai şi numai 
instrumente de ultimă oră. 

„Nici nu-i de mirare că banii se topeau atât de repede", îşi spuse 
Kae. 

Se simțea şi ea oarecum legată de unele dintre obiectele alea 
ciudate, ştiind că au fost cumpărate cu banii de pe munca ei, cu 
baloturile pe care le ţesuse ea însăşi. 

Unpei scoase câteva fese, de fapt nişte suluri de bumbac cu dungi 
înguste. în câteva clipe, i-a şi ban-dajat braţul lui Yonejiro, de la cot 
până la încheietura mâinii, de parcă ar fi avut degete de magician. 

— Chiar dacă te mişti brusc, bandajul tot nu se desface, zise el cu 
satisfacţie. 

Yonejiro a constatat cu uimire că-şi mişca uşor încheietura mâinii 
şi cotul. I-a făcut lui Ryoan o demonstraţie de îndoire şi întindere a 
braţului. Fas-cinat de măiestria cu care-l bandajase fiul doctorului, se 
gândea că a meritat din plin că 1-a aşteptat. 

— Putem şi noi să ţesem aşa ceva, îi spuse Okatsu fratelui ei. 

— Bine. Faceţi-mi multe. O să am tot timpul nevoie de ele. 

— Okatsu şi Koriku se pricep grozav la ţesut, adăugă Otsugi cu 
blândeţe. Surorile tale au muncit din greu în aceşti trei ani, ca să-ţi 
putem trimite bani. 

„Surorile tale ?" se miră Kae. Parcă nu-i venea să creadă că auzise 
bine. „Nu numai Okatsu şi Koriku au stat la războiul de ţesut toată 
ziua. Eu ce-am făcut ? N-am muncit până n-am mai putut ? Nu Otsugi 
a fost cea care mă lăuda în prezenţa negustorilor ? De ce nu 
recunoaşte acum ?" Kae nu mai pricepea nimic. I-a aruncat soacrei o 
privire tăioasă. 

Otsugi avusese întotdeauna grijă să o includă şi pe Kae în 
conversaţie. Până acum, cel puţin. După cum o trata de când se 
întorsese Unpei, Kae se întreba dacă soacrei îi păsa vreun pic de ea. 
Până în dimi-neaţa aceea se comportase de parcă făcea şi ea parte din 
familie şi Kae se obişnuise cu un asemenea tra-tament. Acum nu mai 
înțelegea nimic. Nu-şi dădea seama ce se întâmplase. O durea 
îngrozitor faptul că, dintr-odată, trebuia să se confrunte cu o altă 
realitate. 

— Tată, uită-te la asta! exclamă Unpei. 

Scoase o foaie de hârtie, având formă de scrisoare, 

cu trăsături splendide de pensulă. Naomichi o privi cu multă 
atenţie înainte de a face comentarii la adresa semnăturii. 

— Haku Asakura... A, e scrisul lui Keizan, renu-mitul învăţat 
confucianist ? El ţi-a dedicat asta ? 

— Da. Uită-te aici! Hakugyo e pseudonimul meu, zise Unpei 
mândru. 

Unpei i-a indicat cu degetul ultima parte. Naomichi începu să 


citească cu voce tare. 

Ori de câte ori vei persevera acolo unde alţii au dat greş sau au 
renunţat, să ştii că te vei încununa de succes. Ţi s-a spus, Hakugyo, să 
nu te întorci acasă pentru că vei fi apreciat la justa ta valoare şi în 
capitală. In februarie ai anunţat că tatăl tău e bătrân şi bolnav şi că 
datoria de fiu te cheamă acasă. Ai spus că trebuie să te întorci pe 
meleagurile natale. M-ai rugat să-ţi scriu două rânduri. Iată care este 
părerea mea: dispui de o energie fără margini şi eşti foarte ambițios. 
îţi spun cu mâna pe inimă că vei fi cunoscut în viitor pentru realizări 
cu totul ieşite din comun. 

Naomichi a recitit cele câteva rânduri, exclamând întruna. Ele 
explicau eforturile făcute de Unpei timp de trei ani de zile şi faptul că 
nu prea a dat semne de viaţă celor de acasă. Tot timpul nu 1-a 
interesat nimic altceva decât să acumuleze cunoştinţe. Cunoş-tinţe şi 
iar cunoştinţe. Copilul pe care-l trimiseseră la Kyoto să înveţe le 
depăşise toate aşteptările. 

— A meritat să aşteptăm seara asta, nu-i aşa, Otsugi ? 

De-acum pot să mor liniştit. 

Unpei izbucni în râs şi strânse scrisoarea. 

— Tată, te rog, nu face glume proaste! Ţi-am mai 

spus, Kyoto a fost doar începutul. Mai am multe de învăţat ca să 
ajung să fac operaţii. Mă apuc de experimente chiar de mâine. N-am 
de gând să-ţi iau locul. Chiar aş vrea să lucrez sub îndrumarea ta un 
timp... 

cum făceam şi altădată. Tu trebuie să-ţi vezi mai departe de 
pacienţii tăi. 

— Ba nu. După cum vezi, mă simt cam obosit, în ultima vreme mi- 
am lăsat pacienţii în seama lui Ryoan. Asta mi-am şi dorit, de fapt, să 
rezist până te întorci tu acasă. Gata de-acum! Instrumentele pe care le- 
ai cumpărat m-au convins că tehnica lui Caspar e superioară. 

— Tata e foarte obosit, interveni Otsugi. Vremea asta mohorâtă şi 
ploaia nesfârşită ne-au întristat pe toţi. Du-te la culcare, Unpei. S-a 
făcut târziu. Până mâine o să se simtă şi Naomichi mai bine. Sunt 
convinsă că n-o să mai aibă chef să se retragă. Vrem să te mai 
ascultăm şi să vedem ce cadouri ne-ai adus, însă hai să amânăm pe 
mâine. 

— Mamă, aş fi vrut să vă aduc tuturor cadouri, dar am dat ultimul 
bănuţ pe bisturiul acesta curbat, îmi pare rău că nu v-am adus nimic 
de la Kyoto... si chiria a fost mare... 

— Toate instrumentele tale sunt preţioase şi pentru noi. Nimeni nu 
se aştepta la nici un cadou de la tine. Nu ne-am dorit decât să te 
vedem sănătos acasă. După o călătorie atât de obositoare, cel mai bun 
leac e somnul. Nu ştiu dacă şi Caspar ar fi de acord... însă noaptea asta 
trebuie să dormi singur ca să te odihneşti bine. 


Au râs cu toţii de gluma lui Otsugi. Sau, cel puţin, au luat-o drept 
glumă. S-au dus apoi cu toţii la culcare. Kae a intrat în camera ei şi a 
pregătit cele două aşternuturi, ca şi până acum. Ce-o fi vrut Otsugi să 
insinueze ? Că ea n-avea ce căuta în aşternutul soţului ? 

Okatsu şi Koriku au aranjat salteaua şi aşternutul lui Unpei în 
camera lui Naomichi şi s-au dus la culcare. Otsugi a mai zăbovit în 
preajma fiului ei şi nu dădea semne că l-ar lăsa să se odihnească. 

Chicoteala veselă a soacrei se auzea, în liniştea nopţii, până la Kae, 
care stătea înţepenită pe salteaua rece şi parcă neprimitoare. Era, 
desigur, manifestarea de bucurie a mamei care şi-a văzut înapoi, lângă 
ea, copilul plecat de multă vreme. Lui Kae chicotelile i se păreau 
totuşi neruşinate. 

în clipa aceea, în sufletul lui Kae s-a născut ura faţă de Otsugi. Nu-i 
era limpede nici ei ce anume a stârnit-o. Poate o ura pentru că şi-a dat 
seama că nu aparţinea familiei Hanaoka, în ciuda sake-ului băut cu 
trei ani în urmă, care consfințea legătura ei cu noua familie. Sau poate 
pentru că a înţeles că relaţia dintre Otsugi şi Naomichi era foarte 
puternică, susţinută şi de prezenţa copiilor. Abia acum pricepuse Kae 
că situaţia unei femei care intră într-o familie nouă şi încearcă să 
desfacă legăturile de sânge nu era deloc simplă. Insă ea nu s-a 
descurajat. Aprinsă de gelozie, îşi dorea din tot sufletul să pornească 
lupta cu femeia pe care o iubise şi o respectase până în acea 
dimineaţă. Brusc, mama soţului ei îi devenise duşmancă. Chiar dacă n- 
o despărţise intenţionat de soţul ei în seara aceea, era limpede că n-o 
putea suferi. Apropierea frumoasă dintre soacra care-şi peţise nora şi 
nora ce-şi dorise de mică să facă parte din familia lui Otsugi s-a risipit 
în seara în care s-a întors acasă cel pe care-l iubeau amândouă. Soţia 
fecioară, care îşi făurise visuri frumoase până în ziua aceea, era gata 
de luptă. 

La un moment dat, a desluşit o umbră în cameră. Ca întotdeauna, 
Otsugi şi-a pregătit mai întâi cu grijă lucrurile pentru a doua zi. Apoi 
s-a strecurat în aşternut, cu spatele la Kae. Simţind că Otsugi voia să 
ştie dacă dormea sau nu, Kae a căscat ochii mari anume, fiind sigură 
că soacra văzuse că era trează. Cu toate astea, n-a scos nici un cuvânt 
şi n-a mai făcut nici o mişcare. Nici una din ele n-a pus geană pe 
geană toată noaptea, fiecare fiind conştientă de prezenţa celeilalte. 
Mama îşi dorea ca fiul ei să doarmă cât mai multă vreme singur, iar 
Kae era mai mult decât intrigată de faptul că soacra se amesteca în 
viaţa lor de tineri însurăţei. 

Au rămas nemişcate ore-n sir, încordate si atente până şi la propria 
respiraţie, de teamă ca aceasta să nu le trădeze adevăratele 
sentimente. 

VII 

Naomichi Hanaoka, pe care sătenii îl ştiau ca mare flecar, s-a stins 


din viaţă, liniştit, la mai puţin de şase luni după întoarcerea lui Unpei. 
Se părea că-şi aşteptase doar fiul şi, odată ce văzuse că acesta îşi croise 
un drum în viaţă, nu-l mai ţinea nimic pe lumea asta. N-a lăsat nici 
un testament. îşi exprimase pesemne toate dorinţele cât mai fusese în 
viaţă. 

Funeraliile au fost şi un prilej bun ca Unpei şi Kae să fie prezentaţi 
comunităţii. Deoarece cheltuiseră cu studiile tânărului doctor mai 
mult decât îi ţinuseră curelele, nici un membru al familiei Hanaoka nu 
purta haine noi. Şi nici nu-şi permiteau un ceremonial nupţial imediat 
după înmormântare. Ca să nu mai punem la socoteală că foametea 
făcuse ravagii, cu un an în urmă, până şi în bogatul ţinut Kishu. Prin 
urmare, erau cu toţii strâmtoraţi. Orice eveniment ieşit din comun ar 
fi fost complet nepotrivit. 

Cu toate că primăvara se sfârşise, era frig şi ploua mult. Nu-şi 
scoseseră la purtat hainele de vară. Cei din familia Hanaoka erau cu 
toţii traşi la faţă şi palizi, iar căsuţa lor neîncăpătoare mirosea a 
mucegai. 

Kae ştia foarte bine că o duceau greu. Cu toate astea, era convinsă 
că numai răutatea lui Otsugi 

împiedicase un ceremonial nupţial decent. Tânjise după aşa ceva. 
Nu înţelegea cum de se schimbase atât de mult cea care o privise până 
atunci ca pe propria ei fiică. 

De când se întorsese Unpei, Otsugi o trata cu indiferenţă, ba chiar 
cu brutalitate uneori. Nu se purta însă urât cu ea în prezenţa celor din 
jur. Voia să lase impresia că nu s-a schimbat nimic, dar, când rămânea 
singură în apropierea nurorii sale, aceasta îi simţea ura ca pe o 
săgeată înfiptă în piept. Otsugi contase de la început pe bunul-simţ al 
lui Kae şi era convinsă că ea nu avea să se plângă niciodată, indiferent 
de situaţie. Doar provenea dintr-o familie de samurai! 

într-o dimineaţă, Kae stătea într-un colţ al camerei şi-şi cosea un 
săculeţ pentru tărâţe din nişte petice de mătase roşie pe care le 
păstrase în propria-i cutie, alături de alte obiecte personale. In timp 
ce-şi făcea săculeţul, nu mai mare de şase centimetri, şi se pre-gătea să 
pună târâtele în el şi să-l lege la gură, se întreba cum de folosise atâta 
amar de vreme doar ceea ce aruncase Otsugi. Cum de se umilise până 
într-atât, timp de trei ani de zile ? Cum de se cobo-râse atât ? începuse 
să urască tot ceea ce-i aparţinea soacrei încă din ziua în care se 
întorsese Unpei. îşi amintea că primul săculeţ pe care îl făcuse cu 
mâna ei şi—1 folosise la baia de seară se sfâşiase tot din pricina furiei 
cu care îşi frecase trupul. Kae uitase însă cu desăvârşire că ea însăşi 
ținuse morţiş să simtă pe propria piele săculeţul femeii pe care o 
venerase până la un moment dat. 

În clipa în care termină de legat săculeţul la gură, Otsugi intră în 
cameră cu paşi grăbiţi. Probabil că nu se aşteptase să fie cineva acolo. 


Deşi uimită în prima clipă, îşi reveni imediat şi o ignoră complet pe 
nora ei. Deschise uşa din spate şi puse oglinda pe suport - un obiect de 
bun-gust, acoperit cu un strat de lac de toată frumuseţea, probabil 
moştenire de la familia Matsumoto. Scoase mai întâi un pieptene cu 
dinţi subţiri şi începu să-şi netezească părul. 

De fapt, făcea lucrul acesta destul de des. De câteva ori pe zi. Intra, 
se uita în oglindă, se pieptăna puţin, îşi aranja gulerul chimonoului şi- 
şi netezea îmbrăcămintea cu palma. Era mereu pusă la punct, până la 
cel mai mic detaliu. însă de obicei se mişca foarte repede. Kae îi 
admirase întotdeauna sprin-teneala şi iuţeala gesturilor. Astăzi 
lucrurile stăteau cu totul altfel. Se mişca încet... şi o făcea desigur 
anume. După ce s-a pieptănat, a început să-şi ungă părul până la 
rădăcină, dând impresia că mângâia fiecare fir... Lui Kae îi era clar că 
Otsugi aştepta ca ea să iasă din cameră. Poate voia să rămână singură 
ca să-şi mai repare, pe ici, pe colo, chimonoul. 

Situaţia era stânjenitoare. Cu toate că nu se înfruntaseră direct, 
cele două nu-şi vorbeau decât rareori. Până cu vreo şase luni în urmă, 
când Otsugi o vedea pe Kae cosând o întreba ce cârpea. Kae, la rândul 
ei, când o vedea pe Otsugi dichisindu-se îi ducea imediat o oglindă, ca 
să se vadă şi la spate. Acum tăceau amândouă şi parcă fiecare aştepta 
să rămână singură în cameră. 

Kae a scos un fir de aţă roşie şi 1-a rupt încet cu dinţii. Gestul ei 
arăta că nu se grăbea câtuşi de puţin 

şi n-avea de gând să plece de-acolo. Terminând de cusut, a întins 
săculeţul pe măsuţă, ca să-l admire, trăgând în acelaşi timp cu coada 
ochiului la Otsugi. In clipa aceea a avut un şoc puternic. Datorită 
luminii care se strecura prin uşa deschisă, i-a văzut ridurile. Nu-i 
venea să creadă. Aproape că i se curmase răsuflarea. A ieşit valvârtej, 
s-a oprit puţin în dreptul bucătăriei şi a răsuflat adânc. Apoi a ţâşnit 
afară prin holul de la intrare. 

După ce s-a ofilit deutzial, sezonul ploios a mai continuat, lăsând 
impresia că nu se mai sfârşea cu răcoarea. A venit brusc căldura 
zăpuşitoare de vară, dar continua să plouă. Plantarea orezului se 
înche-iase, numai că tulpinile putreziseră de la atâta apă şi n-au mai 
apucat să crească. Nici grâul, nici orezul, nici zarzavaturile nu s-au 
făcut. Recolta a fost compromisă doi ani la rând. Ţăranii erau 
disperaţi. Grădinile erau năpădite de buruieni, care acopereau 
pământul negru ca un covor gros. Peisajul era dezolant. 

Kae ieşise în grădină să vadă care era starea plan-telor de leac. 
Puțin îi păsa că se udă. Poate că o ploaie torențială ar fi fost mai pe 
măsura trăirilor ei intense. Din pricina necazurilor din ultima vreme, 
nici măcar nu băgase de seamă că râul Kino atinsese cote alarmante şi 
că aşezările aflate de-a lungul malului erau în mare pericol. 

Inspectarea ierburilor tămăduitoare i se părea o muncă foarte 


potrivită pentru ea, în calitate de soţie a doctorului Unpei. Mai ales că 
îşi dăduse seama 

1 Arbust originar din China şi Japonia. 

că avea un rol şi un statut aparte în familia în care până atunci 
fusese doar la cheremul soacrei şi al cumnatelor. 

Apa le pria extraordinar ierburilor. Creşteau şi se înmulţeau mai 
bine decât buruienile şi multe dintre ele înfloriseră. Kae era pur şi 
simplu fermecată. Zorelele albe coreene pluteau într-un ocean verde. 
Şi cât de multe erau! Otrăvitoare, viguroase, se înmulțeau uşor, iar 
seminţele lor, purtate de vânt, prindeau îndată rădăcini. Pe drept 
cuvânt le socotise „flori nebune". Dintre toate ierburile din grădină, 
florile cu tulpina violetă erau cele mai rezistente, iar umezeala le pria. 
Florile albe, atât de frumoase şi delicate de la distanţă, îşi dezvăluiau 
forța petalelor ascuţite când te apropiai de ele. Albe şi puternice. 

Kae le ura acum, fiindcă îi aminteau de prima ei apariţie la poarta 
familiei Hanaoka, pentru a o vedea pe Otsugi. Asemenea imagini 
ajunseseră să o înfurie. Regreta amarnic că se lăsase prinsă în mrejele 
soa-crei. Se tot întreba ce o fermecase la femeia care împlinise 
cincizeci de ani şi tocmai îşi trădase ridurile dizgraţioase. Şi-a dat 
seama că Otsugi era obsedată de felul cum arăta şi încercările ei 
disperate de a le ascunde trădau, de fapt, un sentiment de frustrare, 
însă şi o tenacitate dezgustătoare. Nu mai suporta să o vadă uitându- 
se în oglindă de nu ştiu câte ori pe zi. Gesturile lascive ale soacrei îi 
provocau greață, cu atât mai mult cu cât voia să lase impresia că erau 
fireşti. Insă nu avea ce face, trebuia să accepte situaţia. 

Kae a întins mâinile şi a început să rupă florile reci şi ude. Una 
după alta. Nu avusese de gând să facă aşa ceva, dar a acţionat sub 
impulsul dispreţului 

şi furiei. Florile păreau să reacționeze în pumnii ei închişi. Erau 
într-adevăr puternice. Kae nu voia să se dea bătută şi continua să le 
rupă. 

— Ştii cum se numesc ? 

Kae fusese prea absorbită de gândurile ei ca să audă paşii care se 
apropiaseră de ea. încremeni, cu florile în mână. îl privi, speriată, pe 
soţul ei. încercă să-şi adune toate forţele şi răspunse, şovăitor: 

— Mandarage. 

— Bravo! Văd că ştii. 

Kae încerca să-şi ascundă emoția. Vocea lui Unpei îi dădea curaj; 
se simţea fericită. Nu voia să-şi aducă aminte că Otsugi îi spusese că 
nu sunt flori nebune de vinete. în clipa următoare şi-a dat seama că 
erau plante preţioase şi le culegea fără permisiune. înlemnise locului, 
schimbându-se la fată. 

Observând stânjeneala lui Kae, Unpei îngenunche lângă ea şi 
începu şi el să culeagă florile albe. 


— Nu mai aştept până fac seminţe. 

Kae nu înţelese ce voia să zică şi nici nu ştia ce are de făcut cu 
florile din mâna ei. 

— Hai să culegem! Mai bine să le luăm de-aici până nu 
mucegăiesc. Unde să le agăţăm oare la uscat ? 

— în bucătărie, de grindă. 

— Bună idee! 

Văzând că Unpei continuă să rupă florile albe, Kae înjghebă un fel 
de săculeţ, prinzând de brâu partea evazată a mânecii chimonoului. 
Unpei arunca florile acolo, fără o vorbă. Kae era fericită şi nu simţea 
că ploaia o udase până la piele. Avea impresia că rămăseseră doar ea 
şi soţul ei pe lume. Vibra toată de emoție. 

— Aş vrea să le zvânţi cu o cârpă uscată. 

— Am înţeles. 

— Să nu uiţi să arunci apoi cârpa. 

— Aşa am să fac. Sunt otrăvitoare ? 

— Nu chiar ca tau dar e mai bine să fim precauţi. 

— O să am grijă. 

— Yonejiro s-o fi întors ? 

— Nu cred. 

— Anuntă-mă când vine. 

— Bine. 

Inima îi cânta de bucurie. Kae strângea florile la piept. Era prima 
oară când avusese prilejul, în plină zi, să stea de vorbă cu soţul ei fără 
să-i spioneze cineva. Mai ales Otsugi! Dădu fuga în camera ei şi o găsi 
pe soacră scoţându-şi chimonourile la aerisit, întinsese o rogojină 
specială pe care să şi le pună. 

— Ce s-a întâmplat ? o luă la rost Otsugi, cu priviri sfredelitoare, 
când o văzu udă ca un şoarece în ploaie şi cu florile în chimono. 

— Unpei mi-a spus să le usuc de grinda din bucătărie, răspunse 
Kae, calmă. 

Se simţea mult mai stăpână pe sine. Când o văzu pe Otsugi 
schimbându-se la faţă, prinse şi mai mult curaj. Scoase din sertar un 
chimono de-al ei, din bumbac, pe care începu să-l sfâşie fără pic de 
regret. Nu-i părea deloc rău că-şi sacrifică un veşmânt, atâta vreme cât 
acesta era indispensabil pentru activitatea lui Unpei. Cu atât mai mult 
cu cât n-o rugase Otsugi, ci soţul ei! 

1 Aconitum japonicum. 

Kae a avut impresia că o aude pe Otsugi bom-bănind ceva la 
adresa lui Yonejiro. Dacă acesta ar fi fost acasă, nu s-ar mai fi apelat la 
serviciile nurorii. Cam asta reieşea din mormăielile ei. 

Mulțumită că-i era de folos celui drag, Kae şter-gea, cu răbdare, 
floare de floare, folosind propriul chimono, care se preschimbase în 
fâşii de pânză. 


— Florile alea sunt otrăvitoare. Ai grijă să arunci cârpele după ce 
le foloseşti! 

— Da. Mi-a spus Unpei. 

— Să te speli pe mâini bine. Nu cumva să atingi ceva din 
bucătărie, nespălată... e foarte periculos. 

-Da. 

Pe Kae n-o tulbura câtuşi de puţin iritarea soacrei. Dimpotrivă. Se 
simţea atât de fericită, încât îi venea să-i râdă în nas. 

Otsugi îşi strânse lucrurile şi ieşi repede din cameră, străfulgerând- 
o pe Kae cu privirea. 

Florile albe de mandarage, în formă de pâlnie, zăceau acum fără 
vlagă. îşi pierduseră vigoarea de când părăsiseră mediul lor umed. 
Lăsau impresia că sufletul le fusese zdrobit. In timp ce le punea una 
câte una în coşul cu găurele, Kae îşi aminti de prima noapte petrecută 
cu soţul ei. Se înroşi toată şi răsuflă uşurată că Otsugi ieşise din 
cameră. 

Trecuseră multe zile de când se întorsese Unpei. Pe vremea aceea 
exista deja obiceiul ca tinerii însu-răţei să locuiască separat de restul 
familiei. Otsugi însă nici nu voia să audă, cu toate că ştia foarte bine 
că nu-i va putea despărţi la nesfârşit. într-o bună zi, fără să o 
privească pe Kae în ochi, i-a arătat, cu 

degetul, camera lui Unpei şi i-a făcut semn să se ducă acolo. Kae şi- 
a luat sfioasă perna şi a intrat în încă-perea soţului. Ardea din cap 
până-n picioare de ruşine. Deşi căsătoriţi, i s-a părut foarte 
stânjenitoare acea primă vizită. Camera în care dormea Unpei se 
transforma în cabinet peste zi şi o simplă uşă glisantă de hârtie o 
despărţea de dormitorul lui Naomichi. Mai încolo, se afla odaia lui 
Ryoan Shimomura şi Yonejiro Imose. Dacă s-ar fi întâmplat asta în 
noap-tea nunţii, i-ar fi venit mai uşor, pentru că nu ştia cum erau 
dispuse odăile şi care unde dormea. Firesc ar fi fost ca Otsugi să le 
cedeze camera şi să doarmă cu fetele. Cum să n-o suspecteze de 
răutate dacă nu catadicsise să facă nici măcar un asemenea gest ? [i 
era limpede că pusese totul la cale. 

Unpei s-a comportat foarte firesc atunci, cu toate că soţia lui 
tremura toată. Când i-a apucat unul din sâni, Kae a fost şocată şi s-a 
tras îndărăt. 

— Te-a durut ? 

întrebarea nu i-a fost adresată în şoaptă. Kae n-a putut să scoată un 
sunet din poziţia în care se afla. Era moartă de ruşine. Unpei continua 
să se joace cu sânii ei, mângâindu-i şi ciupind-o de sfârcuri. 

— Te doare ? întrebă el din nou. 

Kae nu ştia mai nimic despre intimitatea dintre soţi, cu excepţia 
celor câteva lucruri pe care i le spu-sese Tami. Oricum, nu aflase 
despre mângâieri şi jocul cu sânii. Aşa că a tras concluzia că Unpei se 


purta astfel din pură curiozitate profesională. îşi amintea că în seara în 
care se întorsese soţul ei se discutase despre importanţa sânilor, care 
nu puteau 

fi operaţi în caz de cancer. Kae era pur şi simplu şocată că el se 
comporta ca un medic în asemenea situaţii. 

— Auuu! ţipă ea, fără să vrea. 

Unpei dădu drumul sânilor şi începu să-i mângâie uşor sfârcurile. 
Kae se cutremură de plăcere. Uită de tot ce era în jur şi-i cedă, 
extaziată, soţului ei. 

In dimineaţa următoare, Kae se simţea jenată, nu-i venea să 
privească pe nimeni în ochi. Cu siguranţă ţipătul ei de durere se auzise 
în camerele alăturate. O înspăimânta ideea că toţi ceilalţi nu se 
gândeau că reacţionase astfel din cauza durerii. Plouase toată noaptea 
liniştit şi casa păruse învăluită într-o tăcere apăsătoare. Pe Kae n-o 
îngrozea gândul că ar fi auzit-o Naomichi sau cei doi asistenţi, ci 
faptul că ţipătul ei a ajuns până la urechile lui Otsugi. 

Temerile i s-au confirmat imediat. Nu socrul era problema, pentru 
că el oricum zăcea şi n-avea puterea să reacționeze în vreun fel, însă 
era limpede că Ryoan şi YonejirS se fereau de ea. Okatsu şi Koriku, la 
fel. Până şi pe chipul copiilor se citea transformarea. Purtarea lor a 
făcut-o să se simtă însingurată. Ca să nu o mai punem la socoteală şi 
pe Otsugi. Toţi au observat comportamentul schimbat al soacrei. Până 
atunci Otsugi avusese destul tact ca să nu-şi dezvă-luie sentimentele. 
Acum se ivise prilejul să şi le dea pe faţă. Pe Kae însă n-o deranja prea 
tare soacra ei, pentru că oricum nu-şi mai vorbiseră de multă vreme. 
O durea însă că Okatsu şi Koriku se purtau ciudat. 

După moartea lui Naomichi, Unpei s-a mutat în camera lui. Kae 
nu-şi mai făcea griji din pricina 

sunetelor pe care le scotea, însă Unpei devenise mai îndrăzneţ. O 
lua pe Kae în braţe fără să stingă lumina şi-i explora fiecare părticică a 
corpului fără să cli-pească. Se juca întotdeauna cu sânii ei. Kae nu se 
simţea în stare să-i opună rezistenţă şi-şi înăbuşea cu mâneca gemetele 
de plăcere. In mintea ei, îşi dorea să se încheie totul mai repede, însă 
trupul n-o asculta. Abia aştepta ca Unpei să-i mângâie sânii, să o 
îmbră-ţişeze, să facă dragoste cu el. Fremăta de dorinţă, în acele 
momente constata cu uimire că aluniţa de pe gâtul soţului se mărea 
vizibil. 

Deşi vădit nemulțumită, de cele mai multe ori se întorcea în odaia 
în care dormea şi Otsugi. Mai erau nopţi în care se simţea atât de bine 
lângă Unpei, încât nu se îndura să plece decât la primul cântat al 
coco-şului. Atunci o găsea pe Otsugi deja pieptănată, iar aceasta îi 
arunca nişte priviri tăioase care ar fi înghe-ţat pe oricine. Soacra ei era 
palidă la faţă, dar nu-i spunea nimic. 

Nimic... dar Kae îi auzea parcă vocea şi ştia ce ar fi vrut să-i zică. 


„Ce-a fost cu strigătul ăla ? Cum de ţi-ai permis să stai acolo toată 
noaptea? Ce femeie!" Vocea aceea interioară o zgâria pe urechi, 
precum şmirghelul cel mai dur. Insă Kae avea nervii tari. 

După ce-a terminat de aranjat frumos florile în coş, Kae 1-a legat 
cu o sfoară. S-a ridicat în picioare şi abia atunci şi-a dat seama că 
uitase să-i schimbe îmbrăcămintea udă de ploaie. A scos un chimono 
roşu din lada cu lucruri şi 1-a pus pe ea. Se simţea 

minunat în el, cu atât mai mult cu cât culorile vii se potriveau 
foarte bine cu starea ei de spirit. Timpul pe care-l petrecuse cu soţul 
ei ca să culeagă mandarage a ajutat-o să se liniştească şi se pregătea 
să-şi înfrunte soacra şi cumnata cu mai multă nepăsare. 

Kae a intrat în bucătărie, lăsându-le cu gura căs-cată pe slujnică, pe 
Koriku şi pe Okatsu, care tocmai se întorsese de la fântână. Nu le 
venea să-si creadă ochilor văzând-o îmbrăcată cu chimonoul cel viu 
colorat. 

Kae le-a zis, veselă, cu un ton oarecum autoritar: 

— Vă rog să mă ajutaţi să pun florile astea la uscat. 

A ales un loc deasupra sobei unde să nu ajungă 

fumul şi aburii. S-a urcat pe un scăunel ţinut de sluj-nică şi a 
atârnat coşul de grindă. 

Inima îi sălta de bucurie. Afară ploua, dar sufletul ei se înseninase. 
într-o asemenea dispoziţie 1-a întâm-pinat pe Yonejiro, care tocmai 
venise acasă. 

— Bună! Eşti ud leoarcă. A! Ce-ai acolo ? întrebă Kae, cu o voce 
fermecătoare. 

Din pelerina lui Yonejiro îşi iţiseră capul trei pisicuţi, pe care îi 
puse apoi jos. Erau prea speriaţi ca să facă vreo mişcare. 

— Cine mi i-a dat mi-a spus că-i e greu să-şi hrănească familia, 
darămite nişte amărâţi de pisoiaşi. Mi-au fost foarte recunoscători că i- 
am luat şi m-au tratat cu mâncare. Au vrut să le dea şi pisicuţilor nişte 
fulgi de peşte, însă le-am zis că nu-i nevoie. Abia aştept să-i arăt 
domnului doctor. Cred că o să fie foarte bucuros. 

În timp ce vorbea, a mai scos trei pisicuţi din coşul pentru peşte 
care-i atârna la brâu, fără să se sin-chisească să-şi desfacă pelerina. 

Kae număra în gând. Aveau unsprezece pisici în total, socotindu-le 
şi pe cele din cuşca mare de pe verandă. Yonejiro umbla şi după câini 
vagabonzi şi acum aveau nouă. Puşi în lanţ, în curtea din spate. Kae 
nu ştia de ce începuse Unpei să adune animale îndată după 
întoarcerea de la Kyoto. Pisicile nu mâncau la fel de mult precum 
câinii. Şi oricum, nu pisoiaşii, gândi Kae, liniştită. Nu ştia ce să facă cu 
puii ăia plângăcioşi: să-i dea în grija lui Okatsu sau să vadă ea însăşi 
de ei. Hotărî să se ocupe ea însăşi de pisicuţi, ca să-i facă plăcere 
soţului, chiar dacă asta însemna să-şi dea cumnatele deoparte. 

Puțin mai târziu a trecut pe la familia Hanaoka şi un farmacist 


sosit de departe. între timp, se întorsese şi Ryoan. Casa părea 
însufleţită, cu toată lumea strânsă în jurul oaspetelui care a început să 
vorbească despre calamităţile naturale. Era deja al treilea an la rând în 
care se abătuseră asupra lor tot felul de nenorociri. 

— E un adevărat dezastru. Sunt regiuni în care oamenii mor pe 
capete. Ţinutul Kishu o duce oare-cum mai bine, deşi anul ăsta nu va 
mai fi nici măcar ca anul trecut. Din cauza foametei, rezervele oficiale 
au scăzut considerabil. Iar acum orezul putrezeşte înainte de a se 
coace, râurile au ieşit din matcă, epi-demiile fac ravagii. Dacă răceşti, 
parcă nici nu te mai faci bine. Singurii care au de câştigat de pe urma 

dezastrelor sunt farmaciştii. Vă dau un singur exem-plu. Oricât ar 
fi ginsengul de scump, toată lumea cumpără, pentru că pune preţ pe 
viaţă. Farmacistul turuia ca un negustor. 

— Preţul orezului s-a dublat deja în Osaka, zise 

el mai departe. Situaţia e foarte gravă. Şi angrosiştii de 
medicamente au mărit preţurile, spunând că nu mai au în stoc. După 
părerea mea, farmaciştii ar trebui să fie la fel de filantropi ca şi 
doctorii. Mie mi se pare complet lipsit de omenie să ridic preţurile 
fără motiv. 

Insă chiar n-am suficientă marfă ca să mulţumesc pe toată lumea. 
Aproape în fiecare casă se află cel puţin o persoană bolnavă. 

în timp ce farmacistul vorbea cu însufleţire despre situaţia 
dezastruoasă din zona Kinkil, n-a uitat să-si ceară scuze pentru 
preţurile pipărate. 

— Domnule doctor, să ştiţi că nu numai plantele şi zarzavaturile 
putrezesc. Şi corpul omenesc a început să dea semne grave. De 
exemplu, prin Sakai2 circulă o boală tare ciudată. 

— Cum se manifestă ? întrebă Unpei cu o sclipire în priviri. 

— Se spune că oasele putrezesc pe dinăuntru şi apoi ies prin piele. 
Locurile respective sunt foarte dureroase, mai ales când se apasă cu 
degetul, şi par purulente. Lumea zice că orice parte a organismului 
poate fi atinsă. Soţia unuia dintre clienţii mei are aşa ceva sub ochi. 
Ochiul este tumefiat. Se pare că boala 

1 Zona Kinki cuprinde prefecturile Kyoto, Osaka, Shiga, Hyogo, Nara, 
Wakayama, Mie. 

2 Oraş care se află în sudul prefecturii Osaka. 

e molipsitoare. Am auzit că sunt vreo zece asemenea cazuri. 

— Sunt chisturi ? îl întrebă Ryoan pe Unpei. 

— Nu. Din câte îmi dau seama, sunt tumori ale oaselor. Faptul că 
arată ca nişte chisturi se datorează lichidului din măduva osoasă. 

— Este oare o boală infecțioasă ? 

— Nu. E mai degrabă cauzată de foametea adusă de ploile 
nesfârşite. 

— Se poate vindeca ? 


— Cred că da, zise Unpei, luat pe nepregătite. 

Farmacistul-negustor îşi frecă mâinile, bătu scurt toba pe care o 
poartă cu ei vânzătorii ambulanți şi-i făcu un compliment doctorului, 
amestecând dialec-tele din Kishu şi din Senshu, ţinutul lui de baştină. 
Spuse că instruirea doctorului la Kyoto părea să fi dat roade şi se arătă 
convins că avea să fie renumit în scurt timp. Ridică apoi capacul de pe 
coş şi scoase medicamentele comandate de Unpei. 

— Ierburile chinezeşti - tuber aconiti şi cnidium 

officinale - pe care le-aţi comandat au rămas la preţul vechi. însă 
cele noi - angelica acutiloba şi angelica grabrae - s-au scumpit. Sunt 
căutate cu disperare, pentru că ajută la oprirea hemoragiei. Nu vă 
spun câtă bătaie de cap dă numai culesul lor! Las preţul în seama 
bunăvoinţei dumneavoastră. 

Animalele au început să se agite. Câinii lătrau toţi în curtea din 
spate. 

Negustorul 1-a întrebat uimit de ce avea atâţia câini. 

— Avem zece câini. 

— Zece ? 

— Dacă punem la socoteală şi pisicile... 

— Am auzit că sunt mulţi câini vagabonzi prin zonă. 

— Dacă-mi aduceţi, o să vă răsplătesc. 

— Zău ? Acum, când e greu să hrăneşti şi oameni... 

— Am nevoie de câini şi pisici ca să salvez vieţi omeneşti, îi 
explică Unpei pe un ton hotărât. 

Explicaţia doctorului îl dezarma, aşa că nu mai puse nici o 
întrebare şi schimbă vorba. 

— Urâtă vreme! Zău că aş prefera să-mi scadă vânzările, numai să 
se oprească ploaia. Vă rog să mă credeţi. Am auzit că e prima dată în 
istoria Japoniei când plouă aproape întruna doi ani la rând. Nici 
pentru mine, care călătoresc tot timpul, nu-i deloc sănătos. Vremea 
asta îmi poate veni de hac. Nu vreau să ajung precum cizmarul fără 
ghete şi croitorul fără haine... De aceea, când poposesc la vreun han, 
cer imediat un ceai cald, ca să preîntâmpin răceala. 

— Sunt tot mai mulţi cei care nu-şi mai permit să-şi cumpere 
medicamente, nu-i aşa ? întrebă Unpei. 

— Dacă nu mai pot cumpăra orez şi grâu pentru terci, de unde 
bani pentru medicamente ? Şi totuşi, lumea din Kishu o duce mai bine 
decât în alte părţi... Guvernatorul ținutului a fost mai generos şi a îm- 
părţit săracilor bani şi mâncare din propriile lui provizii. în Japonia au 
murit până acum, din pricina foametei, peste o sută de mii de oameni. 

— Guvernatorul Harusada e mult mai omenos. Am auzit că în 
sudul ținutului Kishu situaţia este chiar foarte gravă. 

Ryoan încuviinţă şi povesti şi el o întâmplare auzită de la unul 
dintre pacienţi. Negustorul de medi- 


camente mai vorbi şi despre alte situaţii, mult mai neplăcute, pe 
care le întâlnise în timpul călătoriilor. Ascultătorii erau cu atât mai 
impresionați şi totodată întristaţi, cu cât aflau despre mai multe 
nenorociri. 

— Vă rog să beţi nişte ceai, spuse Kae, intrând cu tava. 

Apariţia ei în chimonoul cel roşu făcea notă dis-cordantă cu 
atmosfera sumbră din încăpere. Uimirea se citea în ochii tuturor. Insă 
Kae le-a servit ceaiul, liniştită, fără să se sinchisească de privirile 
săgetă-toare ale soacrei. 

VIII 

Kae a rămas însărcinată doi ani mai târziu. 

Dezastrele naturale au durat cinci ani şi au curmat sute de mii de 
vieţi. Pe lângă foamete, a făcut ravagii şi dizenteria. In Kishu, unde 
guvernatorul avea grijă de soarta locuitorilor şi unde sărăcia nu-şi 
arăta colții chiar atât de rău, situaţia era relativ calmă, însă alte 
ținuturi fuseseră răvăşite şi de răscoale. Familia Hana-oka o ducea 
însă mai greu chiar decât în perioada studiilor lui Unpei. Kae, Okatsu, 
Koriku, ba chiar şi fetele mai mici au fost nevoite să reia tesutul. 
Sărăcia lor nu se datora creşterii preţurilor şi nici lipsei de pacienţi. 
Dimpotrivă, Unpei devenise renumit la mai puţin de un an de la 
sosirea acasă şi bolnavii îl asaltau. Uneori rămânea în cabinet de 
dimineaţa până noaptea târziu. Din cauza ploilor abundente, au 
apărut şi în Nate, ca peste tot de altfel, o serie de boli ciudate. 
Tumorile osoase din Sakai, despre care se auzise, au început să facă 
victime şi pe cursul supe-rior al râului Kino. 

Cu toate că Unpei avea foarte mulţi pacienţi, doar câţiva dintre ei 
îşi puteau plăti consultaţia şi tratamentul. Unpei era recunoscut pentru 
generozitatea sa şi acorda atenţie egală tuturor. în plus, nu făcea 

rabat de la calitatea medicamentelor şi unguentelor, la prepararea 
cărora respecta reţeta cu stricteţe, folo-sind plante scumpe. I-a mers 
faima şi dincolo de râu, astfel că a început să fie solicitat şi de 
persoane din alte prefecturi. Veneau oameni la el chiar din Yamatol. 
Foarte mulţi se îmbolnăviseră din cauza foamei. Aceştia nici nu aveau 
cu ce plăti doctorului, însă mai erau unii care-i lăsau cartofi. S-a 
întâmplat o dată să primească un singur cartof. Alţii, care auziseră că 
lui Unpei îi plăceau animalele, îi aduceau câini şi pisici. Asemenea 
gesturi de recunoştinţă erau grăitoare. Pe de altă parte însă, oricât de 
mult mun-ceau fetele, abia le ajungeau banii să trăiască de pe o zi pe 
alta şi să cumpere leacurile necesare, care erau foarte costisitoare. 

Membrii familiei Hanaoka nu se plângeau. Nu se aştepta nimeni să 
fie belşug în casă. Cu toată ura pe care i-o purta Kae soacrei sale, nu 
putea să nu-şi amintească de îndatoririle pe care le avea o soţie de 
doctor, aşa cum i le prezentase Otsugi lui Sajihei Imose cu ani în 
urmă. 


De cele mai multe ori se mulțumeau cu o masă de terci de mei 
amestecat cu bucățele de cartofi fierţi. Când a aflat că e însărcinată, 
Otsugi a avut grijă să-i fiarbă nurorii sale orez pe săturate, ba chiar şi 
peşte - alimente preţioase în vremurile acelea de restriște. Unele erau 
primite de la pacienţi de-ai lui Unpei. Ca mai tuturor femeilor 
însărcinate, lui Kae îi era mereu foame. Cu toate că era conştientă de 
faptul că trebuia să se hrănească, nu voia nici în ruptul 

1 Actuala prefectură Nara. 

capului să se simtă obligată faţă de Otsugi pentru grija deosebită 
pe care i-o arăta aceasta. Prefera să rabde. Aşadar a refuzat să pună 
mâna pe beţişoare. încăpăţânarea ei n-a trecut neobservată şi soacra i- 
a spus răspicat: 

— Nu cred că e cazul să faci nazuri. înţeleg foarte bine că nu-ţi 
vine să mănânci în prezenţa celorlalţi, ştiind că suntem strâmtorări, 
dar trebuie să te gân-deşti la cel care urmează să vină pe lume. Va fi 
un Hanaoka şi poate chiar moştenitorul familiei. Ai datoria să dai 
naştere unui copil sănătos. Te rog să mănânci din tot ce e pe masă. Ai 
binecuvântarea noastră, a tuturor. 

Cine-o auzea o considera pe Otsugi pâinea lui Dumnezeu, crezând 
că voia, cu orice chip, să o facă pe noră să se simtă bine. Mama lui 
Kae a vărsat lacrimi de bucurie şi recunoştinţă când a aflat de grija lui 
Otsugi pentru fiica ei. Numai că în urechile lui Kae cuvintele nu aveau 
aceeaşi rezonanţă. Era convinsă că soacra punea ceva la cale. Chiar 
dacă îl năştea pe viitorul moştenitor Hanaoka, ea tot o străină 
rămânea. Oare dinţii, limba şi stomacul ei nu erau decât nişte 
instrumente pentru hrănirea noii progenituri ? Simţea o repulsie fizică 
faţă de mâncare, iar atenţia pe care i-o arăta soacra părea un blestem 
deghizat. Kae se îndoia teribil de bunele ei intenţii. Otsugi, Okatsu, 
Koriku şi ceilalţi aveau s-o hrănească doar până se năştea copilaşul. Pe 
urmă, n-avea decât să moară. îşi imagina că o aştepta aceeaşi soartă 
ca pe animalele îngropate sub pruni. 

Mâncarea era totuşi îmbietoare şi, în ciuda dorin-ţei de a rezista, a 
cedat tentaţiei. Beţişoarele îşi croiau 

drum printre bucatele alese. Văzând că a început să mănânce, 
soacra îi mai punea lângă războiul de ţesut tot felul de fructe şi boabe 
de fasole prăjită, înfă-şurate în hârtie. Cu toate că ar fi vrut să i le 
arunce pe toate în faţă, nu se putea abţine. Mânca, lacomă, orice. Apoi 
se simţea umflată ca un butoi şi, în loc să-i fie recunoscătoare lui 
Otsugi, îi venea să o strângă de gât. 

Când a intrat în luna a opta de sarcină, Kae nu se mai putea apleca 
peste război. A renunţat la ţesut, în schimb, s-a apucat să facă scutece 
şi cămăşuţe din chimonourile ei vechi. Stătea jos sau rezemată de unul 
dintre stâlpii încăperii şi cosea. Se mişca tot mai încet, însă nici nu 
avea motive să se grăbească. 


-Kae! 

Otsugi intră în cameră şi se aşeză puţin mai în spatele nurorii sale. 
Ca să stea de vorbă cu ea, Kae ar fi trebuit să se întoarcă, însă a 
considerat că nici soacra ei nu doreşte o confruntare făţişă. Aşadar, nu 
şi-a modificat poziţia. 

— Da, mamă. 

— Se cam apropie sorocul, nu ? 

Mai erau aproape două luni. Kae se întreba în sinea ei ce urmărea 
Otsugi cu vocea ei mieroasă. -Da. 

— Aş vrea să lămurim ceva. Cred că în Nate se 

obişnuieşte ca femeia să nască primul copil în casa 

părintească. Nu ştiu prea bine totuşi cum e obi 

ceiul... Eu sunt de dincolo de râu. 

Da, aşa era. Kae îşi aminti că soţia fratelui ei s-a dus să nască 
primul copil acasă la părinţi. 

— Nu ştiu cum e mai bine, zise Kae, trăgând 

de timp. 

Dacă ar fi spus că vrea să plece acasă, soacra ei ar fi consimţit pe 
loc şi ar fi adăugat probabil că nu voia să o mai reţină nici o clipă. 
Deoarece Kae n-a răspuns cum se aşteptase ea, Otsugi a găsit imediat o 
alternativă. 

— Te rog să te gândeşti bine. Domnul Unpei a recunoscut că ar fi o 
idee bună. 

Kae ştia că femeile însărcinate sunt irascibile, însă când a auzit-o 
pe soacră-sa a simţit că i se urcă sângele la cap. Folosirea cuvântului 
„domn" nu era neobişnuită în zona Kishu în cazul fiului mai mare, 
moştenitorul familiei, însă Kae ştia foarte bine cât de apropiaţi erau 
cei doi. Prin urmare, n-ar fi fost cazul să-i vorbească astfel. Se 
enervase şi pentru că obținuse aprobarea lui Unpei fără să afle mai 
întâi intenţiile ei. Avea impresia că o alunga din casă. Şi câtă afectare 
în tonul ei când a pomenit de obiceiul locului! Kae era convinsă că se 
practica şi în satul de dincolo de râu, unde se născuse Otsugi. De ce 
trebuia să se despartă de soţul ei? Nu se născuse Unpei chiar în casa 
asta, Otsugi fiind asistată la naş-tere de Naomichi ? De câte ori nu se 
fălise socrul ei cu povestea asta! De ce să nu pună familia Hanaoka 
temelia unei noi tradiţii... ? Primul copil să se nască acasă, cu tatăl lui, 
doctor. In loc să se bucure că se întoarce la părinţi, pe Kae o deranja 
propunerea lui Otsugi. Dispreţuia din tot sufletul amabilitatea ei de 
gheaţă. Prefăcută nenorocită! 

Familia Imose, care nu ştia mai nimic despre situ-aţia lui Kae, s-a 
bucurat de întoarcerea fetei lor. 

— Am vrut să-ţi trimit ceva de mâncare, însă mi-a fost teamă că-i 
jignesc. Mă bucur că n-ai suferit de foame, îi zise mama. 

— Adu nişte crap din heleşteul strigă Sajihei. Găteşte-i tot ce-i 


place! Orice nu face rău sarcinii! Şi turte din orez... multe. Să 
mănânce pe săturate. 

Ciudat că un tată avea asemenea preocupări! Insă el se îngrijorase 
pentru familia Hanaoka de când bântuia foametea şi în Nate. Chiar şi 
familia Imose avusese de suferit. De când arendaşii nu-şi mai adu-ceau 
obolul în alimente, nici lor nu le mai mergea foarte bine. De aceea, 
când au aflat că Otsugi o hrănea pe Kae cu tot ce era mai bun şi din 
belşug, părinţii fetei i-au fost extrem de recunoscători şi nu mai 
pridideau cu mulţumirile şi laudele. 

— Vorba zice că pentru o noră şi rămăşiţele sunt prea bune. Toată 
lumea ştie că o soacră îşi chinuie nora cât poate de mult. Trebuie să 
recunoaştem că Otsugi s-a purtat tare frumos cu tine, zise Sajihei. 

— Sunt de acord. Otsugi e o femeie extraordinară, iar Kae trebuie 
să fie fericită. Am avut noroc că a intrat într-o asemenea familie. Să nu 
mai vorbim de Unpei, care se bucură de o reputaţie excepţională... 

Soţia lui Sajihei dăduse crezare tuturor zvonurilor ajunse la 
urechile ei şi era foarte mândră. 

Kae se abţinu cât se abţinu, dar nervii îi cedară în cele din urmă. 
Nu mai suporta întorsătura discuţiei şi izbucni în lacrimi, apoi în 
hohote. Speriată, mama o strânse în braţe, încercând s-o liniştească. 

Punea starea fetei pe seama sarcinii şi a oboselii provocate de 
drum. 

— Hai, linişteşte-te! Nu te mai frământa atâta! O să treacă toate. 
Stăpâneşte-te şi încearcă să vezi doar ce e frumos în jurul tău. 
Gândeşte-te numai la ceea ce-ţi face plăcere. Se spune că naşti mai 
uşor dacă eşti liniştită. Trebuie să ai grijă de tine, trupeşte şi 
sufleteşte. Te implor, nu te mai necăji! 

„Sufleteşte ?" Auzind cuvântul, Kae răbufni, dând frâu liber furiei 
şi eliberându-se de tot ce avea pe suflet. Dădu în vileag tot ce o 
chinuise în ultimii ani. începu cu ridurile hidoase ale lui Otsugi, 
ascunse de farduri. Apoi vorbi despre lipsa ei de înţelepciune, despre 
răceala ei de gheaţă. Toate erau aparenţe şi minciuni. Nu era 
frumoasă. Nu era inteligentă. Pe Otsugi n-o preocupa decât înfăţişarea 
ei. Puțin îi păsa de Unpei şi de fete, mai tot timpul murdare şi 
neîngrijite. Când o vedea pe Kae pusă la punct, o fulgera cu privirea. 
Nu o suporta dichisită. In schimb, era şmecheră şi calculată. Pe Kae o 
luase ca noră înainte de întoarcerea lui Unpei de la studii ca să o pună 
să ţeasă şi să sporească veniturile familiei Hanaoka, altfel extrem de 
modeste. In clipa în care n-a mai fost în stare să stea la războiul de 
ţesut, i-a făcut vânt la casa părintească. 

Mama lui Kae era foarte nedumerită de ura pe care i-o purta Kae 
soacrei sale. Nu mai înţelegea nimic. Nici una dintre învinuiri nu 
stătea în picioare. Stânjenită de întorsătura pe care o luaseră lucrurile, 
a început să ia la rând toate acuzaţiile aduse la adresa lui Otsugi. 


Urâtă şi cu faţa ridată? Imposibil! Toată lumea o vedea încă frumoasă. 
Şi cum să-i dea crezare 

lui Kae, care spunea că Otsugi îşi neglija familia tocmai pentru a 
ieşi ea în evidenţă ? Aşa ceva era cu neputinţă. Cât despre faptul că a 
pus-o la treabă pentru a spori veniturile familiei Hanaoka... Mama lui 
Kae începea să se îndoiască de judecata fiicei. Se încruntă, dar încercă 
să rămână calmă. 

— Dacă o să mai vorbeşti atât de urât despre soacra ta, care e o 
fiinţă perfectă, o să te pedepsească zeii pentru ingratitudine. 

Kae scăpă un urlet de fiară. Credea că pur şi sim-plu înnebuneşte. 

— Ce se întâmplă cu tine ? Te rog, potoleşte-te! 

Linişteşte-te! 

îşi aminti că şi ea suportase destul de greu sar-cinile şi că fusese 
foarte arţăgoasă. încercă să fie mai înţelegătoare şi să-şi domolească 
fiica. 

Kae şi-a dat seama că nu deşertase decât foarte puţin din tot ceea 
ce o apăsa. De pildă, nu spusese că era geloasă pe relaţia dintre Otsugi 
şi fiul său. Nici n-ar fi putut dezvălui că i se părea suspect de „ro- 
mantică". Nu-i venea să mărturisească faptul că în prima noapte 
Otsugi îl trimisese pe Unpei să doarmă singur. Şi că o făcuse înadins. 
Incapabilă de asemenea destăinuiri, Kae şi-a dat seama că mama ei n- 
avea cum să priceapă adevărata situaţie, că ea însăşi o percepea 
distorsionat, ba chiar inexact. Dacă i-ar mai fi spus şi că Otsugi 1-a 
împiedicat pe Unpei să o asiste la naştere... ce-ar mai fi zis oare ? 

— Şi eu am avut supărări cu soacra mea, însă m-am străduit să-i 
tolerez multe pentru că îl născuse pe iubitul meu soţ. Kae, te rog să 
mă crezi, Otsugi nici nu se poate compara cu soacra mea, care îmi 

căuta nod în papură tot timpul. Chiar m-am întrebat de multe ori 
de ce mă ura atât de tare. Când zăceam dimineaţa, pentru că nu mă 
simţeam bine, mă acuza de lene. Mă punea de câteva ori pe zi să curăţ 
toaleta, zicând că doar aşa o să am un copil frumos. Hainele mele 
prinseseră un miros atât de îngrozitor, încât mă durea capul mereu. 
Am fost foarte sensibilă în timpul sarcinii. Dar n-am avut încotro... mă 
târâm cu cârpa-n mână la toaletă, toată ziua. 

Amintirile o cutremurau, cu toate că trecuseră zeci de ani de- 
atunci. Kae începu să se liniştească, încet-încet. 

— Aş vrea să-ţi mai spun ceva... Când a rămas însărcinată nora 
mea, m-am rugat tot timpul pentru un nepot sănătos. Şi la altarul 
şintoist, şi la cel budist, unde aprindeam tămâie. Un nepot sănătos şi 
inteligent... atât voiam. Când ai rămas tu însărcinată, rugăciunile mele 
au sunat altfel... îmi împreunam mâinile şi mă rugam pentru o naştere 
uşoară şi pentru o lăuzie fără probleme. Aşadar, mă rog pentru tine, 
nu pentru nepotul care nu s-a născut încă. Asta am simţit şi simt în 
continuare.  Adineauri, când ţi-am ascultat nemulţumirile, mă 


gândeam că i-oi fi provocat o seamă de neplăceri nurorii mele, fără să 
vreau. Mi-au transpirat palmele numai la gândul ăsta. Uită-te la ele! 

Orele petrecute cu mama ei erau de nepreţuit. Se tot gândea la 
sfaturile ei şi la cele discutate. încerca să-şi găsească liniştea 
sufletească atât de necesară înainte de naştere. De ce naiba, chiar în 
asemenea momente, şi-a amintit de ziua în care culesese man-darage 
împreună cu Otsugi ?... Când soacra îi spusese 

că fuseseră menite una alteia... Oricât încerca să-şi scoată din 
minte acele cuvinte, nu reuşea. Şi nici nu o putea ierta pe Otsugi. 

— Fiindcă tot veni vorba, zise mama lui Kae, încercând să-i abată 
atenţia. Am auzit că Unpei are un student nou, grozav. 

— Da, Shutei Nakagawa din Hashimoto, de la poalele muntelui 
sacru Koya. Este foarte priceput, cu toate că e foarte tânăr. A studiat şi 
el la Kyoto câţiva ani. 

— Am auzit că Unpei e renumit de-acum. 

— Da, lumea i se adresează cu „Profesorul Seishu”. 

— Aşadar, tu eşti soţia respectatului profesor Seishu! 

— Nu, nu suntem încă atât de faimoşi. în plus, soacra mea 
supraveghează totul. Eu nu am un rol prea important. 

Kae şi-a amintit iarăşi cât de mult o ura pe Otsugi. Mama ei, fiind 
soţia celui mai important om din Nate, nu-şi permitea să-şi petreacă 
tot timpul cu Kae. Până să dea năpasta foametei peste ei, fusese o 
femeie liniştită, care nu cunoscuse necazurile şi lipsurile. Acum 
trebuia să-şi ajute soţul şi să mai preia din responsabilităţile lui 
Sajihei. Apoi, mai stătea să asculte şi suferinţele femeilor şi mai ales se 
îngrijea de cele însărcinate, să aibă hrană suficientă. Dacă vreuna 
năştea greu, lăsa totul deoparte şi dădea o mână de ajutor. Era ferm 
convinsă că şi naşterea fiicei ei urma să fie în primejdie dacă se 
întâmpla ceva neplăcut în jur. 

Pe Kae o mai apăsau pe suflet şi altele, însă ura faţă de soacra ei le 
mai estompa, fără să-şi dea prea 

bine seama cum. Nici măcar mamei ei nu îndrăznise să-i 
mărturisească un fapt îngrozitor. 

în familia Hanaoka era obiceiul ca nici unul dintre membrii ei să 
nu divulge secretele casei. Plecarea lui Ryoan Shimomura coincidea cu 
moartea, în ultimii doi ani, a nenumărate animale. Câini şi pisici. 
Asistentul lui Unpei se hotărâse să lucreze pe cont propriu. Prin 
urmare, s-a întors pe plaiurile natale, în satul de dincolo de râu, şi 
lucra la cabinetul templului Myoji. Era firesc să plece după dispariţia 
bătrânului său dascăl, Naomichi, căruia i se devotase trup şi suflet. 
însă Kae bănuia că i-a părăsit din cauza expe-rimentelor stranii ale lui 
Unpei. Yonejiro Imose gândea la fel. 

în camera lui Unpei, căruia lumea îi spunea acum doctorul Seishu, 
se găseau întotdeauna animale ador-mite, după ce fuseseră hrănite cu 


terci de orez ames-tecat cu peşte şi somnifere pregătite chiar de el. Ele 
reacţionau ciudat în scurt timp, scoțând tot felul de sunete stranii. 
Unele gemeau, căzând pe burtă; altele chelălăiau, învârtindu-se 
nebunește pe loc, până cădeau late; o pisică scheuna înduioşător, 
întin-zându-şi ghearele spasmodic. Când un câine reuşea să fugă de- 
acasă, Yonejiro avea datoria să-l prindă şi să-l aducă înapoi. 
Indiferent însă de primele reacţii, toate adormeau până la urmă. 

Animalele căpătau nume de îndată ce treceau pragul casei 
Hanaoka. La început le-au îngrijit doar cei doi asistenţi, Yonejiro şi 
Shutei. Insă, după ce s-au văzut copleşiţi de treburi, Kae s-a ocupat de 
ele. Din ordinul doctorului Seishu, animalele erau bine hrănite, cu 
toate soiurile de cartofi, în timp 

ce membrii familiei Hanaoka răbdau de foame. Aşa-dar, animalele 
şi Kae cea însărcinată erau singurele care puneau bunătăţi în gură, pe 
săturate. Nici nu-i de mirare că tânăra nevastă se simţea înrudită cu 
animalele. 

într-o bună zi, pe când se pregătea să le dea de mâncare, Kae a 
asistat la o scenă impresionantă. Aveau o pisică pe nume Miru. Seishu 
a apucat-o de ceafă şi a băgat-o cu botul într-un bol plin cu alcool. A 
tinut-o aşa până când bietul animal a început să se zbată nebunește, 
pentru că se îneca cu licoarea cea puternică. Pisica se îmbătase înainte 
ca Seishu să observe că soţia lui îl privea uluită. 

— Ştii, ăsta-i efectul florilor de mandarage, zise el, zâmbind. 

Kae n-a înţeles imediat despre ce era vorba, însă a simţit mirosul 
tare de alcool, mai cu seamă că în tot timpul sarcinii fusese foarte 
sensibilă la mirosuri. 

— Iţi aminteşti că am cules florile amândoi, nu-i aşa ? Le-am 
macerat în alcool, am pregătit licoarea cu mâna mea şi i-am dat pisicii 
să bea. Să vii peste vreo jumătate de oră ca să vezi efectul. 

— Bine, vin. 

Kae ţâşni afară din cameră, însă reveni, măcinată de curiozitate. Se 
gândea că biata pisică şi-o fi pier-dut minţile de la florile alea nebune 
de vinete, cu toate că nu prea înţelegea la ce serveau experienţele 
soţului ei. Când intră în cameră, fără prea multă tragere de inimă, 
Seishu nota detaliile experienţei în caiet. Observând-o, ridică privirile 
şi zise: 

— Ai venit la tanc. 

Seishu se aşeză lângă pisica ce dormea într-un colţ al camerei şi-i 
luă pulsul la una din lăbuţele din faţă. Sub privirile consternate ale 
soţiei şi indiferent la tot ce se petrecea în jurul lui, doctorul luă 
bisturiul care era la îndemână si-i secţiona zona intercostală. Pisica se 
zvârcolea şi mieuna jalnic, iar sângele ţâşnea în jur, nemilos. Seishu 
nu-şi dezlipea privirile de pe ea. Simţind că e gata să leşine, Kae ieşi 
tiptil din cameră. Abia o mai duceau picioarele. 


Pisica nu s-a mai trezit în veci din balta de sânge. După patru zile, 
au îngropat-o la rădăcina unui prun din grădină. 

în aceeaşi cameră se mai aflau un câine pătat, pe nume 
Kumomaru, şi unul roșcat, Uzuichi. Yonejiro şi Shutei îi îndopaseră cu 
mâncare şi cu fierturi de buruieni, iar acum dormeau duşi, pe burtă, 
cu lăbu-ţele întinse. 

Din pricina sarcinii, probabil, pe Kae o irita orice. Ajunsese să nu 
mai doarmă nopţile şi să aibă coş-maruri. Se trezea uneori că Otsugi o 
lua în braţe şi încerca să o liniştească. 

— Hai, Kae, bea puţină apă şi potoleşte-te! 

Kae desluşea însă pe chipul acela frumos doar continuarea 
coşmarurilor îngrozitoare. 

Chiar şi după ce s-a întors la casa părintească, soarta bietelor 
animale a continuat să o frământe. Nu-şi găsea liniştea din cauza lor. 
în asemenea clipe se gândea la bătrâna Tami. îi era foarte dor de ea, 
de calmul ei, de felul cum ştiuse întotdeauna să-i dea curaj şi 
încredere în sine. Ei i-ar fi putut mărturisi ceea ce nu reuşise să-i 
spună mamei. Tami ar fi 

ascultat-o răbdătoare, fără să judece situaţia greşit, cântărind totul 
cu înțelepciune. Dacă i-ar fi putut dezvălui soarta cutremurătoare a 
câinilor şi pisicilor, şi-ar fi luat o greutate de pe suflet. Insă Tami se 
stin-sese din viață. Mama ei adoptivă, de suflet, nu mai era printre cei 
vii şi Kae se simţea cumplit de tristă. 

în ultima lună de sarcină s-a hotărât să meargă la mormântul lui 
Tami. Intenţiona să se roage pentru sufletul ei si să-i mărturisească 
totul. Voia să-si usu-reze cugetul încărcat şi să scape de teama că 
soarta viitorului copil ar putea fi afectată de blestemele aruncate de 
spiritele animalelor chinuite şi ucise cu sânge rece. Mama ei a 
încuviinţat şi a hotărât s-o însoţească o slujnică mai în vârstă. I-a atras 
atenţia de nenumărate ori să aibă grijă de Kae, să nu cadă. Speriată de 
agitația fiicei sale, era în stare să facă orice numai să o liniştească. 

Tami fusese înmormântată într-un cimitir de la poalele muntelui 
Katsuragi. După vreo cincisprezece minute de mers pe jos, au ajuns la 
mormântul ei. Kae i-a cerut însoţitoarei sale să rămână mai în spate, 
iar ea a îngenuncheat, cu mâinile împreunate, în faţa vechii pietre 
funerare a familiei de ţărani care slujise neamul Imose generaţii la 
rând. A rămas o vreme tăcută şi dusă pe gânduri. Apoi, a început să se 
roage cu ardoare. Simţea că toate rugăciunile ei ajungeau într-o clipă 
la urechile lui Tami şi era mult mai liniş-tită. Tami a reuşit să-i ia o 
mare greutate de pe inimă. 

Stătea cu privirile pironite pe caracterele aproape şterse de 
curgerea vremii şi începu să mediteze la existenţa efemeră a fiinţei 
umane. Fătul încetase să 

mişte în pântecele ei cu vreo zece zile în urmă. Kae îşi săltă puţin 


burta cu ambele mâini şi se ridică. 

Pe drumul spre casă au început durerile. Ser-vitoarea care o 
însoțea era în vârstă si născuse. Prin urmare, ştia exact ce are de făcut. 
Când Kae se liniştea, mai înaintau puţin; când o durea, se opreau şi îi 
masa uşor spatele, explicându-i în acelaşi timp că prima naştere putea 
ţine chiar şi jumătate de zi. întoarcerea acasă a durat de două ori mai 
mult. 

Când au ajuns, mama lui Kae le-a cerut servi-toarelor să 
încălzească apă şi să o spele pe cap. Du-rerile, devenite aproape 
insuportabile, îi mai lăsau şi clipe de răgaz. Oricum, tot mai puţine. 
Kae nu înţelegea ce i se întâmpla. Se zvârcolea şi gemea, apucându-se, 
fără să-şi dea seama, cu unghiile de rogojini. A început să sângereze, 
pătându-şi hainele şi aşternutul. Prin faţa ochilor i-au trecut imaginile 
câinilor. Uzuichi, vomitând sânge, Kumomaru, zbă-tându-se în agonie. 
Ii era frică. O frică de nestăpânit. Broboane reci de sudoare lipicioasă 
i-au împânzit fruntea. S-a trezit strigând-o pe Tami... de multe, multe 
ori. In clipa în care a avut senzaţia că durerea o sfârteca de tot, a 
simţit ceva cald între picioare. Suferinţa fizică a încetat brusc şi 
bebeluşul şi-a făcut apariţia într-o baltă de sânge, cu ţipetele 
străpungând aerul. 

Kae nu-şi imaginase că naşterea urma să-i umple sufletul de o 
bucurie de nedescris. Durerea cumplită o chinuise mai bine de 
jumătate de zi, amenințând să o sfâşie toată. Trecuse ca fulgerul şi 
tunetul care brăzdează uneori întunericul. Acum îi venea să dea 
crezare poveştii lui Naomichi - cea legată de naşterea 

lui Seishu. în clipa în care a venit pe lume propriul ei copil, toate 
neplăcerile au dispărut şi i-a rămas doar senzaţia de fericire. Un 
sufleţel nou a cunoscut lumina zilei. 

Primele clipe de extaz ale unei mame se pot com-para cu cele ale 
unui învingător care descoperă tri-umful. Kae era hotărâtă să nu mai 
pună nimic la inimă, indiferent de ce i se spunea. Nimeni din familia 
Hanaoka - nici Otsugi, nici Okatsu, nici Koriku -nu se putea lăuda cu 
copilul lui Seishu. Aşadar, nu aveau nici un drept să o mai intimideze. 

Aflând că i s-a născut copilul, Seishu s-a dus imediat la familia 
Imose. Nu-şi mai desprindea pri-virile de pe puiul nou-născut. 

— Ce frumoasă e! Hai să-i dăm numele de Koben. 

Mă aşteptam să fie fetiţă, spuse el cu bucurie în glas. 

Fiecare cioară îşi laudă puiul. Aşadar, era firesc ca Seishu să-şi 
admire fetiţa. Din fericire, Koben era chiar frumoasă. Kae a constatat 
că semăna cu Otsugi. După ce-şi urase soacra ani de zile, i se părea 
ciudat că o vedea iar atrăgătoare. Schimbarea era bine-ve-nită. Kae 
nici măcar nu-şi dădea seama că fericirea ei îşi trăgea seva din bucuria 
victoriei. 

După trei zile a apărut şi Otsugi la Imose acasă. 


— Kae, îți mulţumesc pentru toate eforturile tale. 

Insă, data viitoare, te rog să ne aduci pe lume un băiat. 

Kae a avut senzaţia că un turture de gheată imens îi străpunsese 
inima. Din salutul soacrei s-a desprins mândria că primul ei născut 
fusese Seishu - un moştenitor preţios. 

Kae era distrusă. Abia a reuşit să îngâne un „bine, data viitoare”. 

— Kae, îţi doresc sănătate. Refă-ţi forţele şi vino acasă. Nu te gândi 
la treaba de-acolo. Sunt destule femei care să o facă. Vă rog să aveţi 
mare grijă de preţioasa noastră noră, adăugă ea cu un zâmbet 
fermecător, întorcându-se spre părinţii fetei. 

IX 

În vara anului în care Koben împlinise patru anişori, Kae a 
observat că Okatsu nu se simțea bine. Ducea găleata cu mâna stângă, 
încercând parcă să-şi protejeze umărul drept. In plus, păşea foarte 
ciudat. La un moment dat, tânăra a început să se plângă de oboseală şi 
a trebuit să renunțe la tesut. Trecuse perioada de foamete, iar pe de 
altă parte faima lui Seishu se răspândise până departe. Prin urmare, 
nu le mai lipsea nimic, iar femeile nu mai erau nevoite să se spetească 
pentru întreținerea familiei. Munceau doar pentru nevoile lor 
personale. Lui Kae i s-a părut suspect şi faptul că Okatsu nu mai avea 
chef de vorbă. 

— Nu te simţi bine, Okatsu ? întrebă Kae într-o bună zi. 

— Aşa ţi se pare ? răspunse cumnata ei, cu un zâmbet trist. 

împlinise treizeci de ani şi nu se căsătorise. Pe vremea când şi-ar fi 
putut găsi un soţ, trebuise să muncească pentru a-şi ajuta fratele să-şi 
urmeze studiile. Cu banii respectivi şi-ar fi putut face zestre şi ar fi pus 
deoparte pentru nuntă. Norocul nu i-a surâs nici după întoarcerea lui 
Unpei. In cei cinci 

ani de foamete, lumea nu-şi permitea să cheltuiască decât cu 
eventualele înmormântări din familie. Fi-reşte că n-a cerut-o nimeni 
de nevastă. Şi, dacă ar fi cerut-o, s-ar fi văzut obligată să refuze, 
fiindcă toate femeile din familia Hanaoka munceau cu sârg pentru 
medicamentele scumpe de care avea nevoie Seishu. Dacă Okatsu ar fi 
ţinut neapărat să se mărite, poate ar fi izbutit, însă doar cu hainele de 
pe ea. Tinereţea ei şi a surorii sale, Koriku, în vârstă de douăzeci şi opt 
de ani, fusese sacrificată pentru cariera fratelui. Remarca lui Otsugi 
după naşterea lui Koben era exactă: se învârteau multe femei prin casa 
Hanaoka. 

Până şi Otsugi a observat că Okatsu era palidă şi nu avea poftă de 
mâncare. A încercat să afle de la ea dacă o supăra ceva, dar Okatsu i-a 
răspuns în doi peri, ca şi lui Kae. 

— Te rog să-i ceri părerea fratelui tău dacă nu te 

simţi bine, stărui Otsugi. O să-ţi prepare el un medicament şi te 
faci bine imediat. Cum îţi explici altfel că e atât de căutat, că atâta 


lume vine la el de departe, de dincolo de râu, din toată provincia 
Senshu ? Cu cât te tratează mai repede, cu atât mai bine. 

Okatsu încuviinţă, dar nu se arăta prea dornică să recurg la 
serviciile lui Seishu, cu toate că fusese o fiică foarte ascultătoare. 

într-o zi, fetiţa cea mică, Tane, dădu fuga în casă, ţipând cât o 
ținea gura: 

— Sânul lui Okatsu e cât un pepene! 

Otsugi a pălit. Yonejiro şi Shutei au simţit că li se taie suflarea. 
Toţi ochii s-au îndreptat spre Seishu, inclusiv cei ai noilor studenţi: 
Yuasa Yogen din Aozu, 

Shuzo Hayashi din Nate-Uchihata şi Shosai Mori din provincia Ito. 

— Okatsu, vreau să-ţi văd sânul, îi spuse Seishu, grav. 

Resemnată, Okatsu s-a întins pe rogojină ca să o consulte fratele ei. 
Koriku le-a scos pe surorile ei mai mici din odaia-cabinet, însă Otsugi 
1-a apucat de braţ pe Ryohei şi s-au aşezat în spatele lui Seishu. Spera 
din tot sufletul ca şi fiul ei mai mic, în vârstă de treisprezece ani, să se 
facă doctor. Kae stătea îndărătul studenţilor şi privea speriată. 

Sânul lui Okatsu era vineţiu şi atât de umflat, încât Seishu n-a 
reuşit să cuprindă în palmă decât o părticică din el. 

— Te doare ? 

— Da. Şi zvâcneşte uneori. 

— De când e aşa ? 

— La sărbătoarea fetiţelor, în martie, am observat o umflătură 
mică. 

— De ce nu mi-ai spus atunci ? 

în loc să-i răspundă la întrebare, Okatsu 1-a întrebat cu voce 
calmă: 

— E cancer ? 

Toţi cei din încăpere erau mai palizi chiar decât Okatsu. Seishu n-a 
răspuns. Okatsu n-a repetat întrebarea. 

Biata fată auzise despre cancerul la sân de când se întorsese Seishu 
de la studii. Ştia că extirparea sânului însemna moartea femeii şi 
aflase că nu exista un tratament eficace pentru tumorile maligne. 
Okatsu ştiuse de la bun început că n-avea rost să-l necăjească, pentru 
că oricum n-o putea vindeca. 

Kae era consternată. Nu se putea linişti la gândul că pe acel sân de 
fecioară neprihănită, pe care nu-l mângâiase nici o mână de bărbat şi 
de la care nu a supt nici un prunc, îşi pusese pecetea o boală 
incurabilă. 

La recomandarea lui Seishu, Okatsu a început să-şi pună comprese, 
să folosească o alifie şi să înghită o licoare preparată de fratele ei. 
Toată lumea ştia că erau doar antiinflamatorii, simple paliative care 
acționau mai degrabă asupra psihicului. Okatsu îşi dădea seama de 
asta. Pe măsură ce starea ei se agrava şi durerile deveneau tot mai 


puternice, fata cea curajoasă i-a cerut fratelui un medicament care să-i 
mai aline suferinţa. După ce-a trecut perioada de restriște, Seishu a 
reuşit să găsească formula unui unguent local folosit ca anestezic în 
operaţiile pentru înlăturarea tumorilor din oase. Pacienţii la care a 
fost aplicat îl lăudau din toată inima, afirmând că nu simţiseră nici o 
durere în timpul operaţiei. Nu se punea însă problema unei intervenţii 
chirurgicale în cazul lui Okatsu şi, câtă vreme unguentul nu ajungea 
chiar în zona afectată, nu era de nici un folos. Când nu mai suporta 
durerile, Okatsu îl ruga pe fratele ei să-i dea voie să înghită anestezic. 

— Conţine prea mult uzu şi mandarage, zicea el calm, privind-o 
drept în ochi. încearcă să suporţi durerea. 

— Atunci dă-mi ceva ca să mor în somn, îl im-plora Okatsu. 

Făcea probabil aluzie la poţiunea dată animalelor, care erau apoi 
îngropate sub prun. 

Otsugi ieşea din cameră în asemenea momente. Nu mai suporta să 
o vadă pe fiica ei chinuindu-se. Ochii lui Kae înotau în lacrimi. 

Otsugi revenea după câteva minute în cameră, ca să mai vorbească 
cu Okatsu. 

— Datoria unui medic este să salveze vieţi ome-neşti. El nu are 
voie să adoarmă definitiv un bolnav, chiar dacă durerile devin 
insuportabile. 

— Te rog, operează-mă, frate drag, ştiu că eşti un chirurg foarte 
bun. 

— Dacă ar fi posibil, crezi că te-aş lăsa să suferi ? 

— Atunci, te rog, deschide şi vezi ce-i acolo. Chiar dacă mor, o să 
fiu împăcată. Măcar ştiu că ţi-am fost de folos la experimente. 

Otsugi a scăpat un geamăt. O durea cumplit gân-dul morţii fiicei 
sale. Nu se mai simţea capabilă să scoată un cuvânt. Kae 1-a văzut pe 
soțul ei stăpâ-nindu-şi cu greu lacrimile. Aluniţa de pe gât pulsa. 

Spre sfârşitul anului, Otsugi a îndrăznit să aducă iar în discuţie 
problema care o frământa. Nici un membru al familiei nu avea chef să 
se pregătească pentru a întâmpina Anul Nou, atâta vreme cât cineva 
din casă era în pragul morţii. 

— Dacă Okatsu tot insistă, de ce nu vrei să-i pui un calmant sau 
anestezic pe o compresă ? 

— Nu are nici un efect la cancerul de sân. 

— Cel puţin îi mai schimbi starea de spirit. 

— Vrei s-o omor ? se răsti Seishu. 

Tonul lui o luă pe Otsugi prin surprindere. 

— Cum poţi să spui aşa ceva ? Cine crezi că vrea 

să-şi ucidă propria fiică ? Dacă aş putea, aş suferi eu în locul ei. 

— Dacă-i pun calmant pe compresă, o să o bage 

direct în gură. Nu ţi-ai dat seama de ce mi-a cerut aşa ceva ? 

Lui Otsugi i se tăie respiraţia, iar pe chipul ei se citea o spaimă 


teribilă. înțelegând că se înfuriase prea tare, Seishu a încercat să-i 
explice pe un ton mai calm tot ce-l apăsa pe suflet. 

— Cancerul de sân este fatal. Şi totuşi, nu pot afirma că nu s-au 
înregistrat şi cazuri de vindecare sau măcar de ameliorare. Când am 
fost student la Kyoto, am citit în Jurnalul de călătorie al lui 
Dokushoan Nagatomi despre un caz al medicului olandez din 
Nagasaki, Van Tanno. Iţi arăt imediat notițele pe care le-am transcris 
din cartea lui. 

Seishu luă de pe raft un caiet gros şi—1 deschise la pagina unde 
era pus semnul de carte. 

„S-a crezut tot timpul că un cancer de sân este incurabil. Există 
însă o carte de medicină olandeză în care sunt prezentate cazuri ale 
unor femei vindecate. Descoperit într-o fază incipientă, s-a făcut o 
incizie mică şi s-a îndepărtat tumoarea malignă, după care sânul a fost 
cusut la loc. Boala a fost ţinută sub control. înţeleg şi apreciez 
binefacerile unei asemenea operaţii, cu toate că eu nu m-am 
încumetat să fac aşa ceva. Sper că acest document preţios le va fi de 
folos generaţiilor viitoare." 

— Mamă, să ştii că am citit şi răscitit acest pasaj de când am aflat 
de suferinţa lui Okatsu. Tumoarea ei e mare cât pumnul meu şi-au mai 
apărut încă două, una la subraţ şi alta pe umăr. Aşadar, se extinde, iar 
starea ei e foarte proastă. E imposibil să reziste durerilor şi 
sângerărilor pe care le implică o operaţie. 

Dacă aş avea anestezice mai puternice, lucrurile s-ar schimba. 

— Am crezut că ai reuşit să găseşti un anestezic eficace. Cel puţin 
aşa am bănuit când am văzut că nu-ţi mai mor câinii şi pisicile şi că se 
plimbă zdra-veni prin curte şi prin grădină. 

— Animalele reacţionează altfel decât oamenii. Eu am făcut 
experienţe doar pe animale. N-am avut nici un subiect uman la 
îndemână. îmi dau seama cât îţi este de greu să te împaci cu gândul că 
ţi se prăpădeşte fiica. Dar să ştii că mi-e de zece ori mai greu ca doctor 
decât ca frate să văd că-mi moare pacientul. Mă simt frustrat că nu-mi 
pot depăşi limitele. Nici nu mai visez să devin vreodată un Hua Tu. Te 
rog din suflet să mă înţelegi şi pe mine, mamă. 

Conversaţia le-a fost întreruptă de un țipăt ce venea dinspre 
grădină. 

— Frate! Frate! 

— Ce s-a întâmplat ? întrebă Seishu, ridicându-se. 

Yonejiro intră, ţinându-l în braţe pe Byakusen, motanul cel alb. 

— Domnule doctor! Uitati-va! 

— Ce e? 

— A căzut de pe marginea verandei şi s-a lovit 

la cap de treptele din piatră. 

După câteva mişcări convulsive, Byakusen rămase nemișcat în faţa 


lui Seishu. Ii ţâşnea sânge din ochi, nas şi gură. 

— A căzut singur ? 

— Da. Mergea pe marginea verandei, s-a deze-chilibrat puţin şi a 
căzut cu capul înainte. 

Doctorul era puţin cam mirat. Testase animalul. Chiar şi când îl 
prinsese de ceafă şi îl aruncase de sus, aterizase cu bine pe pământ. 
Fusese sănătos tun şi avusese nervi de fier. I se părea ciudat că murise 
căzând de pe verandă. 

Cu vreo zece zile în urmă, Seishu încercase un anestezic pe 
Byakusen. Motanul dormise trei zile şi trei nopţi, nesimţind incizia 
intercostală şi sonda introdusă. De parcă ar fi fost mort. însă pulsul îi 
bătuse tot timpul regulat. După ce s-a trezit, i s-a dat să bea apă caldă 
sărată. A început să umble, împleticindu-se, ca beat. Pentru că nu 
mâncase trei zile, când a văzut bolul cu peşte şi cu terci de orez, a 
reacţionat normal. Pofta de mâncare nu-i fusese afectată. Insă când a 
trecut un şoarece pe sub nasul lui n-a schiţat nici măcar un singur 
gest. A rămas nemişcat. Se pare că medicamentul cel otrăvitor îi 
afectase creierul. 

Auzind gălăgie, Kae şi Otsugi şi-au făcut imediat apariţia. Au 
rămas ca trăsnite în faţa trupului neîn-sufleţit al lui Byakusen. Nu 
pentru că motanul murise. Se obişnuiseră cu evenimentele triste. Le 
îngrozea faptul că murise căzând, stupid, de pe o verandă nu prea 
înaltă. 

Okatsu s-a stins din viaţă pe data de 20 ianuarie. Cum moartea 
plutea deasupra lor, familia Hanaoka n-a prea avut chef de sărbătorit 
Anul Nou. Nici măcar Ryohei n-a cerut a doua porţie de zonil. 

1 Supă tradiţională de legume, cu turte de orez, care se serveşte în ziua 
de Anul Nou. 

Ryohei urmărise îndeaproape evoluţia bolii surorii sale. Moartea ei 
şi faptul că se stinsese atât de tânără l-au răscolit profund. Nu găsea 
răspunsuri la întrebările pe care şi le punea. S-a ridicat de la masă, 
lăsându-i pe toţi cu gura căscată, şi a luat-o la goană pe câmp. La 
întoarcere, le-a spus alor săi ce auzise prin sat: 

— Okatsu a murit din pricina blestemelor aruncate asupra ei de 
sufletele numeroaselor animale care şi-au găsit sfârşitul în casa 
noastră. 

— Gura! ţipă Otsugi la el. Să nu te mai prind că zici asa ceva! 

Otsugi se învineţise la față de furie. 

Familia Hanaoka nu neglijase niciodată ritualurile funerare 
destinate animalelor îngropate sub prun. Fiecare animal a avut parte 
de rugăciuni şi ofrande, sufletele lor fiind astfel împăcate. Rămâneau 
doar cele afectate de experimentele lui Seishu, precum Byakusen. 
Blestemul căzut asupra lui Okatsu putea proveni de la asemenea 
animale, pe jumătate moarte. Cel puţin aşa voiau să creadă. Kae era 


însă de părere că o asemenea presupunere l-ar putea nelinişti pe 
Seishu, astfel că încercă să-l liniştească pe cumnatul ei mai mic. 

— Nu lua moartea surorii tale ca pe un blestem. 

Dacă ar exista aşa ceva, fii convins că nu s-ar mai fi 

născut Koben. Vezi, ea creşte frumos şi e un copil 

normal. 

Nici n-apucă să termine de rostit cuvintele, că îşi dădu imediat 
seama de implicaţiile lor. Era însă prea târziu. Privirile lui Otsugi o 
săgetau cumplit. Dispe-rată cum era, pesemne că interpretase greşit 
vorbele 


lui Kae. Un blestem căzut doar asupra fiicei ei, Okatsu, blestem 
care o ocolea pe Koben. Otsugi n-a mai scos un cuvânt. Kae spera din 
tot sufletul ca aceasta să fi priceput că o asemenea interpretare ar fi 
fost complet lipsită de sens. 

Relaţia dintre cele două devenise şi mai încordată după moartea 
lui Okatsu. Kae, care avea şi ea un copil, înţelegea durerea soacrei la 
pierderea fiicei. Ar fi dorit să îngroape undeva amărăciunea provocată 
de Otsugi şi ura pe care i-o purta şi să încerce să-i fie aproape, dar 
soacra îşi vărsa toate necazurile şi resentimentele pe noră. Lui Kae i-a 
fost imposibil să se apropie de ea. în timpul funeraliilor nu şi-au vorbit 
deloc, iar apoi au comunicat doar prin intermediul lui Koriku, care 
împlinise treizeci de ani şi trecuse de vârsta măritişului. 

Ryoan Shimomura, care venea destul de des în vizită la familia 
Hanaoka după plecarea lui la templul My5ji, a participat la priveghi 
îmbrăcat în doliu şi i-a ajutat să pună la punct toate detaliile legate de 
funeralii. Seishu i se părea neobişnuit de trist şi de îmbătrânit, de 
parcă era suferind de multă vreme. Arăta, oricum, de mai mult de 
treizeci şi trei de ani. Ryoan avea în minte, în clipele acelea, imaginea 
lui Naomichi din ultimii lui ani de viaţă. După ce-au plecat cei care 
participaseră la priveghi, a încercat să-l consoleze pe Seishu în faţa 
coşciugului lui Okatsu. 

— Ştiu că e greu, însă nu trebuie să te laşi copleşit de tristeţe. Dacă 
te îmbolnăveşti, ce-ai rezolvat ? Şi Buddha o să se întristeze! Asta e 
viaţa, trebuie s-o iei ca atare. 

Seishu căscă ochii mari şi începu să urle: 

— Crezi că un doctor poate gândi ca un preot budist ? Atâta vreme 
cât o boală, indiferent de natura ei, aduce cu sine moartea, înseamnă 
că medicina e la pământ. Eu am omorât-o pe Okatsu. Eu am lăsat-o să 
moară pentru că nu am suficiente cunoştinţe, pentru că nu sunt 
priceput. înţelegi de ce sunt atât de disperat ? 

Până şi capacul sicriului părea că se cutremură de la urletele lui 
Seishu. 

Ryoan nu era singurul înspăimântat de reacţia doctorului. Cei mai 
mulţi dintre studenţi nu i-au mai suportat disperarea manifestată 
astfel şi-au părăsit încăperea. Nici măcar Shutei Nakagawa nu mai 
scotea un cuvânt. Toată lumea ştia că îl bârfise pe Seishu, susţinând că 
un medic trebuia să-şi opereze pacientul dacă acesta era oricum sortit 
pieirii. Probabil că se mai gândise între timp la vorbele lui 
răutăcioase, dându-şi seama, în cele din urmă, că un doctor avea 
datoria să recurgă la măsuri extreme numai atunci când considera că 
intervenţia chirurgicală prelungea viaţa pacientului. 

Ryoan Shimomura s-a întors la templul Myoji cu inima grea. 

X 

Într-o dimineaţă frumoasă de primăvară, Kae clătea rufele la 


fântână. Păsărelele ciripeau vesele. Natura se trezise la viată, iar 
vremurile de restrişte ramă-seseră doar o tristă amintire. Chiar si 
necazurile cu care se confruntase fostul senior al domeniului Kishu, 
Kagen'in Harusada, ţineau acum de istorie. Toată lumea ştia cât de 
mult îi ajutase pe săraci. Timp de mai bine de şase ani îşi folosise 
peste jumătate din venituri ca să-i salveze de la foamete pe locuitorii 
ținutului pe care-l guvernase. Perioada cea grea trecuse, iar 
succesorul său, Harutomi, se afla în al zecelea an de guvernare. Kae îşi 
amintea cu nostalgie de Kagen'in, pentru că poposise de multe ori la 
familia ei, adică la reşedinţa din Nate pe care Imose i-o rezervase. Kae 
îi servise cina de nenumărate ori. Despre actualul senior nu ştia mare 
lucru, dar auzise câte ceva legat de atracţia lui pentru extravaganţă şi 
de felul cum cheltuia economiile predecesorului său. Când cei bine 
situaţi îşi permiteau să ducă o viaţă de lux, atunci şi oamenii de rând 
se simțeau îndreptăţiţi măcar la un trai decent. In asemenea 
împrejurări, familia Hanaoka nu avea cum să treacă neobservată. Se 
cheltuise enorm cu nunta celor două 

surori mai mici ale lui Seishu. Koriku renunţase de bunăvoie la 
ideea de a se căsători. Gândindu-se la nenorocirile celor două fiice mai 
mari, Otsugi era hotărâtă să le ferească pe cele mici de aceeaşi soartă. 
Datorită reputației excelente a lui Seishu, fetele şi-au găsit soţi din 
familii de prestigiu. Una dintre ele locuia în îndepărtatul oraş Kuroe 
din provincia Umiguchi. 

In casa Hanaoka au mai rămas cinci persoane. Al doilea fiu, Jihei, 
şi-a deschis un magazin în Chonomachi, dincolo de râu, după ce şi-a 
terminat ucenicia la un negustor renumit, iar al treilea s-a făcut preot 
şi a ajuns, în scurt timp, stareţ al mănăstirii Shochiin de pe muntele 
sacru Koya. Ryohei, ultimul născut, era deja la Kyoto de patru ani şi 
studia medicina. Nemaifiind strâmtoraţi cu banii, pe el l-au putut 
ajuta fără probleme. 

Deşi mulţi dintre membrii familiei plecaseră, numărul locatarilor 
din casă crescuse datorită discipolilor lui Seishu, care plăteau taxe 
pentru practica pe care o făceau. Li s-a construit un fel de cămin şi li s- 
a angajat o servitoare care să se ocupe de ei. Casa Hanaoka devenise 
un soi de spital. 

Luând-o ca exemplu pe Otsugi, Kae a început şi ea să se aranjeze 
mai mult. Pentru că le mergea bine, ar fi putut duce o viaţă mai 
tihnită, însă nu-i stătea în fire să lâncezească în casă şi să nu facă 
nimic. Era sănătoasă şi-i plăcea să iasă în aer liber, să o bată soarele, 
să spele rufe şi să-şi bălăcească mâinile în apă. Când freca lenjeria de 
corp a soţului ei iubit, parcă prindea putere şi uita cu desăvârşire de 
răută-ţile soacrei. 

Trecuseră deja cincisprezece ani de când venise în casa Hanaoka, 
destul de mulţi ca să fi prins rădăcini puternice şi să nu mai sufere din 


cauza lui Otsugi. învățase s-o evite când presimţea că urma să se 
întâmple ceva neplăcut. In unele momente, privea relaţia cu ea cu 
înţelepciune şi îşi spunea în sinea ei că neînțelegerile erau fireşti, că în 
toate familiile lucrurile stăteau la fel. Dacă auzea vor-bindu-se despre 
legături frumoase între soacră şi noră, Kae avea convingerea că se 
păcăleau una pe alta. In general însă, nu reuşea să fie mai abilă decât 
Otsugi şi, de aceea, cele două personalităţi puternice se ciocneau 
inevitabil. 

Când terminase de clătit rufele şi se pregătea să arunce apa 
murdară, a văzut-o pe Koben venind în fugă la ea. 

— Mamă! Vino repede! Hai să vezi cum se joacă tata cu o pisică. E 
nemaipomenit! 

Copila se întoarse iute la locul distracţiei. Toţi studenţii erau în 
mare vervă. 

„Se joacă cu o pisică ?" se întrebă Kae în sinea ei. 

Kae s-a şters pe mâini şi s-a îndreptat spre lumea adunată în jurul 
lui Seishu. Acesta se afla în mijlocul grupului şi râdea cu poftă, ţinând 
o pisică în mână. Kae nu-l mai văzuse atât de vesel dinainte de moar- 
tea lui Okatsu. 

Când a zărit-o pe Kae, Yonejiro s-a apropiat de ea. 

— Mafutsu face tumbe în aer, zise el, strălucind de fericire. 

Văzându-şi soţia, Seishu a mai azvârlit o dată pisica în sus. Nu era 
chiar cel mai potrivit spectacol pe care-l putea oferi o asemenea 
vietate, însă motanul 

cel splendid în trei culori s-a răsucit ca un titirez, a mieunat şi a 
aterizat fără probleme. Mafutsu dormise trei zile într-un colţ, dar, de 
când se trezise, se comporta perfect normal. Nu ca Byakusen, care-şi 
dăduse obştescul sfârşit căzând de pe o verandă joasă. Kae se 
emoţiona la gândul că experienţele cu anestezice ale soţului ei făceau 
progrese vizibile. Eforturile lui susținute, de aproape zece ani, 
începeau să dea roade. încă puţin şi aveau să atingă perfecțiunea. 

Kae era atât de impresionată, încât nu se simţea în stare să scoată 
nici un cuvânt. 

Otsugi şi Koriku au venit şi ele în fugă. Seishu a făcut demonstraţia 
şi în prezenţa lor. 

— 1 se potriveşte perfect numele. Narcoticul. Ştii, mamă, Hua Tu a 
reuşit să opereze folosind apă cu mafutsu. 

— Mi se pare un succes extraordinar. Felicitări! Dacă ar fi trăit 
tata, s-ar fi bucurat enorm. 

Vocea lui Otsugi tremura de emoție. 

— Stai puţin! Deocamdată, pisica şi-a revenit, însă asta nu 
înseamnă totul. E o mare deosebire între pisici şi oameni. Aceeaşi 
cantitate de anestezic folosită pentru o pisică n-are nici un efect la o 
fiinţă umană. încă nu-mi dau seama cam ce doză pot folosi pentru a 


adormi un om fără să provoc efecte secundare nedorite. Asta e 
problema cu care o să mă confrunt de-acum încolo. 

O umbră de îngrijorare trecuse peste chipul lui Seishu. Sau poate 
că era doar foarte preocupat. 

Inteligenta lui mamă îi citi iute gândurile. O privi, încruntată, pe 
noră şi intră în casă fără să mai scoată 

un cuvânt. Kae chiar nu mai pricepea nimic. Cu toate că se 
obişnuise să nu mai pună la suflet toanele ciu-date ale soacrei, de data 
asta i-a picat greu îmbufna-rea ei în toiul bucuriei comune. 

„Cum de nu poate fi niciodată fericită ?" se în-trebă ea. 

Misterul avea să se lămurească peste câteva zile. într-o seară, pe 
când Kae se pregătea să-l ajute pe Seishu să-şi schimbe veşmintele, 
uşa s-a deschis încet şi Otsugi a intrat în camera lui în vârful 
picioarelor. Era târziu şi între soţi urma să se înfiripe intimitatea. Kae 
înţepenise locului, de parcă s-ar fi simţit vinovată. Otsugi a ignorat-o, 
s-a aşezat în faţa lui Seishu şi a început să vorbească cu un aer solemn 
şi impunător. De neconfundat. 

— Unpei, te rog să mă asculţi. Ceea ce vreau să-ţi spun acum e 
rezultatul multor ore de gândire şi frământare. 

— Ce anume, mamă ? 

— Am trecut şi pe la mormântul tatălui tău şi i-am împărtăşit 
intenţiile. Sunt încredinţată că ar fi făcut acelaşi lucru dacă ar fi fost 
în viaţă. 

— Despre ce vorbeşti ? 

— Vreau să fiu prima fiinţă pe care încerci expe-rienţele tale cu 
narcotic în apă fierbinte. 

Atât Seishu, cât şi Kae rămaseră cu gura căscată de uimire. Kae 
simţea că i se taie pur şi simplu răsuflarea. Seishu îşi reveni repede şi 
pufni în râs. 

— Cum poţi să-mi ceri aşa ceva ? Şi încă în toiul nopţii... Hai, nu 
te mai gândi la asta. Linişteşte-te si du-te la culcare. 

— Nici nu mă gândesc, zise ea apăsat. Toată lumea 

din jurul tău, cu excepţia unui prost, îşi dă seama foarte bine că nu 
vei face progrese vizibile fără 

experienţe pe fiinţa umană. Sunt mama ta, eu te-am născut, dragul 
meu Unpei, şi înţeleg mai bine decât oricine altcineva cât este de 
important pentru tine să reuşeşti. Ştiu că-ţi doreşti lucrul acesta. 

Cuvintele ei s-au înfipt în urechile lui Kae ca un cuţit. Aluzia era 
străvezie „...cu excepţia unui prost'»...sunt mama ta, eu te-am 
născut"... Iarăşi atitudinea aceea nesuferită, prin care arăta că e dea- 
supra tuturor. In următoarea clipă, Kae a reacţionat şi ea sub impulsul 
momentului. 

— Ba nu! Te rog să te foloseşti de mine. Eu m-am hotărât de mult 
să-mi ofer serviciile. 


— E absurd! strigă Otsugi pe un ton rece ca un ţurţure de gheaţă. 
Dacă păţeşte ceva nora mea iubită, cum o să mai dau ochii cu lumea ? 
Te rog să nu te amesteci, Kae. Tu trebuie să-ti vezi de tine si să ai grijă 
de prosperitatea familiei. 

— Cum puteţi să spuneţi aşa ceva ? Eu, nora dum-neavoastră, n-aş 
mai putea scoate capul în lume dacă v-aş permite să înghiţiţi 
medicamentul. N-aş mai fi fericită nici măcar o clipă. îmi asum eu 
orice respon-sabilitate, şi gata. 

— In nici un caz. Zilele îmi sunt numărate. Şi-aşa am trăit prea 
mult după pierderea soţului. Nu regret nimic. Mi-am crescut copiii 
frumos... Socot că mi-am făcut datoria de mamă. Când a murit Okatsu, 
as fi vrut să plec şi eu cu ea, crezând că viaţa nu mai avea nici un rost 
pentru mine. Unpei e la casa lui, are o soţie splendidă... Prefer să mă 
alătur soţului meu 

decât să mai trăiesc în casa asta unde tânăra generaţie se impune 
tot mai mult. Dacă trupul meu i-ar putea fi de vreun folos iubitului 
meu fiu, i-aş fi mai mult decât recunoscătoare. Tu mai ai un rol 
important în viaţă - să dai un moştenitor familiei. Până atunci, trebuie 
să ai mare grijă de tine. 

Dacă le-ar fi auzit cineva care nu cunoştea ade-vărata relaţie dintre 
ele, l-ar fi impresionat profund nobilul lor dialog. Numai că limba 
ascuţită a lui Otsugi nu o păcălea pe Kae. Câtă ironie în glas când i-a 
spus „nora mea iubită", când i-a amintit că mai avea „un rol important 
pe lume"! In felul acesta a vrut să-i atragă atenţia că n-a fost în stare 
să nască un băiat... şi nici un semn de sarcină după zece ani... Kae a 
tras concluzia că Otsugi pusese sare pe rană intenţionat. îşi cunoştea 
foarte bine partea vulnerabilă. 

Atunci şi-a ieşit din fire. Nu s-a mai putut stăpâni. 

— Se spune că femeia fără copii sau care naşte 

doar fete nu face doi bani. Eu n-am născut decât o fată. Ce rost mai 
am pe lume ? Cum să las o femeie bătrână să treacă prin chinurile 
unui experiment ? 

Prefăcându-se modestă, Kae avu astfel curajul să o numească 
„femeie bătrână" pe cea care făcea efor-turi disperate să nu-şi arate 
vârsta. Ii dădu astfel o lovitură cruntă. 

— Da, ai dreptate, sunt o femeie bătrână. Dar nu uita că sunt 
sănătoasă, cu toate că am născut opt copii. Fii convinsă că rezist 
oricărui experiment. 

— Nu vă las nici în ruptul capului. Datoria de noră mă împiedică 
să vă permit să vă sacrificați. 

— Chiar dacă tu te vei simţi împăcată, eu nu voi 

fi. În plus, eu m-am oferit prima. Aşadar, de mine trebuie să se 
folosească Seishu. 

Dialogul continua la nesfârşit, pe aceeaşi temă, iar Seishu simţea că 


nu mai rezistă. Se aruncă pe burtă şi urlă ca din gură de şarpe. S-a 
auzit cu siguranţă în toată casa. 

— Terminaaaaaaaaţi! Lăsaţi-mă în pace! 

Seishu a certat-o mai întâi pe Kae. Apoi i s-a adresat mamei: 

— Spuneai că nu mai ai mult de trăit şi că oricum nu-ţi pasă de 
zilele care ţi-au mai rămas. Eşti absolut convinsă că mori dacă iei 
medicamentele mele ? 

Seishu tremura de furie. Kae şi Otsugi au înlem-nit. Luate de valul 
disputei, nici una dintre ele nu s-a gândit la mândria doctorului. 

— Te rog să mă ierţi, zise Kae îndată. 

— Iartă-mă! Nu mi-am dat seama că te rănesc. 

Seishu s-a calmat pe loc şi a încercat, pe un ton blând, să le trimită 
la culcare. 

— Haideţi, potoliţi-vă! Am obosit şi mi-e somn. 

Femeile nu cedau însă prea uşor. Otsugi se pro-ţăpi iarăşi în faţa 
fiului ei şi încercă să-l convingă. 

— Dacă eşti atât de sigur că nu sunt dăunătoare, de ce nu te 
foloseşti de mine ? 

— Ba nu! De mine! insistă Kae. 

— Nu vreau s-o las pe nora mea să încerce! 

— De ce nu ? Ce-ar crede lumea despre Seishu dacă ar afla că a 
făcut experimente pe propria lui mamă? 

— Lumea n-are ce să zică. Eu m-am oferit! 

— Ba nu, eu! 

— îndrăzneşti să-ţi înfrunţi soacra ? 

— Nu cred că ar fi ceva de reproşat într-o ase-menea situaţie. 

Cele două se aprindeau tot mai tare. Fiecare lăsa impresia că o 
protejează pe cealaltă, oferindu-şi pro-pria viaţă, dar nu făceau decât 
să-şi arunce, pe ocolite, vorbe grele. 

Seishu afirmase adineauri că medicamentul lui nu provoca 
moartea. Nici una din ele nu se îndoia de asta. Mafutsu le-o 
demonstrase cu câteva zile în urmă. Se învârtise în aer şi aterizase cu 
bine pe pământ. însă nu alerga şi nu se juca. Moţăia la soare şi nici nu 
prea băga în seamă şoarecii care-i treceau pe la nas. E straniu ca o 
pisică să nu alerge după şoareci. Văzuseră destui câini şi pisici care, în 
urma „tratamentului”, bântuiau prin curte şi prin casă ca nişte stafii. 
Cu atât mai primejdioasă putea fi poţiu-nea pentru un om. Nu se ştie 
ce reacţie urma să provoace în organism. Trebuia neapărat luat în 
calcul un asemenea pericol. 

Pe Seishu îl durea faptul că mama şi nevasta des-făşurau în faţa lui 
o „luptă atât de frumoasă". Le privea cu amărăciune, dar nu-şi 
permitea să intervină. Disputa dintre cea care îl născuse şi mama 
propriului său copil nu se rezolva cu bisturiul. Nici măcar renu-mitul 
doctor Caspar nu îl putea ajuta. Când cedase nervos, începuse să urle. 


Acum, încerca să privească lucrurile din perspectivă medicală şi parcă 
nici nu le mai auzea certându-se. 

— Am înţeles. 

Lăsa impresia că ajunsese la o decizie cu toată fiinţa lui. Ochii îi 
sclipeau, însă nu din pricina lacrimilor. 

Conturul sprâncenelor era şi el grăitor. Aluniţa de pe gât nu-i 
tresărea. 

— Am înțeles! Am să mă folosesc de amândouă. 

Tot trebuia să-mi testez medicamentul într-o bună zi. 

Kae se simţea vlăguită şi vedea negru înaintea ochilor. Otsugi, 
ţinând să aibă ea ultimul cuvânt, zise: 

— Dacă ne vrei pe amândouă, atunci o să fiu eu prima. 

Au hotărât să nu pomenească nimănui din casă despre intenţiile 
lor. Experimentul urma să rămână secret şi în nici un caz nu trebuia să 
ajungă la urechile studenţilor. Lui Koriku i s-a spus că mama ei avea 
să facă un tratament pentru o boală mai veche. Doar ei trei ştiau 
adevărul adevărat. 

Seishu avea totuşi nevoie de timp ca să pregă-tească o doză 
potrivită. A trecut o lună. Cu o zi înainte, Otsugi şi-a pieptănat părul 
cu multă grijă şi apoi 1-a spălat frumos. Kae a vrut s-o ajute, însă a 
înlemnit când a văzut-o pe Otsugi la fântână. Părul soacrei era prea 
scurt ca să aibă nevoie de ajutor. Părul negru şi des cu care se 
mândrise Otsugi o viaţă nu mai crescuse şi-i ajungea doar până la 
umăr. Kae îsi amintea că la a saizecea aniversare, cu doi ani în urmă, 
nu văzuse nici un fir alb la ea. Abia acum şi-a dat seama că soacra ei 
îsi smulsese toate firele încă- 

runţite. Totuşi, Kae nu înţelegea cum de părul nu-i trăda vârsta. 
Era invidioasă. 

Otsugi se spăla afară, expunându-şi fără nici o ruşine spatele şi 
umerii. Şi-a clătit de câteva ori părul în apa caldă care conţinea 
scrobeală făcută din alge de mare şi plante agăţătoare. îşi întindea 
părul, îl mângâia, îl încolăcea pe degetele-i subţiri. Kae o 

privea, împietrită. Scena i se părea de rău augur. Soacra ei lăsa 
impresia că se aşteaptă să părăsească această lume. In ciuda 
asigurărilor pe care i le dăduse Seishu, Otsugi se pregătea pentru tot 
ce putea fi mai rău. Kae se gândea la situaţia ce-o aştepta dacă soacra 
ei murea. Parcă îi auzea pe săteni lăudându-i curajul... Tot restul vieţii 
asta avea să audă. Oricum, venea şi rândul ei. Urma să se spele în 
curând pe cap, în acelaşi fel. Un spălat ritual. în timp ce privea spatele 
soacrei, simţea parcă hotărârea acesteia de a o lua pe lumea cealaltă şi 
pe Kae. Au trecut-o fiori de groază. 

„Oare mai există pe lume o astfel de femeie, care să se spele pe cap 
atât de liniştită în asemenea împre-jurări ?" se întrebă Kae. 

Koriku venea cu o găleată plină cu apă caldă, însoţită de Kiba, 


cățelul cu pete albe. Kae 1-a auzit lătrând. Hotărâtă să renunţe la 
spectacolul oferit de Otsugi, intenţiona să intre în casă, însă în clipa 
aceea a simţit ceva moale sub piciorul drept şi l-a auzit pe Kiba 
chelălăind. S-a dat îndărăt, dar a fost prea târziu. Kiba a sărit în sus si 
s-a învârtit ca un titirez. Nici nu i se mai distingeau petele de pe 
spatele alb. A scheunat prelung şi a căzut pe burtă. Sângele i-a ţâşnit 
pe gură. 

Koriku a tipat şi şi-a acoperit faţa cu mâinile. Găleata a căzut, apa 
s-a vărsat. Kae privea stupefiată leşul. Nu-i venea sâ-şi creadă ochilor! 
Nu putea să mai scoată un sunet. Cum de-a fost în stare să-l calce în 
picioare ? 

— Kae! Ce-ai făcut ? Cum poţi fi atât de neatentă ? Mai ales în 
asemenea împrejurări! 

Otsugi era palidă la faţă şi apa-i picura de pe părul proaspăt spălat. 
O copleşea pe Kae cu reproşuri, însă acestea au făcut-o să revină mai 
repede cu picioarele pe pământ. 

In dimineaţa următoare, Kae i-a aranjat lui Otsugi aşternutul în 
camera lui Seishu. Soacra a îmbrăcat un nemakil şi s-a întins. Stătea 
liniştită, cu faţa în sus. îsi pieptănase frumos părul, pe care şi-l spălase 
cu o zi în urmă şi-l unsese cu ulei parfumat. Femeile bolnave nu-şi 
strângeau de obicei părul, fiind astfel pregătite dacă perna le aluneca 
de sub cap. Ca să arate mai ordonată, Otsugi îşi pusese şi o bentiţă de 
mătase, de un verde-deschis. Se numea „bentiţa bolnavei', iar 
şnururile acesteia îi atârnau pe faţă, pornind de la tâmpla stângă. 

Seishu pregătise poţiunea. In cameră nu erau decât ei trei. Otsugi 
apucă liniştită ceşcuţa şi-l întrebă pe Seishu: 

— Cam în cât timp îşi face efectul ? 

— O oră, două, în funcţie de organism. 

— Daaaa ? 

Seishu şi Kae o priveau cum bea licoarea, solemnă, cu o expresie 
sublimă de martir pe chip. 

— N-a fost atât de amară pe cât mă aşteptam. 

— Am îndulcit-o ca să-ţi fie mai uşor s-o bei. 

— E grozav că un om poate adormi de la aşa ceva! 

— E un medicament puternic. Aşadar, te rog să te întinzi si să stai 
liniştită. 

— Dar aş vrea să-ţi mai spun ceva. 

— Ce doreşti, mamă ? 

1 Chimono care se îmbracă în loc de pijama. 

— Aş vrea să-l adopţi pe Rydhei după ce se în-toarce acasă. 

— Să-mi adopt propriul frate ? 

— Da, te rog. Mă îngrijorează faptul că familia Hanaoka nu are 
moştenitor. Să nu cumva să-ţi ima-ginezi că mă aştept să mor de la 
doctoria asta bună şi dulce, însă m-am mai gândit la asta cu multă 


vreme în urmă. Te rog, adoptă-l pe Ryohei. 

— Bine, stai liniştită. Dacă tot studiază medicina, sunt convins că 
va fi un urmaş de nădejde. 

— Mi-ai luat o piatră de pe inimă. 

Otsugi s-a băgat în aşternut şi şi-a aranjat părul pe pernă şi bentiţa 
ca să arate cât mai bine. A închis ochii. 

— Dacă te doare stomacul sau simţi ceva ciudat, 

să mă anunţi imediat. Vom sta cu rândul la căpă 

tâiul tău. 

Otsugi a încuviințat uşor. Lăsa impresia că-şi drămuieşte fiecare 
strop de energie şi încearcă să rămână perfect calmă, aşa cum o 
sfătuise fiul ei. Lui Kae i se părea tare caraghioasă, de-a dreptul 
comică, precum o actriţă pe scenă. Femeia de ieri, care o străfulgerase 
cu privirea printre şuviţele ude, nu semăna câtuşi de puţin cu bătrâna 
frumoasă care ţinea ochii închişi, parcă în aşteptarea morţii. Dacă o 
priveai atent, observai ridurile din jurul ochilor, însă trebuia să 
recunoşti că arăta încă foarte bine pentru vârsta ei. In comparaţie cu 
chipul doamnei Imose, mama lui Kae, care se stinsese din viaţă cu doi 
ani în urmă, Otsugi părea mult mai tânără. Care era secretul ei? Nu se 
poate să fie vorba doar de îngrijirea minuțioasă a tenului şi de atenţia 

acordată ţinutei. Sigur ştia o metodă de împiedicare a îmbătrânirii! 

Când veneau pacienţi, Seishu le lăsa pe cele două femei singure. 
Poţiunea nu-şi făcea efectul prea repede. Otsugi ţinea ochii închişi. 
Kae nu scotea nici un cuvânt. Tăcerea din cameră era apăsătoare. Doar 
respiraţia femeilor rupea liniştea desăvârşită. Până nu cu multă vreme 
în urmă, pe rogojinile din încăpere zăcuseră câini şi pisici. Muriseră. 
însă vechile experienţe îşi lăsaseră amprenta. Mai plutea miros de 
animale, medicamente, duhoare de vomă şi sânge uscat. Duhnea a 
putred, a moarte. Un aer sufocant. Kae privea, fără să clipească, faţa 
adormită a soacrei şi se întreba dacă trupul acesteia urma să aibă 
aceeaşi soartă. 

Pe Kae o irita faptul că Otsugi îi ceruse lui Seishu să-l adopte pe 
Ryohei. Trecuseră zece ani de când o născuse pe Koben şi de-atunci nu 
mai rămăsese însărcinată. Regreta amarnic acum că o luase gura pe 
dinainte în timpul ultimei dispute cu Otsugi, în care recunoscuse că nu 
valora nimic atâta vreme cât nu fusese în stare să nască si un băiat, 
moştenitorul familiei. Ii era limpede că, prin propunerea făcută, 
Otsugi nu urmărea decât să o elimine din arborele genealogic al 
neamului Hanaoka. O avea pe Koben, iar Seishu ar fi putut foarte bine 
să-l adopte pe soţul fiicei ei, când avea să se căsătorească. 

Kae îşi muşca buzele. Şi-a amintit cu amărăciune de zilele în care 
Otsugi şi-o dorise ca noră. O stră-fulgera cu privirile acum. Ştia că o 
ura din tot sufletul şi că acceptase experienţa numai ca să-şi arate din 

nou superioritatea şi cu speranţa că o va târî şi pe ea pe lumea 


cealaltă. 

însă Kae o avea pe Koben. Dacă ar fi păţit ceva, cine i-ar fi îngrijit 
fetiţa până la vârsta la care urma să-şi întemeieze propriul cămin ? 
Gândindu-se la viitorul lui Koben, pe Kae au trecut-o fiorii. 

Obrajii lui Otsugi, de obicei palizi, au prins culoare şi respiraţia i s- 
a întețit. Aveai impresia că suferă. A deschis puţin ochii, dar i-a închis 
imediat, din reflex, văzând-o pe noră alături. Kae a plecat imediat 
după Seishu. 

Doctorul i-a luat pulsul. 

— Te doare, mamă ? 

— Nu. Doar simt că ard toată. 

— E din cauza medicamentului. Nu te-ngrijora! 

— Nu sunt îngrijorată. Nu eu te-am chemat, ci Kae. 

Seishu avea mulţi pacienţi. Unii soseau de departe şi căutau 
găzduire la oamenii din Hirayama, ca să poată veni la doctor în 
fiecare zi, până se vindecau. Seishu s-a întors îndată în camera de 
consultaţii. 

După un sfert de oră, Otsugi a început să se zvârcolească. S-a smuls 
brusc din mâinile lui Kae, a gemut şi şi-a arcuit corpul. Capul i-a căzut 
de pe pernă. A dat din picioare până s-a dezvelit şi a pornit să se 
zgârie pe piept. Seishu a intrat în clipa în care Kae s-a ridicat să plece 
după el. 

— Mamă! Mamă! strigă el, scuturând-o de umeri. Otsugi 1-a auzit. 
Avea ochii roşii. 

— Dragul meu Unpei... 

— Te doare, mamă ? 

— Nu, dar simt că se învârte lumea cu mine. Du-rerea e 
suportabilă... Unpei! 

— Ce doreşti, mamă ? 

— Eşti copilul meu... 

— Desigur. 

— Numai al meu. 

— Bineînţeles, zise el râzând, pe un ton de răsfăţ. 

După ce-a liniştit-o, s-a întors la pacienţi. 

Otsugi respira tot mai greu şi din când în când 

se zvârcolea puţin. Kae nu-şi revenea din pricina celor auzite. Cu 
toate că delira pe jumătate, Otsugi avusese grijă să proclame că Seishu 
era doar al ei. Pe soţie o excludea complet. 

Kae şi-a amintit de naşterea lui Koben, de durerile cumplite ale 
facerii, de felul cum şi-a revenit până la urmă. Auzise că prima naştere 
e cea mai grea şi de aceea nu se uită. Poate de aceea şi Otsugi simţea 
că Seishu era cel mai preţios dintre copiii ei. 

„Vrea să-i acapareze dragostea", îşi zise Kae, încercând să-şi revină. 
îşi dădea seama că nu avea nimic altceva în comun cu Otsugi decât 


faptul că lăsau amândouă moştenitori familiei Hanaoka. După moartea 
lui Okatsu încercase s-o evite, ca să se mai atenueze neînțelegerile. 
Eforturile ei nu fuseseră apreciate, iar prăpastia dintre cele două se 
adâncise tot mai mult. 

In timp ce-o privea pe Otsugi dormind adânc, Kae se simţi cuprinsă 
de remuşcări, iar gândurile rele şi amare începură să se mai risipească. 
Ba chiar îi era milă de fiinţa care, cu puţină vreme în urmă, a vrut să 
se asigure că Seishu îi aparţinea doar ei. Poate avea să moară... sau să 
rămână infirmă, la fel ca pisicile 

şi câinii care nu-şi mai reveniseră complet. Prinsă în mrejele 
bătăliei din sufletul ei, a uitat, o vreme, de ura pe care i-o purta. 

Otsugi părea destinsă. Nu se mişca. Tenul îşi recăpăta culoarea de 
ceară, iar pielea, luciul obişnuit. Kae i-a luat pulsul. Era absolut 
normal. în timpul somnului, dorința de a-şi urî şi insulta nora o 
părăsise. 

— Mamă! îi şopti Kae la ureche. 

Otsugi nu răspunse. Poate n-o fi auzit-o. Oricum, nu se mişca. 

Când se zbătuse, chimonoul i se desfăcuse, dezvă-luind astfel sânii 
ei scofâlciţi, care arătau ca două făpturi plăpânde. înainte de a se duce 
după Seishu, Kae i-a aranjat chimonoul, a petrecut frumos parte peste 
parte şi i-a îndreptat picioarele. Se depărtaseră unul de altul. 

Pe la prânz, efectul anestezicului a atins punctul culminant. Kae i-a 
spus lui Seishu cum stăteau lucru-rile, însă acesta a aruncat doar un 
ochi în cameră şi a anunţat-o că pleacă să mănânce. Pe Kae a surprins- 
o indiferența lui. 

— Eşti sigur că totul e în ordine ? S-a cam zvâr-colit ... Nu pot 
apărea efecte secundare ? 

— Nu-i nici un pericol, răspunse el calm. într-a-devăr, i-am pus un 
pic de mandarage în băutură, însă am adăugat şi un antidot. N-am 
folosit strop de HZU. Am amestecat poţiunea cu sake. Aşadar, băutura 
alcoolică si-a făcut efectul. S-a îmbătat si doarme dusă. 

Dezamăgirea lui Kae era evidentă. îi părea chiar rău că se lăsase 
impresionată de pretinsa suferinţă 

a soacrei. Fără uzu, îşi revenea cu siguranţă. Şi-a amintit iar cât de 
mult o ura pentru că se arătase atât de posesivă față de Seishu şi 
pentru tot ce-i făcuse. O cuprindea sila, pur şi simplu, când îşi amintea 
de ţinuta oribilă din timpul somnului. Regreta că-i aranjase chimonoul 
şi că n-o lăsase în poziţia aceea dizgraţioasă. Era convinsă că soacra ei, 
care ţinea atât de mult la modul cum arăta, s-ar fi ruşinat teribil la 
trezire. 

Seishu a luat masa pe îndelete şi apoi s-a întors în camera lui. 

— Mamă! Mamă! strigă el destul de tare. 

Otsugi părea că nu-l aude. Kae îi aranjase cu 

puţin timp în urmă „bentiţa bolnavei”. 


— S-a mişcat! şopti Seishu. 

Kae se întreba cât din ceea ce îi spusese soţul ei era adevărat cu 
privire la dozajul potiunii. Era chiar atât de inofensivă ? 

Seishu a dat pătura la o parte şi i-a desfăcut partea de jos a 
chimonoului. Kae era şocată, dar şi foarte curioasă în legătură cu ce 
urma să se întâmple. Soţul ei a ciupit-o de partea interioară a coapsei - 
locul cel mai sensibil. 

— Auuu! ţipă Otsugi, mişcându-se. 

— E vlăguită, dar peste vreo jumătate de oră o 

să deschidă ochii si o să se mişte. Cheamă-mă atunci. 

S-a dus iar la pacienţii lui. Kae amuţise din cauza şocului. Cum era 
cu putinţă ca Seishu să bage mâna între picioarele altei femei chiar în 
prezenţa soţiei sale? Amintindu-şi de nopţile petrecute cu el, o treceau 
fiori de groază. Chiar dacă ştia prea bine că femeia îi era mamă, iar el 
nu era decât doctorul care 

îşi testa pacientul care dormea, Kae tot nu s-a liniştit. Cum a putut 
să facă aşa ceva ? Otsugi dormea în continuare de parcă nu s-ar fi 
întâmplat nimic. Pe chipul ei senin se citea mulţumirea de sine. Poate 
că nici nu dormea... O fi ştiut că fiul ei o pipăise între picioare în timp 
ce soţia privise descumpănită. Kae era tot mai sigură că Otsugi doar se 
prefăcuse. Nu găsea altă explicaţie pentru reacţia pe care o avusese. 

Otsugi s-a trezit în mai puţin de treizeci de minute, aşa cum 
prevăzuse Seishu. A privit, ameţită, în jur. Văzând-o pe Kae, a 
întrebat: 

— Cât am dormit ? 

— Aproape o oră. 

— Da? N-am auzit nimic. Medicamentul si-a făcut aşadar efectul. 

închise ochii iarăşi, mulţumită. Lui Kae îi venea să urle, să ţipe în 
gura mare că poţiunea nu conţinuse nimic periculos, că nu se făcuse 
nici un experiment şi că pe Otsugi o treziseră ciupiturile, nu bisturiul. 
Seishu era în camera de alături. Oricum, Kae nu şi-ar fi permis să 
rostească aşa ceva cu voce tare. 

Când Seishu a aflat că mama lui s-a trezit, a intrat imediat în 
camera ei cu un bol mare în mână. 

— Mamă! 

— Da, dragul meu. S-a terminat cu experimentul ? 

— Da, gata! Te doare capul ? 

— Nu. 

— Vezi bine ? 

— Da, foarte bine. 

— Prin urmare, totul e în ordine. Ridică-te şi bea asta. 

Văzând bolul din mâna lui, Otsugi a încercat să se ridice, dar n-a 
reuşit. Kae s-a apropiat de ea şi a susţinut-o de la spate. Nu se ştie de 
ce părea atât de mulţumită, însă a acceptat ajutorul nurorii şi s-a lăsat 


cu toată greutatea pe braţele ei. 

— lar medicamente ? 

— E ceai... ca să-ti refaci forţele în câteva minute. S-ar putea să te 
înţepe puţin pe limbă, dar o să te simţi bine pe urmă. 

Otsugi apucă bolul. Pentru că transpirase în tim-pul somnului, îi 
era foarte sete. 

— Mă simt foarte bine acum. Experimentul tău 

e un mare succes, îi spuse Otsugi cu un zâmbet fermecător. 

Seishu plecă fruntea, smerit. 

— Iti mulțumesc, mamă. 

Lui Kae îi venea să râdă, însă dacă se pornea nu se mai oprea 
câteva zile. Apoi, nu era politicos să râdă de soacră în prezenţa fiului 
ei. Nu voia să-l supere pe Seishu. Prin urmare, plecă şi ea fruntea, 
serioasă. 

Seishu i-a atras atenţia mamei lui să stea în pat două-trei zile, să 
mănânce la început doar fiertură de orez şi abia apoi să-şi reia mesele 
obişnuite. 

In hol era agitaţie mare. Probabil că fusese adus un rănit. 

Otsugi era într-o vervă deosebită. De multă vreme nu i se mai 
adresase lui Kae pe un ton mieros. 

— Kae! Uită-te la mine! Sunt convinsă că te-ai liniştit. N-ai de ce să 
te îngrijorezi, vezi bine. Poate că nici nu e nevoie să mai 
experimenteze şi pe tine medicamentul ăsta. 

Kae era gata-gata să explodeze. Nu mai suporta aerul ei îngâmfat. 
Ii venea să-i spună: „N-ai luat nici un medicament. Mi-a spus Seishu că 
nu ţi-a pus nimic dăunător pentru că eşti bătrână. Adevăratul 
experiment îl va face pe mine, probabil". 

Insă Kae s-a abținut de la orice comentariu. I-a răspuns soacrei pe 
un ton cât se poate de plăcut: 

— Sunt foarte liniştită. Mă bucur că vă simţiţi bine. 

XI 

Experimentul ar fi trebuit să rămână secretul celor trei, numai că, 
nemaiîncăpându-şi în piele de bucurie şi mândrie, Otsugi le povestise 
lui Koriku şi Yonejiro Imose prin ce trecuse. După aceea, în zece zile a 
aflat toată lumea şi numele lui Otsugi era pe buzele tuturor. Kae se 
simţea din ce în ce mai prost. Când rămânea singură cu Seishu, îl 
implora să se folosească de ea pentru a testa anestezicul. 

— Mama nu ştie adevărul, dar le spune tuturor ce reuşită 
nemaipomenită a fost experimentul tău. Cred că va veni momentul 
când te vei simţi stânjenit. Ce te faci dacă îţi solicită cineva anestezic 
pentru o operaţie ? 

— Hm, ai dreptate. 

— Fac orice sacrificiu pentru a-ţi apăra reputaţia. Chiar dacă 
trebuie să înghit o cantitate mare, cu un dozaj puternic. Un om 


anesteziat nu se trezeşte de la o simplă ciupitură! Aminteşte-ţi că 
Byakusen şi Kiba n-au schiţat un gest şi n-au scos un sunet când le-ai 
înfipt bisturiul între coaste. N-am dreptate ? 

— Am folosit doar zece procente de mandarage şi nici un strop de 
byakushil sau uzu. Părerea mea 

1 Angelica dahurica, plantă de leac. 

e că un amestec în proporţie de optzeci de procente de mandarage 
şi douăzeci de uzu îşi va face efectul la om. 

— Atunci, încearcă-l pe mine. 

-Hm. 

Seishu şovăia. Soţia lui insista. Treptat, propria ambiţie şi 
sacrificiul de dragul ştiinţei au biruit. Nu mai exista loc pentru 
sentimentalism şi milă. După şase luni, Seishu făcea al doilea 
experiment. De fapt, primul adevărat. Poţiunea conţinea o cantitate 
mare de mandarage. Nici nu se putea compara cu cea pe care o 
folosise pentru Otsugi. A combinat-o cu uzu, byakushi, senkyux, din 
fiecare câte puţin. Şi-a notat, conştiincios, întregul dozaj. Pagina opusă 
a lăsat-o liberă pentru a însemna reacţiile lui Kae. A pus caie-tul lângă 
pat, cu pagina albă la vedere. 

Kae şi-a amintit dezamăgirea lui Otsugi când Seishu a anunţat-o că 
era acum rândul soţiei sale să încerce anestezicul. 

Kae s-a spălat pe cap cu o zi înainte. Nu ca s-o imite pe Otsugi, însă 
aşa se cădea. Avea un păr lung şi frumos. Koben a ajutat-o să-l 
descurce. 

Era o zi plăcută şi însorită de toamnă. Firele lungi şi dese luceau în 
bătaia soarelui. In timp ce-l spăla în apa plină de clăbuci, Koben, care 
avea aproape zece ani, exclamă: 

— Doamne, ce lung e! Când o să fie şi al meu la fel ? 

Emoţiile dinaintea experimentului o sensibilizaseră 

pe Kae şi-i venea tot timpul să plângă. I se părea că exclamaţia 
sinceră a copilei suna a despărţire. 

1 Rizom de cnidium. 

— De ce plângi ? 

— Mi-au intrat clăbuci în ochi. 

în timp ce-şi ştergea părul cu prosopul, lui Kae i s-a părut că aude 
un foşnet. A întrebat-o pe Koben dacă era cineva prin apropiere. 

— Bunica se uită la tine. 

Prezenţa lui Otsugi a îndârjit-o. Chiar dacă şi-o fi dat seama că a 
vărsat câteva lacrimi... Voia să dea dovadă de curaj în faţa fiicei. 

Kae a mai făcut şi alte pregătiri. Şi-a pus lângă aşternut nişte sfori 
lungi şi rezistente. In ziua urmă-toare, după ce şi-a legat genunchii şi 
gleznele cu fâşii de bandaj, rămase de la Seishu, şi-a acoperit picioa- 
rele cu nemaki. învățase multe de la bunica ei, care lucrase la castel. 
Ştia şi cum să folosească sabia scurtă, însă si cum se face un nod, atât 


de necesar samu-raiului care urma să-şi facă sepukku. Tot bunica îi 
spusese că nodul se strângea tot mai tare pe măsură ce te zbăteai. 
Aşadar, Kae şi-a legat picioarele cu sfori, pe care le-a petrecut apoi de 
câteva ori în jurul taliei şi le-a tras peste chimono. Voia să fie sigură 
că n-o să-şi dezvăluie goliciunea în faţa soacrei sale în clipa când nu 
va mai fi conştientă şi va începe să se zbată. Şi că aceasta nu se va 
simţi datoare să-i aranjeze chimonoul. O liniştea faptul că Otsugi urma 
să-şi dea seama cum se comportase ea însăşi în clipa în care avea s-o 
vadă pe Kae. 

Ca măsură de precauţie, Kae nu mâncase cu o seară în urmă. Dacă 
nu avea nimic în stomac, nu vomita, iar medicamentul îşi făcea efectul 
mai repede. 

După ce şi-a aranjat totul, s-a pregătit să înghită poţiunea 
preparată de soţul ei. 

— Ţine-ţi respiraţia! O să alunece mai uşor, o 

sfătui Otsugi, care avusese parte de o experienţă asemănătoare. 

Numai că licoarea se deosebea complet de cea pe care o înghiţise 
soacra ei. Seishu o îndulcise. Cu toate astea, era cumplit de amară. 
Kae s-a încruntat si a băut-o din trei înghiţituri. A simţit îndată 
înțepături pe limbă şi în gât. Avea senzaţia că se sufocă şi n-a mai 
izbutit să scoată decât un sunet răguşit, greu de descris în cuvinte. 

— Vrei apă ? întrebă Seishu. 

Kae încuviinţă, instinctiv. Limba şi gâtul o ardeau cumplit. 

— Mamă, te rog să aduci nişte apă. 

Otsugi ieşi pe uşă imediat şi se întoarse cu apă. In mod vădit, nu-i 
făcea plăcere să-şi servească nora. 

Seishu nu fusese atât de grijuliu cu mama lui. Simţindu-se rău, Kae 
nici nu se mai putea bucura de atenţia soţului ei. A băut ca un câine 
însetat şi-a început să geamă. li părea rău că n-a mai avut răgaz să-şi 
spună ultima dorinţă, aşa cum făcuse Otsugi. Lucrurile se 
precipitaseră. O fierbinţeală groaznică îi cuprinsese tot trupul. Faţa şi 
urechile îi ardeau, iar dogoarea din stomac era pur şi simplu 
sfâşietoare. 

— Koben! Koben! 

— Ce-i cu Koben ? 

— Ai grijă de ea. 

— Stai liniştită. N-o să mori. 

— Dar... te implor! Koben! 

— Am înţeles. 

— Koben e copilul tău. 

— Linisteşte-te! 

Deşi suferea cumplit, Kae era fericită că soțul ei se afla atât de 
aproape de ea. Cu câteva clipe înainte de a-şi pierde cunoştinţa, 
observase că alunița lui nu se mişca. Nu se gândise nici o clipă că 


Otsugi era de față şi că remarca ei privind-o pe Koben putea fi 
interpretată greşit. Otsugi înțelesese că-i plătea cu aceeaşi monedă. 
înainte să adoarmă, şi ea îl rugase pe Seishu să-l adopte pe Ryohei. La 
Kae, acţionase în subconştient instinctul matern. 

Poţiunea îşi făcea efectul mult mai repede decât la Otsugi. Arşiţa îi 
măcina tot trupul. Kae se zvârcolea şi ţipa, fără să-şi dea seama că o 
auzeau pacienţii de alături. N-a apucat să afle că Seishu îi ceruse lui 
Ryoan Shimomura de la templul Myoji să-i preia sarcinile, ca el să 
poată sta tot timpul în preajma ei. Febra mare şi delirul au durat 
câteva ore, apoi Kae a căzut într-un somn adânc. 

A dormit neîntrerupt trei zile şi două nopţi. Seishu i-a luat mereu 
pulsul şi şi-a notat în carneţel toate reacţiile ei. Ii pregătise şi o supă 
din fasole neagră, ca antidot. I s-a adus aşternutul în aceeaşi cameră, 
lângă al soţiei, dar n-a închis ochii nici o clipă, rămânând s-o vegheze 
continuu. Otsugi era şi ea prin preajmă, aproape tot timpul. Nici nu 
apucase să-şi mai pună chimonoul de noapte. Stătea cu privirile 
aţintite la trupul nemişcat al nurorii şi la fiul ei, ai cărui ochi se 
înroşiseră de oboseală. 

Ryoan nu mai trecuse pe la familia Hanaoka de la moartea lui 
Okatsu. Era fericit că fusese chemat, însă fericirea lui avea să fie de 
scurtă durată. Când 

a aflat ce s-a întâmplat, s-a schimbat la faţă. Spre deosebire de 
ceilalţi asistenţi ai doctorului, el era la curent cu medicamentele şi nu 
i-a fost deloc greu să-şi dea seama cât de puternică fusese concentraţia 
anestezicului din spusele lui Yonejiro. Odată înghiţit, nu mai era nimic 
de făcut. Pe Ryoan l-a surprins puterea de autosacrificiu a acelei 
femei simple pe care credea că o cunoaşte şi pe care o ştia, de fapt, 
încă de când fusese acceptată ca membră a familiei Hanaoka. Cu atât 
mai mare i-a fost mirarea când a aflat că tocmai ea se oferise ca 
subiect al experimentului. 

În a treia zi, dis-de-dimineaţă, s-a simţit obligat să vorbească cu 
Otsugi, care tocmai ieşea din cameră. 

— Nu-mi place că doarme întruna, fără să mănânce nimic. Mi-e 
tare teamă că situaţia se va înrăutăţi şi mai mult. Ar trebui s-o treziţi 
şi să-i daţi ceva de mâncare. 

Nu şi-ar fi permis să-i spună aşa ceva lui Seishu, care avea ochii 
cârpiţi de oboseală. 

— Poate Kae a dorit să moară, însă, dacă se prăpădeşte, cea mai 
distrusă voi fi eu. Mă rog din tot sufletul să-şi revină cât mai repede. 
Unpei o fi având planurile lui, pe care nu-şi permite să ni le aducă la 
cunoştinţă, şi nu mă pot amesteca în treburile sale, dar mi-e inima 
frântă. Ştii, eu mi-am revenit după vreo oră atunci când am înghiţit 
medicamentul. Kae e prea sensibilă, am impresia, şi experimentul se 
va duce pe apa sâmbetei. Dacă Seishu ar fi repetat experimentul pe 


mine, aşa cum l-am rugat de nenumărate ori, nu s-ar fi întâmplat 
nenorocirea asta şi eu n-aş mai suferi acum. Dar Kae s-a încăpățânat... 

Ryoan, te rog să-i recunoşti meritele şi să te rogi 

pentru ea. Nu-mi doresc decât să scape cu bine din toate astea. 
Dacă i se întâmplă ceva nurorii mele, pe care eu însămi am peţit-o de 
la distinsa familie din Nate, nu ştiu ce mă fac... N-o să mai pot da 
ochii cu lumea, chiar dacă n-a fost o soţie prea bună pentru fiul meu. 

Lui Ryoan nu-i venea să-şi creadă urechilor. Din cele auzite, se 
trase concluzia că Otsugi era profund îngrijorată de soarta nurorii, pe 
care ea însăşi o alesese pentru Seishu. Ştia din propria experienţă că 
soacra şi nora nu se prea înțelegeau, însă era profund impresionat de 
relaţiile armonioase din familia Hanaoka. I se părea extraordinar 
faptul că amândouă se luptaseră pentru a-l convinge pe Seishu să le 
folosească în experimentele sale. Mai rar aşa ceva! A făcut o 
plecăciune adâncă în faţa lui Otsugi şi a poftit-o să se odihnească în 
altă cameră. 

— Ne facem griji cu toţii din pricina soţiei doc-torului, dar dacă şi 
dumneavoastră păţiţi ceva va fi şi mai grav. Trebuie să dormiţi. 

— O, nu! Cum îţi închipui că mi-aş permite să mă culc sau măcar 
să încerc să-mi trag puţin sufletul? Nu ştiu eu mare lucru despre 
experimentele fiului meu, însă vreau să fiu prezentă măcar sufleteşte 
şi să mă rog să iasă totul bine. Doar sunt mama lui! Pur şi simplu nu 
înţeleg de ce i-a dat nurorii mele atât de mult încât să doarmă de trei 
zile, când eu n-am avut nici o problemă! Nu mai suport s-o văd aşa! 
zise ea, pe un ton din ce în ce mai ridicat şi apăsat totodată. 

— [I-a făcut cumva şi o intervenţie chirurgicală ? întrebă RySan, 
pălind. 

Îşi amintea de experimentele lui Seishu pe câini şi pisici după ce le 
dădea să bea poţiunea pregătită dinainte. 

— Nu, nici vorbă! răspunse Otsugi, iritată. 

— Atunci, ce i-a făcut ? 

— în nici un caz nu s-a folosit de bisturiu! tună ea, ieşind valvârtej 
din încăpere. 

Ryoan nu mai înţelegea nimic, dar nici nu încerca să priceapă 
atitudinea ciudată a lui Otsugi. în ochii ei se citea oboseala. Nici 
Seishu nu mai mânca si nu mai dormea. Era tras la față şi vizibil 
slăbit. Stătea şi se uita, nemişcat, la chipul soţiei, fără să audă măcar 
saluturile studenţilor care veneau şi plecau. Nu vedea nimic în jurul 
lui. Nu era cazul ca pacienţii să ştie ce se întâmplă, chiar dacă toată 
lumea simţea încordarea ce domnea în casă. 

în a treia zi, spre seară, Kae a deschis puţin ochii. 

— Kae! Ţi-ai revenit ? întrebă soţul ei, făcând eforturi vădite de a- 
şi stăpâni bucuria. 

Kae încuviință uşor si închise iarăşi ochii. Nu avea putere să iasă 


din starea de letargie. Nu-şi putea mişca mâinile şi picioarele, de parcă 
fusese prinsă în ţinte. 

Seishu nu îngăduia să intre şi altcineva în cameră în afară de 
Otsugi. Ea se aşezase într-un colţ, pentru a-i vedea pe amândoi, dar şi 
pentru a nu le întâlni privirea. Mama analiza expresia de pe chipul 
fiului ei cu un amestec de sentimente. Dacă experimentul avea să dea 
greş, iar Kae să moară, urmările aveau să fie din cele mai rele... Greu 
de cântărit. Nu vor mai fi privite ca în cazul animalelor. Nici nu voia 
să se gândească la modul în care pacienţii urmau să 

se retragă precum mareea la reflux şi la faptul că fiul ei va fi 
pedepsit. Şi, odată cu asta, reputaţia familiei Hanaoka ar fi avut de 
suferit. De aceea, Otsugi se ruga neîncetat să nu se întâmple nimic rău. 
îl implo-rase şi pe Ryoan să se roage. Totuşi, gelozia o măcina ori de 
câte ori Seishu o ciupea pe Kae ca să vadă cum reacţionează. în acele 
clipe, simţea cum i se urcă sângele la cap şi cum îşi urăşte nora, 
dorindu-i moartea din toată inima. Când Kae a deschis ochii pentru 
câteva clipe, i-a fost imposibil să se bucure alături de fiul ei, cu toate 
că se aplecase să-i vadă chipul. 

Imediat după aceea, Otsugi a pălit. Seishu a apucat bolul de la 
căpătâiul soţiei şi a început să-i administreze antidotul. Lua câte o 
gură de fiertură de fasole neagră şi o strecura, picătură cu picătură, 
între buzele lui Kae. Când a simţit limba amorţită a soţiei mişcându-i- 
se între buze, chipul doctorului s-a luminat, spre uluirea lui Otsugi, 
obligată să fie de faţă la asemenea dovezi de dragoste şi devotament. 
Răbdarea i-a fost pusă la grea încercare. A trebuit să suporte scena 
aceea „odioasă" până s-a terminat fiertura din bol. Chipul lui Kae s-a 
destins. Soţia doctorului a adormit, liniştită. 

Seishu i-a luat pulsul şi a ridicat, fericit, privirea. I-a spus mamei 
pe un ton de copilandru bucuros de rezultatele obţinute la şcoală: 

— Mamă, totul e bine! Mulţumesc zeilor că s-a terminat cu bine! 
Cred că peste o jumătate de oră o să şi vorbească. 

Sclipirea de fericire din ochii lui Seishu era greu de descris în 
cuvinte. 

Otsugi n-a reacţionat în nici un fel. Se uita doar, descumpănită, la 
petele de fasole neagră din jurul gurii fiului său. îi venea să urle de 
furie. 

— Mamă, te rog să-i pregăteşti lui Kae un terci gustos şi să-i aduci 
şi trei gălbenuşuri. N-a mâncat nimic de trei zile. 

— Nici tu n-ai mâncat nimic, dragul meu Seishu! răspunse ea, pe 
un ton răstit. 

— Ai dreptate. O să mănânc şi eu aici, împreună cu ea. 

— Aceeaşi mâncare ? 

— Da. Terciul de orez e cel mai sănătos după ce n-ai mâncat zile-n 
şir. Kae trebuie să-şi refacă repede forţele. Te rog să-mi aduci şi mie 


gălbenuşuri. Le bem aşa, crude, zise Seishu, râzând din toată inima. 

Jubila de fericire. 

Otsugi porni, înfrântă şi dezorientată, spre bucătă-rie. Ea se 
comportase cu totul altfel după ce se trezise! Aruncă două mâini de 
orez într-o oală. Nu înţelegea de ce fiul ei nu se gândise că nici ea nu 
mâncase nimic trei zile. De ce nu o invitase să mănânce împreună cu 
ei ? Ochii i se umplură de lacrimi în timp ce spăla orezul la fântână, 
atentă să nu risipească vreun bob. Simţea că înnebuneşte la gândul că 
Seishu stătuse tot timpul cu mâna sub chimonoul lui Kae şi o ciupise 
în locul acela intim, iar imaginea transferului licorii negre, de la gură 
la gură, i se părea şi acum o adevărată grozăvie. O greață greu de 
stăvilit puse stăpânire pe ea. 

Cel care a descoperit-o pe Otsugi la fântână a fost Yonejiro. Toată 
lumea ştia cât de mult îşi proteja bătrâna mâinile. Când se aflau prin 
preajmă Koriku 

sau slujnica, nici nu se atingea de apă. Yonejiro nu înţelegea de ce 
era acolo şi de ce i se scuturau umerii de plâns. 

— Ce s-a întâmplat ? întrebă el. 

Când a ridicat capul, bărbatul i-a văzut obrajii scăldaţi în lacrimi. 

— Kae s-a trezit adineauri, zise Otsugi printre 

suspine. Seishu e tare fericit! Vrea să mănânce împreună cu soţia 
lui. Doar ei doi! 

Yonejiro o luă în grabă spre grupul de studenţi ca să le dea vestea 
cea mare. 

— Soţia doctorului şi-a revenit! Experimentul a reuşit! Mama 
plânge de bucurie. Spală orezul la fântână şi lacrimile-i curg şiroaie... 
O să le gătească terci... 

încăperea studenţilor răsuna de chiote de bucurie. Ryoan 
Shimomura a fost primul care a reuşit să articuleze două cuvinte. 

— Da ? Ce bine! 

Respiră adânc şi continuă: 

— Amândouă sunt minunate. Şi soţia, şi mama! 

Adevărate modele de sacrificiu. Şi-au riscat viaţa pentru reuşita 
experimentului... pentru ca un singur om să-şi vadă visul împlinit! Le 
respect din tot sufletul. 

Nimeni nu l-a contrazis. După o scurtă tăcere, Shutei Nakagawa 
spuse şovăitor: 

— Mie mi se pare că starea ei de inconştienţă a 

ţinut cam mult. Trei zile! 

Nu s-a mai comentat. Cei care-l cunoşteau bine pe Seishu ştiau că 
lucrurile n-aveau să se oprească aici. Nu se puteau bucura din tot 
sufletul numai 

pentru că îşi revenise Kae. Doctorul avea să-şi con-tinue cu 
siguranţă experimentul... 


Pe de altă parte, Seishu încerca, plin de voie bună, să-şi hrănească 
soţia şi, totodată, înghiţea pe nemes-tecate, sorbind din propriul bol 
cu zgomot. Vorbea întruna, punându-i întrebări la care tot el 
răspundea. Kae nu-şi mişca decât ochii şi buzele, deocamdată cu mare 
greutate. 

— Te doare capul? Ai avut dureri puternice? 

Zău? 

Seishu îi dădea, când şi când, câte o lingură de terci. Mai punea 
deoparte beţişoarele cu care mânca el, ca să apuce pensula şi să noteze 
răspunsurile în caiet. 

— Cum te simţi? Te apasă ceva? Te simţi adormită ? Te poţi mişca 
?... Nu face efort! îţi simţi picioarele grele ? Le poţi ridica ?... Nu, te 
rog nu încerca! Te dor muşchii?... Nu? Te mai supără ceva? 

Kae a reuşit să înghită un gălbenuş şi vreo cinci linguri de terci de 
orez. Nu avea pofta de mâncare a soţului, însă era foarte fericită că el 
avea grijă de ea. In plus, ţinea cu tot dinadinsul să-i facă în ciudă 
soacrei. Dacă ar fi putut, ar fi mâncat mai mult. 

— Ia spune-mi, Kae, cine te-a-nvăţat să faci ase 

menea noduri ? 

Terminând cu însemnările, Seishu se liniştise şi găsi de cuviinţă să 
schimbe subiectul. 

Kae şi-a dat seama că soţul îi văzuse picioarele şi s-a ruşinat toată, 
dar se aşteptase la o asemenea întrebare. 

— Nu-i nevoie să răspunzi. Mă tem să nu te apuce durerea de cap 
dacă faci efort. 

— Ba nu, mă simt bine, zise Kae cu voce slabă. Bunica m-a învăţat. 
Face parte din educaţia unui samurai şi trebuia să ştiu atâta lucru. 

— Cum se cheamă nodul ? 

— N-am întrebat-o, însă ea mi-a spus că un ase-menea nod se tot 
strânge cu cât te zbaţi mai mult. 

— Vreau să-ncerc şi eu. 

Seishu se întoarse spre Otsugi şi-i ceru o sfoară groasă. Ea se gândi 
să-i ofere brâul chimonoului, dar se răzgândi. Când să iasă din 
cameră, reveni asupra hotărârii luate, îşi scoase brâul şi i-l dădu 
fiului. îşi strânse chimonoul cu un alt brâu, pe care-l scoase din coşul 
de nuiele. 

Seishu se întinse lângă soţia lui şi-şi legă genun-chii cu brâul 
mamei sale, cald încă. 

— E bine-aşa ? Trebuie să-l mai înnod o dată ? 

Nu era vorba de un nod obişnuit. Se face un ochi prin care se 
petrece unul dintre capetele sforii şi se strânge tare; apoi se repetă 
gestul în sens invers, începând cu celălalt capăt, obținându-se astfel un 
nod dublu. Se trag ambele capete în direcţii opuse şi se strâng. Nu e 
un nod propriu-zis, ci mai degrabă o legătură care nu se desface cu 


uşurinţă. 

Seishu era fascinat. A slăbit nodul şi l-a legat iar şi iar, de 
nenumărate ori. Parcă avea o jucărie nouă pe care nu-i venea s-o lase 
din mâini. 

— Ce simplu! Kae m-a învăţat. Nici cei din Şcoala lui Caspar nu 
ştiu că există aşa ceva. Ce practic! Se poate folosi foarte bine la 
oprirea hemoragiilor. Ingenios! Numai o femeie dintr-o familie de 
samurai putea şti aşa ceva! 

Otsugi răspunse la entuziasmul copilăresc al fiului ei cu un zâmbet 
fermecător. Ea, care înainte plânsese nestăpânit, era din nou sigură pe 
sine şi încântată la gândul că îi venea iarăşi rândul să se expună la 
pericol. 

Kae şi-a revenit complet după aproape două săptămâni. De fapt, 
după o săptămână a putut merge singură la toaletă. Otsugi o îngrijea 
cu devotament şi era tot timpul vioaie când se afla în preajma nurorii. 
Oricine o vedea zicea că nu se află pe lume soacră mai bună ca ea. 
Kae ar fi dat orice numai să nu aibă nevoie de ajutorul ei. A încercat 
să o convingă de faptul că fiica ei, Koben, s-ar fi descurcat foarte bine, 
însă Otsugi nici n-a vrut să audă. Se purta incredibil de atent şi i-a 
spus în repetate rânduri nurorii sale că se rugase cu ardoare pentru 
sănătatea ei timp de trei zile şi două nopţi. 

— Trei zile şi două nopţi ? Atât de mult am zăcut ? 

-Da. 

— Dumneavoastră v-aţi revenit după câteva ore... 

Vă rog din suflet să mă iertaţi că v-am făcut să vă îngrijoraţi. îmi 
pare sincer rău. 

Kae îşi alesese cu grijă cuvintele pentru că voia să vadă reacţia lui 
Otsugi, să-şi dea seama dacă aceasta ştia că băuse doar alcool. Soacra 
nu se simţea deloc jignită şi nici măcar nu se străduise să pareze 
remarca nurorii. Se gândea deja la măreţul rol pe care urma să-l joace 
în viitorul experiment. 

Toată lumea avea impresia că ele se înțelegeau de minune, însă 
rivalitatea şi ura lor, greu de descris în cuvinte, deveneau tot mai 
aprige. Era oare firească o astfel de relaţie între soacră şi noră? Tot ce 
se 

poate. Numai că, în cazul lor, conflictul îl întreţineau şi cei din jur. 
De pildă, studenţii lui Seishu, care au vizitat-o pe Kae în timpul 
convalescenţei, nu s-au putut abţine să o laude chiar în prezenţa 
soacrei. Otsugi, care până cu trei zile în urmă fusese obiectul 
admiraţiei lor, îşi dădea seama că pierde teren. Sim-ţind răceala 
treptată a soacrei, Kae nu-şi dorea decât să se pună mai repede pe 
picioare şi să scape de atin-gerea de gheaţă a mâinilor ei. 

Când a reuşit să meargă singură la toaletă, Kae şi-a examinat cu 
atenţie tot trupul şi a văzut că era plină de vânătăi la genunchi şi la 


glezne, semn că se zbătuse mult. Aruncând o privire părţii interioare a 
coapsei, unde simţea o jenă de când îşi revenise, a constatat că avea 
urme de degete - trei cercuri vine-ţii, care se îngălbeniseră spre 
margini. Seishu îi veri-ficase reacţia! Nu-i venea să creadă că 
îndrăznise să-i bage mâna sub chimono şi să o ciupească în locul 
acela! De fată cu mama lui! 

Când a simţit mirosul toaletei, i-a venit să vomite şi-a avut 
impresia că se învârte lumea cu ea. Şi-a pierdut echilibrul şi s-a 
proptit, împleticindu-se, în peretele din față. Apoi, s-a prăbuşit. 
Auzind bufnitura, Koriku a intrat iute peste ea. 

— Ce s-a întâmplat ? 

— Nimic. Mi-e bine acum, răspunse Kae ferm. Koriku o privea 
ţintă, de parcă ar fi văzut o stafie 

îngrozitoare, dar Kae nu şi-a dat seama. Era fericită la gândul că a 
păcălit-o pe Otsugi. N-o deranja faptul că avea să-şi revină destul de 
greu. 

XII 

Era prima zi de primăvară după calendarul lunar. Kae spăla rufe la 
fântână şi era într-o stare de spirit minunată. Tot chicotea şi abia se 
stăpânea să nu râdă în hohote. Ştia că ar fi fost ruşinos să o audă 
careva, însă era singură şi chiar nu se mai putea abţine. în viaţa ei nu 
avusese parte de o experienţă atât de nostimă. Discuţia purtată dis-de- 
dimineaţă cu soacra ei, care luase aşa-zisul medicament cu o după- 
amiază în urmă, avea să o distreze multă vreme de-acum încolo. 

Seishu tocmai plecase la hanul Hotei, la care poposise un pacient a 
cărui stare se înrăutăţise brusc. In camera soacrei nu era decât Kae. 

— Câte zile am dormit ? întrebă Otsugi. 

— V-aţi trezit ? Cum vă simţiţi ? 

Kae ţinea în mâini o ceşcuţă de parcă potrivea temperatura licorii 
pe care Seishu îi ceruse să i-o dea când îşi venea în simţiri. 

— Câte zile au trecut ? 

Otsugi repetă întrebarea, ferm convinsă că dormise mai mult decât 
Kae, după ce i se administrase acelaşi anestezic. 

Kae ezită puţin. l-ar fi plăcut să-i spună verde-n față că dormise 
doar o noapte, însă reuşi să se abţină. Ştia foarte bine că poţiunea 
pregătită de soţul ei avea să producă o reacţie rapidă, dar că nu 
conţinea îngro-zitoarea plantă uzu. Prin urmare, Otsugi adormise 
repede, dar somnul ei n-avea cum să dureze prea mult şi nici nu era 
periculos. De fapt, reacţionase ori de câte ori fusese ciupită de 
antebraţ. Neavând motive de îngrijorare, doctorul s-a simţit liber să 
plece de-acasă atunci când a intervenit cazul acela urgent. Mama lui 
n-avea cum să afle că luase doar un somnifer puternic. Kae considera 
experimentul doar un mijloc de-a o potoli pe Otsugi. Tot timpul îl 
bătuse la cap pe Seishu să o folosească pe ea în următorul experiment. 


Kae dădu un răspuns pe care-l gândise dinainte. 

— Nu ştiu câte zile au trecut. N-am dormit deloc 

între timp şi sunt foarte obosită. Vă rog să mă scu 

zaţi că nu vă pot spune cu exactitate. 

Otsugi părea nemulțumită de răspunsul în doi peri. Ar fi vrut să-i 
reproşeze, dar se stăpâni şi se mulţumi să-i spună pe un ton blând: 

— îmi pare rău că te-ai îngrijorat. Mă simt bine acum... Du-te si te 
culcă. 

— Cum să mă culc ? Nu vă faceţi probleme din pricina mea... Vă 
rog să beţi licoarea asta. E un antidot. 

Se ridică în şezut şi duse bolul la gură singură. In clipa aceea îşi 
aminti de modul în care fiul ei îi administrase lui Kae antidotul, gură 
la gură, şi se înfurie cumplit. 

— Unde-i dragul meu Unpei ? 

— S-a ivit o urgenţă şi a trebuit să plece la hanul Hotei. 

Dădu la o parte mâinile lui Kae, de care se spri-jinea, şi bău 
licoarea cea caldă până la ultima pică-tură. Fusese amară şi îi lăsase 
un gust neplăcut. Se încruntă şi se întinse iarăşi, reluând conversaţia 
după o vreme. 

— Cred că experimentul de-acum a fost mult mai reuşit decât cel 
făcut pe tine. Nu mă simt slăbită şi cred că nu voi mai zăcea. 

— Nu sunteţi obosită ? 

— Puțin cam fără vlagă pentru că n-am mâncat atâtea zile, dar 
mult mai în puteri decât tine. 

— Aşa mi se pare şi mie. Numai o mamă ca dum-neavoastră e în 
stare de un asemenea sacrificiu. Mi-e ruşine de slăbiciunea mea. 

— N-am vrut să-ţi reproşez aşa ceva. Sunt convinsă că anestezicul 
a fost îmbunătăţit si trebuie să te bucuri pentru reuşita lui Unpei. 

— Fireşte că mă bucur. Şi el o să fie foarte fericit. N-ar fi mai bine 
să vă odihniţi ? 

— Nici nu se cuvine să trăncănim despre anes 

tezicul folosit într-un experiment atât de important. 

Otsugi a închis ochii şi a adormit imediat. Mul-ţumirea i se citea pe 
chip. 

Seishu s-a întors curând după aceea. Auzindu-i paşii, Kae s-a 
strecurat afară din cameră ca să-l întâmpine. 

— Mama s-a trezit adineauri. 

— Bravo ei! 

— Mi-a spus că experimentul a fost un mare succes. 

— De ce ? 

— Pentru că, spre deosebire de mine, ea nu se simte slăbită. 

— E şi firesc! 

— Ce să-i pregătesc de mâncare ? 

— Terci de orez. 


— Am înţeles. 

Kae a gătit orezul pe soba cu cărbuni şi apoi s-a dus să spele rufe la 
fântână. Cu o noapte în urmă nu prea dormise. A stat mai mult trează 
ca să-şi pri-vească soţul întins lângă mama lui. Totuşi, apa proaspătă a 
fântânii o făcea să se simtă ca după o noapte de somn profund. 

Kae era convinsă că Otsugi îi va pune şi lui Seishu aceeaşi 
întrebare şi că fiului ei nici nu-i va trece prin cap să o mintă. Toată 
lumea ştia că doctorul era un om dintr-o bucată, chiar dacă puţin cam 
dur cu pacienţii. Kae îşi închipuia cum avea să-i spună că înghiţise 
poţiunea abia cu o după-amiază în urmă. 

Kae desfăcuse la cusături un chimono de-al lui Koben ca să-l poată 
spăla şi usca mai uşor. înainte de a se pregăti să-l întindă pe scânduri, 
a strigat-o pe cumnata ei. 

— Koriku! Te rog să-i duci mamei terciul de orez, o prună şi un 
gălbenuş. Sunt convinsă că o să-i facă mai multă plăcere dacă o 
serveşti tu. Eu trebuie să termin cu materialele astea până nu se- 
ntunecă. 

— Până nu se-ntunecă ? se miră Koriku. 

Era senin. Cu toate că abia venise primăvara, soarele ardea 
puternic. Nu era nici măcar ora prân-zului ! Dacă ar fi avut multe rufe 
de spălat, Koriku ar fi înţeles, dar în copaie se aflau doar câteva mă- 
runţişuri ... 

— Da, până nu se-ntunecă. Şi eu am crezut că o 

să fie vreme bună, însă am impresia că se înnorează. 

Aş vrea să le pun repede la uscat ca să prindă frumos scrobeala. 

Kae nu părea să fi observat nedumerirea lui Koriku şi sclipirea 
ciudată din privirea ei. 

— Draga mea soră... 

Koriku dădu să spună ceva, dar se răzgândi. 

— Ai zis terci, prună şi gălbenuş... 

-Da. 

Koriku intră în bucătărie, puse pe o tavă mâncarea pregătită 
pentru Otsugi şi se îndreptă spre camera în care se afla aceasta. Acolo 
o aştepta altă surpriză. 

— Când am băut medicamentul ? o luă mama ei 

în primire de cum o văzu. 

— Ieri după-amiază. -Zău? 

— De ce te-aş minţi ? 

— Şi tu, şi Unpei aţi zis că l-am luat ieri... Aşadar, trebuie să fie 
adevărat. 

— Dar de ce m-ai întrebat, mamă ? 

— Kae mi-a spus că am dormit atât de mult, încât a pierdut 
socoteala zilelor. 

Koriku îşi privea uluită mama. Lacrimile îi inundaseră obrajii. 


Lacrimi de ciudă şi ură. 

XIII 

Koben s-a prăpădit la începutul verii. S-a stins pur şi simplu. A 
dispărut ca un copil care alerga după un fluture prin iarbă şi dus a 
fost. 

Răcise puternic, răceala se transformase în pneu-monie, iar 
doctoriile nu-şi mai făcuseră efectul. 

Kae nu se simţea în stare să se despartă de trupul neînsufleţit al 
copilei care zăcea în sicriul cel mic. Ar fi vrut să plece împreună cu 
fiica ei. In cele patru-zeci şi nouă de zile de veghe a urnei, după 
incine-rare, a stat complet retrasă, fiind tot mai conştientă de 
întunericul care o împresura. Luminiţa din viaţa ei se stinsese treptat. 

Durerea a copleşit-o în clipa în care urna a dis-părut sub lespedea 
mormântului Hanaoka, de lângă iazul cu irişi. 

— Nimic nu e mai dureros pe lumea asta! Numai 

o mamă care şi-a pierdut copilul mă poate înţelege, zise ea, 
prăbuşindu-se în braţele lui Otsugi. 

Plângea în hohote. 

— Când plângi, te descarci. Nenorocirea începe 

după ce izvorul lacrimilor seacă de tot. Abia atunci te macină 
singurătatea sfâşietoare şi-ţi vine să te sfârteci toată. De când a murit 
Okatsu, n-a fost zi lăsată pe pământ în care să nu-mi doresc moartea, 
ca să-i fiu alături. 

— Acum vă înţeleg mai bine. Nici nu vreau să mă gândesc la biata 
Koben... cât de singură se va simţi după ce se vor ofili irişii... Mă 
doare sufletul! 

— Biata de tine! 

— Mamă... 

Au plâns amândouă, îmbrăţişate. Unui student care a trecut pe- 
acolo şi le-a văzut nu-i venea să creadă că exista pe lume o dragoste 
atât de profundă între soacră şi noră. în braţele lui Otsugi, şi Kae avea 
senzaţia că lacrimile lor ştergeau anii de amărăciune şi ură pe care-i 
trăiseră împreună. Când o vedea pe soacră atât de miloasă, Kae se 
simţea vinovată că o duşmănise din tot sufletul. îi era chiar teamă ca 
moartea fiicei să nu fi fost urmarea unui blestem. La gândul ăsta, 
suspinele i se înteţiră şi lacrimile îi curseră şuvoi. 

Nici Kae, nici Otsugi n-au băgat de seamă pre-zenţa lui Koriku, 
care le privea uluită. Tânăra nu mai înţelegea nimic. 

La cei treizeci şi cinci de ani ai ei, Koriku preluase îndatoririle 
mamei sale şi o ajuta pe Kae. Cum stu-denţii doctorului Hanaoka erau 
tot mai mulţi, se construise o clădire auxiliară în care să poată fi găz- 
duiţi cu toţii. Asistenţii doctorului şi studenţii se ocupau de pacienţi, 
însă Koriku supraveghea totul. Era mult mai multă muncă decât 
înainte şi prezenţa ei devenise absolut indispensabilă. Cum nu avea 


privirile pătrunzătoare ale lui Otsugi şi nici nu-i prea plăcea să 
vorbească, nimeni nu băgase de seamă cât era de prețioasă. 

Otsugi avusese dreptate. Tristeţea o copleşise cu totul pe Kae în 
mai puţin de trei luni. Nu se putea opri din plâns. Ochii îi ardeau şi 
simţea că-i plesneşte capul. în timpul zilei reuşea să mai uite durerile, 
pe care le punea pe seama tristeţii nemărginite pro-vocate de moartea 
fiicei. Se mai freca la ochi, îşi ducea mâna la frunte, dar îşi vedea de 
treabă ca şi înainte. Noaptea însă, chinurile erau insuportabile. I se 
făcea un dor cumplit de Koben şi-i venea să se sfârtece toată, aşa cum 
îi spusese Otsugi. Nu se putea linişti deloc. Nimic nu o potolea. A 
constatat mult mai târziu că avea la ochi o secreție gălbuie pe care n-o 
observase din pricina lacrimilor. 

Cam în aceeaşi perioadă, Kae şi-a dat seama că Seishu lua 
somnifere înainte de culcare. Nu reuşise să se trezească şi să ajungă la 
câteva cazuri urgente. 

— Ce fel de medicamente iei ? întrebă soţia cu asprime, cu toate că 
avusese de gând să fie blândă. 

— Cum de-ai băgat de seamă ?... Mi-am preparat o poţiune care 
acţionează ca somnifer puternic. Mă simt şi eu mai odihnit. 

— Să ştii că nu-i de glumă. Tu dormi singur în cameră şi, dacă 
păţeşti ceva, cine intervine ? Cine ştie ce e de făcut ? în plus, nu te 
poţi trezi în caz de urgenţe şi reputaţia ta va avea de suferit astfel. 

Seishu încuviinţă, mârâind ceva. Era foarte sur-prins că soţia lui, 
cu ochii tot timpul în lacrimi, care nu avusese niciodată nimic de 
obiectat, a prins curaj şi i-a atras atenţia, pe un ton acuzator, că nu era 
bine cum proceda. 

— Medicamentul pe care ţi l-am pregătit la experiment a fost mult 
prea puternic. Mi-am dat seama 

că trebuie să reduc dozajul. Tu ai făcut destul pentru mine, nu 
vreau să te mai pun în primejdie. 

— Dar pe mama ai lăsat-o să te ajute de două ori. 

— Da, însă i-am dat doar somnifer. Preocupată sincer de faima 
soţului şi de admiraţia 

pacienţilor săi, Kae n-a mai simţit în clipele acelea dorinţa de a se 
lua la întrecere cu Otsugi. De când o pierduse pe Koben, viaţa nu mai 
avea nici o noimă pentru ea. S-ar fi jertfit cu tot sufletul pe altarul 
ştiinţei, ajutându-l pe Seishu. Indiferent de motivul care o îndemna, 
îşi dorea cu disperare să înghită licoarea aceea puternică, să simtă 
iarăşi că o sfâşie fără milă arşiţa şi să-şi piardă cunoştinţa. Poate asta 
i-ar mai fi alinat tristeţea care o măcina. Aşadar, ajunsese să-şi implore 
soţul să repete experimentul pe ea. 

Seishu a ezitat mult. în sufletul lui se dădea o luptă puternică. Nu 
se simţea în stare să ia o hotărâre. Poţiunea pe care i-o dăduse cu 
prilejul experimen-tului trecut fusese prea tare. Regretele nu-l 


slăbiseră deloc. Totuşi, trecuseră doi ani si era mai încrezător în 
cercetările sale. A învins până la urmă dorinţa lui de a testa noile 
dozaje şi combinaţii de ierburi. 

— Kae, m-am hotărât, zise el, ţinându-i mâinile într-ale lui. 

— îmi pare bine, dragul meu. 

Izbucni în lacrimi. De la moartea fetiţei plângea din orice şi, când 
plângea, o dureau ochii. 

Aflând de noul experiment, Otsugi s-a încruntat uşor şi-a zis doar 
atât: 

— A, da? 

Tonul era cu totul altul decât cel cu care se obiş-nuise Kae de la 
moartea lui Koben, când o com-pătimea ori de câte ori o strângea în 
braţe. 

— A, da ? mai zise ea o dată, de parcă încerca să-şi înăbușe furia. 

Nici o altă răutate în prezenţa lui Seishu. Când Kae s-a aşezat ca să 
bea poţiunea, Otsugi a zis aproape şoptit: 

— Kae se află acum în aceeaşi stare de spirit în 

care eram eu când am pierdut-o pe Okatsu. 

Nici Seishu, nici Kae n-au înţeles ce-a vrut să zică. 

Apa caldă din bol fusese amestecată cu puţin alcool. Seishu ţinea în 
mână o foaie de hârtie. Când a despăturit-o, a ieşit la iveală un praf de 
un roşu foarte închis. 

— Ce puţin îi dai! exclamă Otsugi. 

Auzindu-i tonul tăios, Kae încremeni. 

— Am numit anestezicul tsusensan. Mai întâi am 

prăjit şi-am fiert ierburile, apoi le-am uscat şi le-am pisat mărunt 
de tot. Presupun că licoarea nu e greu de înghiţit. 

După ce-a băut apa caldă cu alcool, Kae a ridicat capul şi a 
întredeschis buzele, aşa cum îi spusese Seishu. El a apucat-o cu o 
mână de bărbie, iar cu cealaltă i-a strecurat praful în gură. Otsugi 
privea cu nepăsare scena. 

Seishu le anunţase că urma să fie ultimul expe-riment. Făcuse 
multe, multe cercetări înainte de a se naşte anestezicul tsusensan, în 
care îşi punea toată nădejdea. Otsugi era mândră de el. Spunea că e 
încredinţată de reuşita lui chiar înainte de a vedea rezultatul. In 
sufletul ei se dădea o mare bătălie, aşa că 

nici nu se putea bucura pe deplin de reuşita iminentă. Stătea cu 
spatele drept, aşa cum cerea eticheta, şi se gândea la cum trecuse 
viaţa, la faptul că împlinise şaizeci şi patru de ani. îi era mai teamă de 
bătrâneţe decât de moarte. Cu siguranţă că noii studenţi ai doctorului 
auziseră că fusese foarte frumoasă în tinereţe. Ştia însă că toţi o 
considerau bătrână acum. Anestezicul tsiisensan nu şi-a făcut efectul 
imediat. Spre deosebire de cel folosit în experimentul de dinainte, 
acesta lucra încet, nu tulbura respiraţia şi nu dădea dureri de piept. 


Kae îşi simţea din când în când creierul învăluit în ceaţă. -Ah! 

— Ce s-a întâmplat ? o întrebă Seishu. Kae îl privi fix, clătină din 
cap şi încercă, prin semne, să-i risipească îngrijorarea. 

Kae îşi aminti cuvintele pe care le rostise Otsugi cu câteva minute 
în urmă. Isi dădea seama că se afla în aceeaşi stare de spirit ca şi 
soacra ei cu trei ani în urmă, când se oferise pentru testarea 
anestezicului, încercase oare din nou să-şi arate superioritatea ? Kae se 
îndoia. După părerea ei, voia mai degrabă să-şi împărtăşească 
singurătatea cu altă mamă care-şi pierduse fiica. Nici prin cap nu-i 
trecea să-şi înfrunte soacra. Oricum, sub influenţa anestezicului, Kae 
se simţea împăcată şi nu se temea de nimic. îşi dorea numai să-şi 
viseze fiica. însă îşi pierdu îndată cunoştinţa. 

Seishu a stat tot timpul la căpătâiul soţiei, cu toate că mama lui îl 
îndemnase la odihnă de nenumărate ori. La miezul nopţii, i-a luat 
pulsul şi a notat în caiet toate detaliile constatate. I-a foşnit 
chimonoul, a 

ciupit-o de coapsă, însă ea nici nu s-a clintit. Doctorul s-a uitat 
atent şi la nodurile pe care şi le făcuse la genunchi şi glezne. Erau 
intacte, semn că nu se zbătuse deloc. Spre deosebire de data trecută, 
pe chipul lui Seishu se citea o satisfacţie deplină. Otsugi îl privea fără 
să clipească. 

Kae s-a trezit din anestezie dimineaţa următoare, foarte devreme. 
O dureau cumplit ochii. 

— Kae, ţi-ai revenit ? -Da. 

— Te poţi ridica singură ? 

— Cred că da. 

Data trecută nici nu se putuse mişca. S-a ridicat în capul oaselor cu 
ajutorul lui Seishu. Mâinile îi tremurau când a apucat bolul cu antidot 
să-l ducă la gură. Era aceeaşi licoare din fasole neagră pe care o băuse 
şi prima oară, de unde a tras concluzia că tsiisensan conţinea 
mandarage şi uzu. Când a ter-minat de băut, şi-a acoperit ochii cu 
mâinile. N-a mai îndurat durerea şi s-a prăbuşit cu faţa înainte. 

— Ce s-a întâmplat, Kae ? 

— lartă-mă! 

— Spune-mi ce te doare. Povesteşte-mi totul. -Ochii! 

— Poftim ? 

— Mă dor ochii... şi capul... de văd stele verzi. Otsugi a desluşit pe 
chipul fiului ei o disperare 

adâncă. 

— Atâta a plâns de când s-a prăpădit Koben, încât 

i-o fi slăbit vederea. Sunt sigură că nu e vorba de efectul 
anestezicului. Ar trebui nişte comprese cu apă rece. 

Otsugi ieşi din cameră, luă un şervet de mâini şi se duse la fântână. 
Koriku şi servitoarele curăţau ridichile de pământ şi le spălau. 


— Mamă, cum se simte Kae ? întrebă Koriku. 

— Adineauri s-a trezit. 

— A mers repede de data asta. 

— Eu însămi am trecut prin aceleaşi încercări ultima dată, numai 
că ea face acum mare caz de ele. 

— Ce vrei să spui ? 

— Zice că o dor ochii. O să-i treacă dacă-i pun o compresă cu apă 
rece de la fântână. 

— Pe cumnata mea o dor ochii ? 

Koriku se ridică brusc. Pe chipul ei se citea o teamă greu de 
descris. 

— De când a murit Koben, a plâns întruna. I-or 

fi slăbit ochii. Asta-i problema. Unpei e îngrijorat ca nu cumva să 
fie de la anestezic. De ce naiba nu poate să tacă ? Să-i fie ruşine! 

— Mamă! exclamă Koriku supărată. 

Surprinsă de tonul ei aspru, Otsugi ridică privirea şi o văzu pe 
blânda Koriku transformată într-o femeie aproape nebună de furie. 
Servitoarele erau şi ele uluite. 

— Nu o dor ochii din cauza lacrimilor! Vederea 

nu i-a slăbit după moartea lui Koben. Chiar n-ai băgat de seamă ? 
A început să aibă necazuri cu ochii mult înainte de a i se îmbolnăvi 
copilul. Erau momente când nu vedea nimic. Tu crezi că răbdătoarea 
mea cumnată se plânge numai ca să ne trezească nouă mila ? Ai 
impresia că vrea să se dea în spectacol ? Te rog să-i spui imediat tot 
adevărul lui Unpei. Dacă 

nu-i spui tu, o să-i spun eu. Pe Kae o dor ochii de la licoarea 
înghițită cu doi ani în urmă. 

Otsugi rămase împietrită. îşi privea uluită fiica şi nu-i venea să 
creadă că îi putuse vorbi pe tonul acela. Nici dac-ar fi biciuit-o n-ar fi 
durut-o atât de tare. Otsugi chiar nu băgase de seamă că nora ei avea 
probleme cu ochii. Şi încă de atâta vreme! Inmuie şervetul în apă rece, 
dar începu să tremure şi nu se mai putu stăpâni. De aceea n-o mai opri 
pe Koriku, care ţâşni spre camera lui Seishu. 

„Dacă fata mea are dreptate - şi nu-i stă în fire să mintă -, atunci ce 
se întâmplă cu mine ?" se întrebă Otsugi. „Pe mine de ce nu m-a 
afectat anestezicul ? Până şi experimentul arată cât sunt de 
insensibilă. Şi chiar sunt! Proastă de-a binelea! Doar Kae va culege 
laurii pentru sacrificiul făcut!" 

îsi simţea vârsta mai dureros ca oricând. 

Kae a luat un calmant şi a acceptat compresa cu apă rece pe ochi. 
Gemetele au încetat treptat. 

Seishu a început s-o descoasă pe Koriku. 

— Nici eu nu ştiam ce să mai cred. Tsusensan nu 

dăunează ochilor. De ce nu mi-au fost aduse şi mie la cunoştinţă 


problemele lui Kae ? 

Pe de-o parte, era fericit că anestezicul avusese efectul la care se 
aştepta. Pe de altă parte, era supărat, ba chiar furios, pentru că soţia 
nu-i mărturisise ce se întâmpla cu ea. Totuşi, furia şi-o vărsa pe mamă 
şi pe soră. 

Otsugi tremura toată. Nu-i era uşor să-i suporte reproşurile. 

— N-am ştiut, se scuză ea, ţipând. Kae nu-mi spune niciodată 
nimic. 

— Mamă! strigă Koriku fugind după bătrâna care 

tocmai ieşise din încăpere. 

Când a prins-o de braţ, şi-a dat seama că era foarte subţire. A 
rămas uluită când a observat cât de mult îmbătrânise. 

N-au mai scos nici un cuvânt. 

Spre prânz, durerea a mai lăsat-o pe Kae. Seishu i-a întins bolul cu 
orez. 

— îmi pare rău că te-ai îngrijorat din pricina mea. 

— Hai, încearcă să mănânci! 

Kae s-a ridicat singură şi a început să compare cele două 
experimente. In mare, nu se simţea rău, însă o mai durea capul, iar 
mâinile şi picioarele îi erau încă amorţite. 

— Mă cam doare aici, zise Kae uşor jenată, bătân-du-se uşor peste 
genunchi... de parcă aş fi căzut. 

— Te-am ciupit zdravăn şi nici măcar nu te-ai mişcat. 

Seishu hohotea. Auzindu-1, Kae izbucni si ea în râs. 

— Unde-i mama ? întrebă Kae. 

— Era obosită si am trimis-o la culcare. 

— îi sunt recunoscătoare. A câta noapte este asta ? 

— Noapte ? 

Kae clipi de câteva ori, dar nu-l vedea pe Seishu, cu toate că era 
ziua-n amiaza mare. Prin urmare, în cameră era lumină. 

-Kae! 

Seishu se întinse lângă soţia lui şi o luă în braţe. 

— Te doare ? 

— Nu ca adineauri. 

— Eşti sigură ? 

Îi ridică pleoapele ca să-i examineze pupilele. Nici o reacţie. 
Bucuria succesului dispăru într-o clipă. Chipul i se-ntunecă tot mai 
mult. îşi dădu seama cum stăteau lucrurile. Doctorul deveni, brusc, soţ 
iubitor. Kae simţea că-i tremură alunita, deşi n-o vedea. Asta însemna 
că era foarte emoţionat. 

Durerea s-a potolit încet-încet şi ochii nu i-au mai curs deloc. 
Vederea însă nu i-a mai revenit. Orbise. Toată lumea observa cât de 
mult suferea Seishu. îşi petrecea mult timp în apropierea ei, iar 
sufleteşte nu se îndepărta nici măcar o clipă. Nici chiar atunci când 


mama lui s-a prăbuşit, definitiv, ca un copac putred. 

înainte de-a se prăpădi soacra ei, Kae n-a putut avea grijă de ea şi 
nici n-a văzut cât de mult îmbă-trânise. Otsugi şi-a dat ultima suflare 
într-o noapte friguroasă de iarnă, când ierburile tămăduitoare se 
acoperiseră cu brumă. Yonejiro a luat-o pe Kae de mână şi a condus-o 
la sicriu. Şi-a împreunat mâinile şi s-a rugat, încet, pentru sufletul 
dispărutei. Otsugi s-a stins din viaţă fără să afle că nora ei rămăsese 
însărcinată după atâta amar de vreme. 

RyShei, pe care Otsugi ar fi dorit să-l adopte Seishu, nu se 
întorsese încă de la Kyoto, unde studia medicina, iar Jitiei, al doilea 
fiu, era şi el prins cu treburi în bătrâna capitală. N-a mai ajuns la 
înmor-mântare. Doar Seishu, Kae şi Koriku au condus-o pe Otsugi pe 
ultimul drum. Au depus urna în mormântul Hanaoka de lângă iazul cu 
irisi. 

XIV 

În anul 1801, Kae a născut un băiat. I-au dat numele Unpei, 
porecla din copilărie a tatălui. Kae n-avea cum să-i vadă chipul, însă 
lumea susţinea că semăna extraordinar de mult cu Otsugi. Pe mamă n- 
o deranja deloc, pentru că, odată cu dispariţia soacrei, îngropase toată 
ura pe care i-o purtase în timpul lungii convieţuiri. 

In sfârşit! Mult aşteptatul băiat! Tocmai când îşi pierduse toate 
speranţele! 

— Koriku, dacă lumea zice că seamănă cu Otsugi, înseamnă că-i 
frumuşel foc. 

— Aşa e! 

Koriku nu era prea vorbăreaţă. îşi făcea treaba pe tăcute. 

Acum, că i se născuse băiatul, pe Kae n-o mai preocupa câtuşi de 
puţin faptul că Otsugi lăsase cu limbă de moarte ca soţul ei să-l 
adopte pe Ryohei. Oricum, Unpei urma să fie succesorul lui Seishu. 

Kae era foarte încântată că avea lapte suficient, nu ca pe vremea 
fiicei ei, Koben. Când Koriku îi aducea copilaşul la alăptat, i-l punea 
în poală, iar Kae abia aştepta să-i simtă guriţa pe sfârcurile mustind de 
lapte. Kae era nebună de fericire când îl simţea 

că suge cu poftă. Doamne, cât de mult îşi dorise să vină pe lume! 
Moştenitorul familiei Hanaoka! Mândria pe care o simţea nu se putea 
compara cu nimic. 

Seishu devenise cel mai renumit medic din Kishu. Cu puţin înainte 
ca Unpei să împlinească doi anişori, seniorul ținutului i-a solicitat o 
întrevedere, ocazie cu care 1-a onorat cu rangul de samurai. Asta îi 
permitea să poarte sabie. Seishu' nu ţinea personal la asemenea 
onoruri, însă evenimentul n-a rămas nesărbătorit, de vreme ce 
doctorul avea de-acum vreo treizeci de studenţi. Poate tot datorită 
acestui prilej, Seishil s-a hotărât să mai construiască o clă-dire, doar 
pentru Kae şi Unpei. Nu era mare, însă urma să aibă toate cele 


trebuincioase soţiei sale oarbe şi copilaşului pe care-l îngrijea. 

Koriku era foarte ocupată cu treburile casei, dar îşi făcea timp să 
treacă pe la ei. îşi iubea nebuneşte nepoţelul şi-i ducea de fiecare dată 
prăjiturele sau jucărioare. Vizitele ei erau scurte. în schimb, când 
venea Seishu, el stătea de vorbă cu Kae pe îndelete şi se juca mereu cu 
băieţelul. îşi permitea să se odih-nească după orele încordate 
petrecute printre pacienţi. 

Kae era şi ea fericită. In ciuda faptului că nu zărea ce se petrecea în 
jurul ei, dragostea şi amabilitatea celorlalţi compensau pierderea 
vederii. Preţul fericirii fusese cam mare! Bineînţeles că îi părea rău că 
nu vedea chipul copilaşului şi că nu-l putea creşte cum ar fi vrut, însă 
nu regreta nimic din cele întâmplate. Intuiţia îi spunea că este stimată 
de către studenţii şi pacienţii doctorului. Când slujnica o ducea de 
mână la plimbare prin Hirayama, simţea că ţăranii 

se opreau din lucru ca să se uite după ea şi să schimbe priviri de 
admiraţie între ei. Mai presus de orice, o încânta metamorfoza 
legendei familiei Hanaoka, trecerea de la frumuseţea lui Otsugi la 
devotamentul lui Kae. 

Ceea ce nu observase Kae era faptul că, de când se mutase în 
căsuţa cea nouă, avea o ţinută irepro-şabilă, începuse să semene cu 
soacra ei: ţinea spatele drept şi capul sus, iar zâmbetul îi era pur şi 
simplu fermecător. Când o vedeau, vizitatorii îşi aminteau cum arătase 
Otsugi în tinereţe. 

-Kae! 

— Da, dragul meu. 

— Ce-ar fi să mergem într-o staţiune cu izvoare termale ? 

— Cât eşti tu de ocupat... abia ai timp să-ţi mai tragi sufletul aici. 

— Nu spun că m-am cam săturat de consultaţii, dar nu-mi ajunge 
doar să-i tratez pe cei care oricum se fac bine. Consider că e destul de 
plictisitor să hotărăsc doar pe cine pot vindeca şi pe cine nu. Chiar nu- 
mi face plăcere să tratez numai abcese şi fleacuri. 

în timp ce el stătea întins pe tatami, Kae, în pozi-ţie şezândă, îşi 
ţinea spatele drept şi mâinile pe genunchi. Când erau împreună, Kae 
tăcea de obicei, lăsându-l pe soţul ei să-şi spună tot păsul. Ea ştia 
foarte bine, încă de pe vremea când fusese absorbit de cercetarea 
anestezicului tsusensan, că el se plictisea repede dacă nu-l interesa 
ceva în mod deosebit. Kae îl înţelegea perfect. 

— Kae, am probleme cu picioarele... 

— Ce s-a întâmplat ? 

— îmi tot amorţesc... Poate că din cauza experimentelor cu 
anestezice... Sau poate că amorţeala spiritului se transmite la 
picioare... 

Dându-şi seama că experimentele soţului ei n-au avut urmări doar 
asupra ei, ci şi asupra lui, Kae amuţi. In sfârşit, înţelegea de ce Seishu 


îşi întindea picioarele sau se culca pe tatami când venea în căsuţa ei. 
Pentru că-şi întrerupsese temporar studiul anes-tezicelor, Seishu era 
cam nervos în ultima vreme. Se purta ca Unpei, care nu se liniştea 
până nu-şi primea jucăria cea nouă. 

Se auziră brusc ţipete. Kae ciuli urechile, iar în clipa în care Seishu 
se ridică de jos Yonejiro intră valvârtej pe uşă. 

— Un taur a împuns o femeie cu coarnele! 

— Unde a rănit-o ? 

— La sâni. 

Yonejiro îsi trase suflarea. Ochii lui Seishu aveau o sclipire ciudata. 

— La sâni? 

— Da. Stângul arată ca o rodie plesnită, căreia i s-au împrăştiat 
seminţele. Dacă ar fi fost bărbat, i-ar fi străpuns inima. Nici femeia nu 
cred că supravie-ţuieşte fără sân. 

— De unde ştii ? Doar din auzite... încă nu s-a dovedit că o femeie 
nu poate supravieţui unei ope-raţii la sân. N-a încercat nimeni până 
acum! Pregă-teşte îndată catgut şi dezinfectant! 

Kae se înfiora de emoție. Auzindu-l ieşind în goană din cameră, îşi 
dădu seama că soţul ei revenise la starea de spirit dinainte. Inima îi 
bătea nebuneşte. 

Îşi aminti de seara în care se întorsese el de la 

studii, când vorbise despre cancerul de sân. Nu uitase nici 
imaginea cumnatei sale, slăbită şi cu sânii umflaţi ca nişte pepeni 
copţi. Ii reveni în minte şi disperarea lui Seishu pentru că nu avea 
resursele necesare s-o opereze pe Okatsu de cancer. îşi împreună 
mâinile şi se rugă pentru liniştea veşnică a cumnatei sale, care se 
prăpădise cu zece ani în urmă. Poate sosise momentul să descopere 
adevărul despre care tot pomenise asistenţilor şi studenţilor săi: sânii 
femeii erau sau nu organe vitale ? Kae şi—1 închipuia pe soţul ei 
stând aplecat, cu ochii roşii, asupra femeii întinse pe cear-şaf, îi oprea 
hemoragia, o anestezia, îi dezinfecta rana, o cosea. O auzea parcă 
respirând greu. Kae stătea mai departe cu mâinile împreunate şi se 
ruga. Nu pentru sănătatea femeii. Nu-i trecuse prin minte aşa ceva. Ea 
nu ştia mare lucru despre medicină. Aşadar nu se ruga pentru ceva 
concret. Nu-şi dorea decât să-l vadă pe Seishu absorbit de munca lui, 
găsindu-şi un nou ţel în viaţă, aşa cum fusese pe vremea când făcea 
cercetări legate de anestezic şi când nici măcar nu băgase de seamă că 
existau neînţelegeri între mamă şi soţie. 

Vreme de câteva zile, Seishu nici n-a trecut să-şi vadă soţia. Kae 
şi-l închipuia stând nemişcat la căpă-tâiul bolnavei pe care o operase. 
Cu siguranţă erau şi studenţii acolo, cu ochii pe doctor şi pe pacientă. 

Când veni Koriku pe la ea, o întrebă de starea femeii. 

— Până acum a rezistat şi se pare că o să supra-vieţuiască. Cel 
puţin aşa zic ei. 


— Da ? Cât mă bucur! 

— Dacă rezistă până la capăt, asta se datorează faptului că e o 
femeie zdravănă, obişnuită cu munca la câmp. Din păcate însă, eu nu 
mai suport gemetele alea înspăimântătoare. Şi n-aş putea spune că nu 
sunt obişnuită cu asa ceva! In concluzie, sânii nu sunt organe vitale. 
Când a avut Okatsu probleme, fratele meu a şovăit pentru că i-a fost 
teamă. Dacă stau şi mă gândesc, ea n-ar fi supravieţuit durerilor, chiar 
dac-ar fi operat-o. Cel puţin, aşa cred eu. 

Koriku devenise vorbăreaţă şi avea păreri per-sonale de când Kae 
orbise şi preluase îndatoririle familiei Hanaoka. De fiecare dată când 
venea, aducea cu ea încordarea şi emoţiile din sala de operaţie. Şi- 
acum spusese ce-avea de spus şi plecase să-şi vadă de treburi mai 
departe. 

îndată după aceea a apărut si Seishu. 

-Kae! 

Avea vocea vioaie, ca de copil, iar in ochi 11 stra-lucea o fericire 
nemărginita. 

— Da, dragul meu. 

— Acum nu mai cred că sânii sunt organe vitale. Această 
convingere era o simplă superstiție. Abia aştept să operez de cancer la 
sân! 

— Mă bucur pentru tine. Cum n-am avut altceva mai bun de făcut, 
m-am rugat pentru odihna veşnică a lui Okatsu. 

— Okatsu ? 

O umbră neagră întunecă fericirea doctorului. Se încruntă şi spuse 
puţin răstit: 

— Pe Okatsu n-aş putea-o salva nici acum. 

— De ce ? 

— Se zice că prezicătorii şi doctorii nu-şi pot ajuta propriile 
familii. 

Cuvintele i-au răsunat multă vreme în urechi lui Kae. Nu mai ştia 
ce să creadă. Făcea sau nu parte din familia Hanaoka ? Nu se îndoia 
absolut deloc de dragostea soţului ei, dar i se părea că ea, care nu 
aparținuse de la bun început familiei, nu avea cum să se socoată 
vreodată egală cu părinţii şi fraţii lui. O apăsau asemenea gânduri 
când Unpei dormea, în după-a-miezile sau în nopţile în care Seishu nu 
venea la ea. 

Având auzul foarte fin, Kae a fost prima care şi-a dat seama de 
respiraţia greoaie şi vocea hârâită a lui Koriku. Astfel a descoperit 
boala cumnatei ei. 

— Mi se pare că nu te simţi bine, îi spuse ea într-o 

bună zi. Sau eşti prea obosită ? 

— Asa o fi. 

— Pe mine nu mă păcăleşti. De ce eşti atât de ascunsă? De ce nu- 


mi spui ce te apasă pe suflet? întrebă Kae. 

— Tu îmi spui ? întrebă Koriku, pufnind în râs. 

— De ce nu vrei să mi te destăinuieşti ? 

— Tu o faci ? Tu mi-ai spus că eşti iarăşi însăr-cinată ? 

Kae se înroşi toată. Unpei se născuse cu trei ani în urmă, iar ea 
avea deja patruzeci şi patru de ani. Seishu devenise mai drăgăstos de 
când îşi avea pro-pria căsuţă. Totuşi, nu era vârsta la care să mai 
rămână însărcinată! 

Simţind-o stânjenită, Koriku schimbă vorba. 

— Eu sunt acum în aceeaşi stare în care a fost si 

Okatsu. Nu cred că mai e ceva de făcut. Pipăie şi tu gâlma de pe 
gâtul meu. Unde mai pui că mă simt obosită mereu. La început, am 
crezut că e din pricină că sunt grasă. 

— La gât, ziceai ? 

-Da. 

Koriku duse mâna lui Kae la locul cu pricina. Era în acelaşi loc ca 
şi aluniţa neagră a lui Seishu. Pipă-ind-o, Kae constată că era tare, ca 
o prună necoaptă, şi zvâcnea constant. 

— N-o fi sarcom ? întrebă Koriku. 

Kae se gândise la acelaşi lucru, însă nu mai apu-case să rostească 
vorbele. Nu avea cunoştinţe de medicină, dar, până să orbească, 
văzuse destui paci-enţi cu asemenea gâlme. Ştia doar că erau 
umflături exagerate, dezvoltate în artere, care absorbeau sângele pe 
măsură ce creşteau. Nu puteau fi tratate. La fel ca orice cancer. Văzuse 
un pacient cu o asemenea excrescenţă la subsuoară. Altul, cu un 
monstru pe ceafă, de parc-ar fi avut două capete. Gâfâiseră îngrozitor 
tot timpul consultaţiei, iar apoi plecaseră dezamăgiţi şi disperaţi. 

Aflând despre necazul surorii lui, Seishu a chemat-o la cabinet. 

— Yonejiro îţi pregăteşte un medicament pe care te rog să-l iei de 
trei ori pe zi. 

— Am înțeles. Mulţumesc. 

După plecarea lui Koriku, Seishu rămase pe gân-duri, tăcut. 

Simţindu-l necăjit, Kae îl întrebă: 

— Ce părere ai ? 

— Nu ştiu ce să zic. 

— E sarcom ? 

— Da, zise Seishu hotărât. La fel ca orice tumoare malignă. 

— Ca şi în cazul lui Okatsu ? 

— Da. 

Kae simţi fătul mişcându-se, semn că o nouă viaţă îşi anunţa 
venirea pe lume. 

„Ciudată-i soarta omului!" gândi ea. „Unii se nasc, alţii mor." 

îşi aminti că în dimineaţa în care s-a prăpădit Otsugi nici n-a putut 
fi alături de ea. Era însărcinată cu Unpei şi se simţea foarte rău. 


— Kae, i se adresă Seishu, oftând. Tainele tehnicii 

medicale par insondabile, dar nu pe vecie. Azi a venit la mine o 
pacientă cu cancer la sân. 

-Zău? 

— Mi-a cerut s-o operez şi-şi asumă orice risc. Se arată foarte 
încrezătoare. Pentru mine... e prima operaţie de acest fel. Trebuie să- 
mi iau toate măsurile de precauţie. Prin urmare, i-am prescris înainte 
de toate un tratament ca să o vindec de beri-beri. Sunt foarte 
încrezător. Am şanse de reuşită... nouăzeci la sută. De-asta am venit la 
tine... să-ţi spun. 

— Ai de gând să foloseşti tsîisensan ? 

— Fireşte! Voi arăta că se poate opera cancerul de sân. îţi dai 
seama cât sunt de emoţionat! Nici nu mai am răbdare! Am venit aici 
ca să-mi descarc sufletul şi să mă liniştesc. 

— Iar eu te-am amărât cu suferinţa lui Koriku. Te rog să mă ierţi. 

— Vestea a picat ca un trăsnet... M-a luat prin surprindere... Vezi 
tu, chiar dacă reuşesc să vindec cancerul de sân, tot nu se poate spune 
că am pătruns 

în toate ungherele medicinei. Mai am multe de învă-ţat. Voi 
demonstra însă că nu se moare în urma unei asemenea operaţii. Sânul 
nu e organ vital. Lucrurile stau cu totul altfel în cazul sarcomului. 
Acesta nu se poate extirpa. Unele femei se sinucid, înfigându-şi un 
obiect ascuţit exact în locul cu pricina. 

— Am auzit şi eu de asemenea cazuri. îşi duc palma la gât, pipăie 
umflătura şi o străpung cu sânge rece. 

— Cancerul lui Koriku s-a dezvoltat într-un ase-menea loc. Nu se 
poate opera! 

Kae rămase fără cuvinte. Seishu tăcu şi el o vreme. Apoi oftă adânc 
şi zise supărat: 

— Tainele medicinei sunt uneori de nepătruns... 

Oricâte disecţii s-ar face, multe secrete rămân 

nelămurite. 

Cu câţiva ani înainte de naşterea lui Seishu, Toyo Yamawaki 
începuse disecţiile pe cadavrele prizo-nierilor. Când Seishu avea 
cincisprezece ani, Genpaku Sugita scrisese Kaitai ShinshoN lucrare 
bazată pe documente şi experimente olandeze, precum şi pe propriile 
sale studii. Fusese o perioadă de mari progrese în domeniul medicinei. 
Numai că după aceea nu se mai întâmplase nimic spectaculos şi 
impresionant. Nici în teorie, nici în practică. 

Cât studiase la Kyoto, Seishu îi tot spusese lui Keizan Asakura că 
va ajunge să vindece bolile incu-rabile. Era foarte încrezător în forțele 
sale pe vremea aceea. Acum îşi mai pierduse din entuziasm, dat fiind 
că întâmpinase multe greutăţi, iar cancerul avea nenumărate fațete. 

1 Noua carte a disecţiilor. 


Cu toate astea, trebuia să recunoască faptul că obținuse câteva 
succese, chiar dacă nu de mare anvergură : descoperise alifia care 
putea servi drept anestezic în cazul operaţiilor uşoare, diagnosticase şi 
tratase corect o serie de boli, suturile lui nu dăduseră niciodată greş, 
reuşise să prepare medicamente ori-ginale din combinaţii de ierburi şi 
multe altele. Acum, când se ivise prilejul să demonstreze că se putea 
vindeca şi cancerul de sân, împlinindu-i-se astfel visul de-o viaţă, era 
copleşit din cauza nenorocirii care se abătuse asupra surorii sale. 
Sarcomul nu se putea opera precum cancerul de sân. Seishu se con- 
frunta cu propriile-i limite. Era peste puterile sale să găsească remedii 
pentru problema apărută la Koriku şi pentru cazurile mai vechi, 
inclusiv orbirea lui Kae. Cu toate că nu era oftalmolog, se simţea 
îngrozitor de vinovat. Din cauza lui orbise Kae! El nu făcuse decât să 
stea, neputincios, cu mâinile-n sân. Oftă din rărunchi si-si muscă 
buzele. Nu-l mai emoţiona faima pe care o putea dobândi în urma 
unei operaţii reuşite la sân. Nu mai trăia împăcat cu sine. Mulţumirea 
de sine ceda locul prudenţei. Avea să-i acorde viitoarei paciente 
suficient timp pentru a-şi vindeca celelalte boli. Chiar dacă operaţia 
reuşea, trebuia să se gândească din timp la efectele secundare. O lecţie 
pe care o învățase din orbirea lui Kae. 

La începutul verii următoare s-a născut fetiţa lor, Kame. Koriku 
zăcea ţintuită la pat din pricina sar-comului care ajunsese cât capul 
unui nou-născut. Durerile deveniseră insuportabile şi de aceea prefera 
să nu se mai mişte. Din cauza umflăturii de pe gât, nu putea înghiţi 
decât apă caldă şi terci moale. Se 

văita şi de dureri la mâini şi la picioare. Cu toate că nu o putea 
ajuta, Kae încerca să-i fie mereu aproape şi s-o liniştească. Se simţea 
chiar fericită când îi făcea masaj cumnatei sale -îndeletnicire de altfel 
foarte potrivită pentru o oarbă. 

Intr-una din încăperile clădirii în care locuia Kae se aflau mereu 
două aşternuturi: unul pentru fiica ei, Kame, iar celălalt pentru 
Koriku. Kae stătea între ele, potolind-o pe cea mică atunci când 
plângea şi masând-o pe cumnata ei când avea dureri insu-portabile. 

Căldura de-afară era înăbuşitoare. Koriku trans-pira şi nu înghiţea 
mai nimic. Trupul pe care-l masa Kae slăbea văzând cu ochii. 
Ajunsese doar piele şi os. Kae se întreba dacă pricina morţii lui Koriku 
urma să fie înfometarea sau sarcomul care se hrănea cu sângele ei. La 
un moment dat, când o ridică în braţe ca s-o schimbe, Koriku, altădată 
femeie în toate puterile, nu reacţiona nici cât un nou-născut. Kae îsi 
dădu seama că nu mai avea nici o şansă de supravieţuire şi nu-şi mai 
putu stăpâni lacrimile. 

— Draga mea cumnată, plângi ? întrebă, cu voce slabă, bolnava. 

Deşi pe moarte, Koriku era perfect conştientă de tot ce se petrecea 
în jurul ei. 


— Şi mie mi se pare ciudat că lacrimile-mi curg, 

cu toate că nu văd nimic. 

Kae încercase să facă o glumă. 

— De ce plângi ? 

— îmi spui „draga mea cumnată", însă n-am fost în stare să fac 
nimic pentru tine. Te rog să mă ierţi. 

— Nu mai spune-aşa ceva. N-am ce să-ţi reproşez! 

— Din cauza mea nu te-ai căsătorit... Ai rămas acasă cu toate 
treburile pe care ar fi trebuit să le fac eu. Mi-as dori mult să te faci 
bine. 

— Asta era ? Să nu te mai aud! zise Koriku, ros-tind apăsat fiecare 
cuvânt. Că veni vorba de căsă-torie, urmă ea după ce-şi trase puţin 
suflarea, să ştii că nu regret nici o clipă că am rămas nemăritată. Ba 
chiar şi-acum, în pragul morţii, mărturisesc sincer că m-am considerat 
o norocoasă. Ştii bine că am văzut şi am înţeles care au fost relaţiile 
tale cu mama mea. îngrozitoare! Şi surorile mele, care au venit în 
câteva rânduri acasă, la comemorarea morţii mamei, au vorbit la fel 
de urât despre soacrele lor. Ele bârfeau, eu le ascultam. Mă gândeam 
că se mai uşurează dacă-şi spun păsurile. Neînţelegeri între noră şi 
soa-cră n-au existat numai aici, la noi acasă. Ele există pretutindeni. în 
toate familiile se întâmplă la fel, de generaţii întregi. De ce naiba se 
mai chinuie o femeie să-şi îmbrace chimonoul ăla complicat de 
mireasă când a doua zi se alege praful de toate visurile ei ?! Am să 
mor ca Okatsu, însă cred că nouă ne-a fost mai uşor pe lumea asta 
decât ţi-a fost ţie. 

— Koriku, de ce vorbeşti asa ? E absurd! Eu am venit în casa 
voastră pentru că mi-a cerut-o mama. Femeia aceea frumoasă şi 
deşteaptă! M-a tratat ca pe propria ei fiică! 

— Nu e cazul să te mai prefaci în faţa mea. N-am putut să-ţi ţin 
partea pentru că era mama la mijloc, însă nu mi-a scăpat nimic! 

— Nu mai spune asta, Koriku! Te rog, odih-neşte-te! Nu-ţi face 
bine să te agiţi. 

— Draga mea cumnată, continuă Koriku, de data 

asta cu dispreţ. Chiar nu-ţi pare rău că ai luat medicamentele alea 
care te-au lăsat fără vedere ? Ştiai de la bun început că era primejdios. 
însă le-ai înghiţit ca să te iei la întrecere. Nu voiai să te laşi mai prejos 
decât mama. De ce ? Poţi să-mi spui ? Fratele meu 

a devenit renumit, lumea vă laudă... 

— Ce vrei să spui ? 

Kae era tulburată. Vorbele cumnatei sale o întor-seseră pe dos şi nu 
se simţea în stare să riposteze. Trebuia totuşi să se stăpânească şi să-i 
închidă gura lui Koriku. 

— Mama a fost o femeie minunată! Chiar cred lucrul ăsta. Ei îi 
datorez faptul că am dus o viaţă decentă, ca nevastă de doctor, şi m- 


am simţit folo-sitoare. Ştiu că am supărat-o de nenumărate ori, dar, la 
urma urmei, nu eram fiica ei. în plus, mă mai încă-păţânam şi eu. 
Fiecare are cusururile lui. Cu toate astea, nu-mi schimb părerea... A 
fost o femeie inte-ligentă şi... minunată! Cum poţi să spui că s-a ales 
praful de visurile mele ? 

— Chiar cred ce-am spus! repetă Koriku, pentru a o convinge pe 
Kae de vorbele ei. 

în priviri îi străfulgera o luminiţă răutăcioasă. Se uită la Kae, care 
şedea cu ochii închişi, şi zise: 

— Dacă tu chiar gândeşti astfel, înseamnă că te 

consideri învingătoare. 

Kae avu senzaţia că un fulger oribil îi brăzdează tot corpul. Nu 
îndrăzni nici să mai respire, darămite să se miște. Koriku n-o cruța 
pentru faptul că era oarbă, iar ea nu putea să tăgăduiască spusele reci 
şi neînduplecate ale cumnatei sale. 

Tăcură o vreme. Koriku închise şi ea ochii şi încercase să-şi 
controleze respiraţia. în scurt timp, îşi începu iar atacul. De data asta 
vocea îi era sugru-mată din pricina sarcomului care îi apăsa gâtul. A 
fost şi mai caustică decât adineauri. Respira tot mai greu. 

— Draga mea cumnată, nu ţi se pare că bărbaţii sunt cumplit de 
egoişti ? Fratele meu este inteligent şi ar fi trebuit să observe 
neînțelegerile dintre tine şi mama, însă a ştiut să se prefacă tot 
timpul... de parcă nu s-ar fi întâmplat nimic. Ca urmare, v-a dat să 
beţi licoarea aia... După părerea mea, duşmănia dintre femei îi 
avantajează pe bărbaţi şi nu cred că există pe lumea asta nici măcar 
unul care să intervină şi să facă pace. Pesemne că i s-ar fi părut o 
dovadă de slăbiciune. Instinctul lui de conservare e foarte puternic. îi 
era teamă să nu cedeze, ca un mandarin împovărat. Pe urmă, dacă 
stau şi mă gândesc, relaţia dintre un bărbat şi o femeie este 
înspăimântătoare. Nu e la fel când vine vorba de frate şi soră. Dacă tu 
ai fi făcut boala mea, Seishu ar fi luat bisturiul şi ţi-ar fi tăiat 
tumoarea. La mine nu vrea să intervină. Surorile sunt o pacoste pe 
capul fraţilor. De aceea e mai bine pentru ei ca ele să se mărite. A fost 
şi va fi mereu aşa... atâta vreme cât vor fi bărbaţi şi femei pe lume. Nu 
mi-ar plăcea deloc să trebuiască să mă reincarnez în femeie. Singurul 
meu noroc în viață a fost că nu m-am măritat şi, prin urmare, n-a 
trebuit să fiu noră sau soacră. 

Kae nu mai avu puterea s-o oprească pe Koriku. Şi dac-ar fi 
încercat, tot degeaba... I se părea că, odată ce Koriku înceta să 
vorbească, se rupea şi firul şubred al vieţii ei. Lui Kae îi plesnea capul 
de durere. 

Ascultându-si cumnata, si-a dat seama că avea dreptate. 

In ultima vreme, Seishu a consultat-o mai rar pe suferindă. Ce 
putea să-i mai facă ? Operația se exclu-dea ... era pesemne prea 


dureros pentru el să-şi vadă ruda de sânge pierind sub propriii ochi. 
Sau poate îl preocupa mai mult persoana pe care urma s-o opereze... 
Recitea însemnările despre foştii pacienţi, se documenta, răsfoia cărţi, 
poate citea din nou Honzo Komoku. Lui Kae nu-i era greu să şi—1 
închipuie... chiar mai bine decât pe vremea când nu era oarbă. 

Pacienta cu cancer la sân despre care Seishu îi vorbise lui Kae era 
mama lui Rihei, proprietarul unei boiangerii din Uchi, ţinutul Yamato. 
O chema Kan şi avea şaizeci de ani. Cu ceva vreme în urmă, îi apăruse 
un nodul la sân şi doctorul ei îi spusese că avea cancer, însă nu îi 
dăduse nici un tratament, zicând că boala era incurabilă. Dată fiind 
natura slujbei lui, Rihei era la curent cu tot ce se întâmpla deosebit în 
Japonia. Aşa aflase de renumitul doctor din ţinutul Kishu, care 
vindeca tot felul de boli. O adusese pe mama lui la Seishiă. Bătrâna îşi 
dorea din tot sufletul să fie operată. Pe de-o parte, îşi pierduse orice 
speranţă de vindecare şi îi era teamă să nu se extindă tumoarea; pe de 
alta, prefera să moară de mâna unui doctor renumit. Acum îl implora 
pe Seishu s-o opereze cât mai repede, tocmai când el stătea şi 
cumpănea cea mai bună cale. 

Pe data de 13 octombrie 1805 - anul în care s-a născut Kame - 
Seishu îşi terminase pregătirile pentru 

operaţie şi-i administrase femeii tsusensan. Kan stătea întinsă pe 
cearşaf, în sala de operaţie. Asigurându-se că anestezicul şi-a făcut 
efectul, Seishu şi-a îmbrăcat, cu ajutorul studenţilor, halatul de 
chirurg. Avea culoarea prunei, cu cinci cercuri cusute, dispuse ca 
blazoanele de familie de pe chimonourile de ceremonie - unul pe spate 
şi câte două pe faţa şi pe dosul mânecilor. El însuşi crease modelul. 
Când introducea o sfoară prin găurile cercurilor, mânecile se ridicau 
imediat si-i lăsau libertate de mişcare. Nodul semăna perfect cu cel 
învăţat de la Kae în timpul experimentelor făcute pe ea. Mai târziu, 
chiar a devenit blazonul familiei. Doctorul îşi purta invenţia cu 
mândrie şi, în plus, voia să arate tuturor că nu uitase de contribuţia 
soţiei sale. Primul blazon al familiei, cu frunze de paulownia, i-a fost 
lăsat lui Ryohei. 

Doctorul Seishu a notat toate detaliile operaţiei: 

13 octombrie. I-am administrat pacientei o doză de mafutsusan. Şi- 
a pierdut îndată cunoştinţa. A amorţit complet. Anestezicul şi-a făcut 
efeăul. Am incizat cam la nouă centimetri deasupra tumorii. Vezi 
schema 2. Sânger are abundentă. Am pus coagulant. Am introdus 
degetele ambelor mâini şi am reuşit, cu mult efort, să izolez tumoarea. 
Am găsit nişte ramificații şi le-am retezat. Sângerare şi mai abundentă. 
Situaţie ţinută sub control. Tumoarea a fost îndepărtată. Am 
dezinfectat rana şi am oprit sângerarea cu harusam-koppaiha. Am 
cusut-o şi am aplicat unguent dezinfectant. I-am dat să bea apă caldă 
cu sare, ca antidot pentru 


mafutsusan. l-am dat apoi o licoare îndulcită şi terci subţire. S-a 
trezit. S-a uitat la rană şi a fost surprinsă că nu mai avea umflătura la 
sân. A exclamat: „ Minunat! N-am simţit nimic! Nu m-a durut deloc! 
Tumoarea nu mai e. Nici măcar umflătura!" 

Operația de cancer s-a terminat cu bine. La începutul aceloraşi 
însemnări, Seishu scria: „Pentru vindecarea cancerului de sân, aplic 
tehnica lui Hua Tu". 

Aşa se explică de ce, până la urmă, şi-a numit anestezicul 
mafutsusan, şi nu tsusensan. După numele narcoticului folosit în apă 
caldă în experimentele lui Hua Tu. Nu existau documente care să 
ateste exis-tenţa acelui geniu medical cu şaptesprezece secole în urmă, 
dar nici dovezi care să infirme descoperirile lui Seishu şi reuşita 
primei sale operaţii. E posibil ca aluzia la Hua Tu să fi fost generată de 
amintirile vii pe care le păstra doctorul despre eroul copilăriei sale. 
Asta ar explica şi însufleţirea cu care a realizat operaţia. 

N-a fost o simplă victorie personală. A fost prima operaţie din 
istoria chirurgiei efectuată sub anestezie generală. Doctorul Long din 
America a operat cu eter în 1842, iar medicul ginecolog scoţian 
Simpson, în 1847, cu cloroformul descoperit de Suberol în 1831. 
Oricum, operaţiile respective au avut loc după treizeci şi şapte, 
respectiv patruzeci şi doi de ani de la cea făcută de Seishu Hanaoka. 
Se poate spune că 

1 Numele japonez al lui Eugene Souberain. 

reuşita medicului japonez a constituit cel mai mare pas în evoluţia 
chirurgiei, care, până atunci, fusese considerată un domeniu 
încremenit. In plus, a deschis calea „marilor operaţii”. 

Sora lui Seishu se prăpădise cu o lună înainte de marea lui 
izbândă. Se stinsese încet, fără voce, sufo-cându-se din cauza 
sarcomului, la vârsta de patruzeci şi doi de ani. Fusese lucidă până în 
ultima clipă. I s-a ridicat o piatră funerară la mormântul Hanaoka. Nu 
avea de unde să ştie că realizările extraordinare ale fratelui ei urmau 
să fie discutate la Conferinţa Internaţională de Chirurgie din America, 
o sută cincizeci de ani mai târziu. N-avea cum să mai afle nici faptul 
că un desen în stil japonez, reprezen-tându-le pe devotatele Kae şi 
Otsugi, fără ajutorul cărora Seishu n-ar fi obţinut succesele 
remarcabile, era expus în Sala de Onoare din Chicago, alături de alte 
obiecte care îi aparținuseră renumitului doctor. 

Toată casa Hanaoka vuia de reuşita operaţiei. Doar Kae, cu ochii ei 
orbi înlăcrimaţi, aprindea tămâie şi se ruga pentru sufletul lui Koriku. 
Socotea că sufletele lui Otsugi şi Koriku se puteau odihni în pace. 
Seishu îşi văzuse visul cu ochii. 

Lui Kae nu-i ieşeau însă din minte cuvintele lui Koriku: „Dacă tu 
chiar gândeşti astfel, înseamnă că te consideri învingătoare”. 

Seishu a ajuns să o vadă pe Kae abia spre sfârşitul lunii. 


— Presupun că ai aflat de succesul meu. Draga mea Kae, am reuşit 
să ajung aici numai datorită faptului că tu şi mama m-aţi ajutat. în 
curând o să se afle în întreaga Japonie. Toată lumea o să fie uimită. 

Strălucea de fericire. încerca să se stăpânească şi să nu se laude în 
faţa studenţilor săi, dar în prezenţa soţiei se bucura ca un copil. Şi Kae 
era încântată. Cel puţin aşa părea. Insă în adâncul sufletului se simţea 
stânjenită. Chiar nu credea că îi fusese atât de folo-sitoare pe cât 
spunea el. 

— Felicitări din toată inima! Ce fericită ar fi fost mama dacă ar fi 
trăit! 

In clipa în care rostise cuvintele, Kae avu senzaţia că o auzea pe 
Koriku mustrând-o. 

XV 

Numărul studenţilor trecuse de o sută. Datorită succesului obţinut 
de doctor, localitatea Nate din Kishu ajunsese pe buzele tuturor 
specialiştilor. Nate a devenit imediat locul de întrunire al chirurgilor 
din toată Japonia, din Tsugaru până-n Satsuma - din nord şi până-n 
sud. Fără să-i mai punem la socoteală şi pe tinerii doctori care băteau 
la uşa lui Seishu, năzuind să se specializeze sub îndrumarea lui. Erau 
perioade din an când se strângeau în acelaşi timp zeci de tineri 
entuziaşti, pe care doctorul nu avea unde să-i mai găzduiască. Prin 
urmare, a cumpărat teren şi a mai construit o clădire mare. 

Aripa principală, în care se aflau cabinetul şi sala de operaţii, 
comunica, printr-un coridor, cu apartamentul familiei. O parte din 
clădire era dotată cu saloane pentru bolnavii care urmau să fie 
internaţi, precum şi cu încăperi pentru tinerii practicanți. Nu lipseau 
depozitul de medicamente şi farmacia. Clădirile auxiliare - locuinţele 
destinate servitorilor, grajdul pentru cei doi cai, o magazie mare 
pentru păstrarea obiectelor de preţ, şura, hambarul - se întindeau pe o 
suprafaţă de aproape şapte sute de metri 

pătraţi, de vreo zece ori mai mare decât fosta casă a familiei 
Hanaoka, cu grădiniţa ei de mandarage. După ce s-a înălțat şi 
acoperişul de ţigle, strălucirea lui îţi lua ochii. Devenise mândria 
localităţii Hirayama. Seishu nu-şi încăpea în piele de bucurie. La 
poartă a fost atârnată o plăcuţă pe care scria Shunrinken, ceea ce 
înseamnă „Casa din pădurea primăvăratică", nume ce sugera mirosul 
proaspăt de lemn de pădure. Studenţii o numeau „Şcoala parti-culară 
din pădurea primăvăratică" şi se luptau din greu pentru a fi primiţi 
acolo. 

Pe lângă faptul că Hirayama a devenit locul de întâlnire al 
specialiştilor în medicină, nu lipseau nici bolnavii veniţi de 
pretutindeni, însoţiţi de câte un membru al familiei. Shunrinken nu 
avea cum să-i adăpostească pe toţi. Prin urmare, s-au construit şi 
câteva hanuri şi restaurante, printre care şi Kaikaido, imediat în 


apropierea intrării principale a spitalului. Fiind asociate cu numele lui 
Seishu, numărul de bolnavi şi turişti sporea neîncetat. S-a înălţat şi 
hanul Hoteiya, unde poposeau studenţii practicanți care nu mai 
găseau loc la Shunrinken. Nu după multă vreme, şi localnicii au 
început să găzduiască străinii sosiți de pretutindeni. îndepărtata şi 
izolata Hirayama a devenit, treptat, o aşezare forfotind de lume. 

Harutomi Tokugawa, al zecelea senior al ținutului Kishu, şi-a 
propus să culturalizeze zona. L-a invitat pe faimosul erudit Norinaga 
Motoori să vină de la Ise, ca să dea o mână de ajutor la realizarea 
unor programe educaţionale şi la răspândirea confucia-nismului. 
Consiliul medicilor l-a sfătuit pe senior să 

construiască şi o şcoală de medicină. Harutomi n-avea cum să 
ignore faima doctorului Seishu Hanaoka, nume ce flutura pe buzele 
japonezilor din întreaga ţară. în anul 1802 îl promovase deja pe 
Seishu la rangul de samurai, cu toate că doctorul refuzase onoarea de 
a deveni medicul personal al seniorului. Seishu îi explicase, politicos, 
că îndatoririle publice aveau să-i stânjenească activitatea de cercetare 
şi să-l împiedice să vindece oameni de rând. Legenda spune că un 
asemenea refuz ar fi avut ca precedent cazul doctorului Hua Tu. Or 
Seishu nu putea să nu urmeze întru totul modelul idolului său. 

Pentru daimyo era însă o mare onoare să-l coop-teze pe renumitul 
Seishu Hanaoka în echipa sa ofi-cială, fie şi numai cu titlu onorific. în 
cele din urmă, în 1813, Seishu a acceptat colaborarea, obţinând 
permisiunea să locuiască mai departe în Hirayama. în anul 1819 a fost 
ridicat la rangul de medic de stat, iar în 1833 a fost numit chirurg-şef 
al provinciei Kishu. Cu toate că pentru un asemenea post înalt i s-ar fi 
cerut să se tundă, Seishu a preferat să-şi poarte părul lung, cum 
obişnuiseră medicii de demult. 1 se permisese să încalce eticheta dat 
fiind că persona-litatea lui puternică era bine cunoscută, însă şi pentru 
influenţa pe care o avea în lumea medicală. 

Faima lui Seishu Hanaoka s-a răspândit şi în stră-inătate. A primit 
numeroase scrisori, printre altele şi de la Genpaku Sugita, prestigiosul 
pionier în dome-niul medicinei. Cititorul îşi poate face o idee despre 
reputaţia de care se bucura Seishu peste hotare şi din conţinutul 
scrisorii lui Sugita: 

4 mai Stimate domnule doctor Hanaoka, 

N-am avut onoarea să vă cunosc personal, însă vă rog să-mi 
îngăduiţi să vă scriu câteva rânduri. 

Vremea este tot mai caldă. Mă bucur că sunteţi sănătos şi vă 
desfăşuraţi activitatea în bune con-diţii. Numele dumneavoastră a 
ajuns să fie cunoscut şi în Edo. Juntatsu Miyakawa, un student din 
prefectura Kaga, după ce a învăţat sub îndru-marea dumneavoastră 
anul trecut, a venit la Edo şi mi-a povestit cât de riguros aţi studiat şi 
cât de mult aţi muncit. Sunt medicul personal al senio-rului de aici, 


însă mi-aş dori din toată inima să ajung să vindec şi oameni de rând. 
Zilele trec şi regret din tot sufletul că până acum n-am reuşit să fac 
mare lucru. Am optzeci de ani, dar vreau să fiu de folos ori de câte ori 
se iveşte prilejul. De foarte multe ori, am întrebări la care cei din 
domeniul nostru nu pot răspunde. De aceea, mă consider un mare 
norocos că am putut lua legătura cu dum-neavoastră şi mi-aş îngădui 
să vă deranjez atunci când nu mă descurc. Juntatsu mi-a povestit 
despre îndemânarea cu care operaţi. Sunt pur şi simplu impresionat. 

Din păcate, sunt şi în Edo o mulţime de per-soane care ar avea 
nevoie de operaţie, însă nimeni nu îndrăzneşte să-şi asume 
responsabilitatea. Vreau să dau o mână de ajutor, dar, din păcate, mă 
simt neputincios şi trebuie să refuz asemenea cazuri. Mi-aş dori, dacă 
se poate, ca de-acum încolo să vă pot cere lămuriri prin intermediul 
scrisorilor. Sper din tot sufletul că veţi binevoi să-mi răspundeţi la 

întrebări. Repet, eu sunt bătrân, însă vă rog din inimă să-i ajutaţi 
cu sfaturile dumneavoastră preţioase pe fiii mei. 

Vă rog din tot sufletul să mă iertaţi că mi-am permis să vă scriu. 
Juntatsu a insistat să procedez astfel şi sper că veţi accepta să mă 
număr printre cunoştinţele dumneavoastră. 

Cu mult respect, Genpaku Sugita 

Din scrisoarea doctorului Sugita reiese că acesta avea optzeci de 
ani. Seishu avea atunci cincizeci şi trei. Felul în care bătrânul medic i 
s-a adresat tână-rului doctor de ţară, precum şi eleganța cu care îi 
solicita sfatul arată respectul deosebit pe care acesta i-l purta. Seishu 
a fost atât de onorat de scrisoarea renumitului doctor Sugita, încât a 
păstrat-o printre obiectele de preţ ale familiei. 

Din vechea poveste a lui Naomichi, care o luase de soţie pe Otsugi 
drept răsplată a vindecării ei, s-a născut legenda prosperei familii 
Hanaoka. In centrul ei se aflau devotamentul mamei şi soţiei lui 
Seishu, precum şi felul în care s-au pus temeliile impunătoarei Şcoli 
Shunrinken. Ryoan Shimomura şi Yonejiro Imose, care conduceau 
acum noua şcoală medicală, o relatau deseori. Seishu însuşi 
recunoştea, fără pic de ezitare, că n-ar fi ajuns aici dacă n-ar fi fost 
mama şi soţia lui. Pe Kae o iubea din toată inima, manifestându-şi 
sentimentele în fel şi chip. De exemplu, tocmea muzicanți să-i cânte 
JorurbP. 

1 Bucată muzicală narativă acompaniată la shamisen. 

Lui Kae nu-i făcea plăcere să se vorbească despre meritele ei. A 
rămas până la sfârşit o persoană modestă şi taciturnă. Nu-i plăcea să 
iasă în lume, ci prefera să trăiască izolată în căsuţa ei. In ciuda firii ei 
retrase, demnitatea şi faptul că era oarbă n-au făcut decât să sporească 
aura ei de legendă. 

S-a stins din viaţă pe data de 8 decembrie 1829, la şaizeci şi opt de 
ani. A avut parte de funeralii fas-tuoase, pentru că toţi cei din 


Shunrinken, precum si studenţii si sătenii care o cunoscuseră au ţinut 
să-i aducă un ultim omagiu acelei femei înțelepte şi devo-tate. După 
depunerea urnei în cavoul familiei Hanaoka de lângă iazul cu irişi, i s- 
a înălţat o piatră funerară mai mare decât a lui Otsugi, probabil un 
semn al prosperității de care se bucura familia doctorului. A fost 
amplasată în faţa pietrei funerare a soacrei sale, punând-o în umbră. 

De două ori mai mare decât cele două la un loc -cu o înălţime ce 
atingea aproape doi metri - a fost piatra funerară a lui Seishu. Cu totul 
ieşită din comun. Pe partea din faţă i s-a gravat postum numele. Pe 
latura dinspre apus stă scris: decedat la 2 octombrie 1835, la vârsta de 
şaptezeci şi şase de ani. Doctorul s-a stins din viaţă la şase ani după 
soţia sa. 

Piatra funerară a doctorului Seishu Hanaoka este atât de mare, 
încât celelalte două nici nu se observă. 


